Dame i gospodo narodni poslanici, javljam se po čl. 225. i 226. U proteklih nedelju dana šest skupština opština u Srbiji i tri okružna suda vratili su svojim presudama i odlukama otete mandate SRS. To nisu učinili samo Skupština grada Smedereva i Okružni sud u Smederevu. Kao što sam juče rekao, u utorak, 16. septembra, aktivirali smo blanko ostavke odbornika u Skupštini grada Smedereva ...
Gospodine Mariću, dozvolite. Nije bilo povrede Poslovnika od početka rada, prešli smo na dnevni red i možete primenjivati i čl. 225. i 226. u skladu sa Poslovnikom.
Imam da postavim pitanje. Juče sam se javio drugi put, tražio objašnjenje, niste mi dali reč. Biću kratak, tri minuta. Znači, mi smo ...
Mnogo se vas javilo, vi znate da je svaki novi dan novi. Izričem vam opomenu, gospodine Mariću. Po Poslovniku, gospodin Veselinović. Ne možete od juče.
Danas po Poslovniku. Hvala vam puno, gospođo Hajduković. Dame i gospodo narodni poslanici, ovaj vaš teror od juče podseća me na Radomana Božovića i podseća me na Mirka i Slavka kada su bili Dačić i Perčević. Član Poslovnika 124. Sinoć sam se uplašio kada je gospođa Kolundžija izašla i počela da preti ovde kako će da zavede red, odnosno kako će narodne poslanike da šikanira, a njezi se pridružio i gospodin Ristić ...
Gospodine Veselinoviću, reklamirali ste Poslovnik u vezi sa tačkom dnevnog reda. Ukoliko imate primedbi vezanih za tačku dnevnog reda, hoćete li molim vas da me saslušate. Ja sam nekim slučajem predsednik Skupštine grada Novog Pazara ... (Predsednik: Molim vas, gospodine Veselinoviću ...) Pitajte ovde kakva je tamo demokratija u odnosu na ovo što vi činite. Juče ste hteli da usvojite dnevni red, odnosno niste ni usvajali dnevni red nego predlog dnevnog reda, a niste imali većinu ... (Predsednik: Molim vas, privedite kraju. Ne govorite o tački dnevnog reda.) ...pa ste rekli, gospođo Dejanović ... (Predsednik: Oduzimam vam reč, nemate reč gospodine Veselinoviću.) ...da se niste dobro dogovorili na poslaničkom klubu. (Predsednik: Oduzimam vam reč. Druga opomena.) Ne, idemo dalje. Gospodin Avramović, po Poslovniku, koji član i molim vas u vezi sa tačkom dnevnog reda. Čl. 225. i 226, ako se zaista analiziraju, omogućavaju efikasan rad i omogućavaju informisanost i poslanika i javnosti u vezi sa temom koja nam omogućava kvalitetnu i dobru funkciju poslanika. Prešli smo na dnevni red i možemo u vezi sa dnevnim redom. Izvolite, imate reč.
Reklamiram član 100. Poslovnika o radu Narodne skupštine. Kaže: ''Narodnom poslaniku koji želi da govori o povredi ovog poslovnika, predsednik Narodne skupštine daje reč odmah po završenom izlaganju prethodnog govornika.'' Stav 2: ''Narodni poslanik je dužan da navede koja odredba Poslovnika je po njegovom mišljenju povređena, da je citira, obrazloži u čemu se sastoji povreda, s tim što može govoriti najduže tri minuta, pri čemu se ne računa vreme potrebno za citat.'' Vratite mi vreme. Sada da vas pitam, gospođo predsedavajuća, u kom stavu ovde piše da u roku od tri minuta moram u prvom minutu da se izjasnim o kom članu Poslovnika je reč? Vi ste mene juče prekinuli ovde zato što sam citirao neke članove Poslovnika, tražili ste da napustim govornicu, niste mi vratili vreme i danas nastavljate da primenjujete te represivne mere od ranog jutra. Čl. 225. i 226. ne moraju da imaju nikakve veze sa tačkom dnevnog reda. Ukoliko je narodni poslanik tražio informacije od nadležnih organa, on mora da ih dobije. To je jasno precizirano ovim poslovnikom. To što vi imate dogovor unutar semafor koalicije da vršite opstrukciju opozicije kako ne bi mogla da dođe do odgovora koji je tražila, posebno o ubistvu Ranka Panića, ne znači da će vaše opomene nas da uplaše. Zato vas molim, gospođo Đukić-Dejanović, budite principijelni, barem kao što se bili do pre neki dan. Nemojte dogovori unutarstranačke semafor koalicije da vas vode na put koji nema povratka.
Gospodo poslanici, još jednom bih i javnosti i vama da pročitam čl. 225. i 226. i da vas podsetim da smo prešli na 1. tačku dnevnog reda ove sednice. Narodni poslanik ima pravo da bude obavešten o svim pitanjima potrebnim za vršenje funkcije narodnog poslanika. Radi potpunijeg obaveštavanja, narodnim poslanicima se redovno dostavljaju službene publikacije Narodne skupštine i informativni i dokumentacioni materijali o pitanjima koja su na dnevnom redu Narodne skupštine i o drugim pitanjima iz delokruga Narodne skupštine. Član 226: Narodni poslanik ima pravo da traži obaveštenja i objašnjenja od predsednika Narodne skupštine, predsednika odbora Narodne skupštine, ministara i funkcionera u drugim republičkim organima i organizacijama, o pitanjima iz okvira prava i dužnosti ovih funkcionera, iz nadležnosti organa na čijem se čelu nalaze, a koja su mu potrebna za ostvarivanje funkcije narodnog poslanika. Podsećam vas da smo prešli na dnevni red i molim vas da danas radimo po dnevnom redu. Izvolite, gospođa Radeta ima reč, reklamira Poslovnik.
Dame i gospodo narodni poslanici, reklamiram član 100. Poslovnika Narodne skupštine. Kada ste počeli sednicu, gospođo Đukić-Dejanović, u sali se bar 20 do 30 narodnih poslanika javilo da govori po Poslovniku. Vi ste spuštene glave nastavili da čitate i da otvarate pretres, zanemarili ste činjenicu da narodni poslanici žele da govore po Poslovniku, zato što ste juče to propustili. Hteli ste to juče da uradite, ali pošto ne znate Poslovnik, mislili ste da ste zapravo to uradili, pa vam je onda sekretar u 18 časova rekao da zapravo niste otvorili jedinstveni pretres i da morate da prekinete u 18 časova. Danas ste grubim kršenjem Poslovnika, grubim kršenjem čl. 100, pokazali da vi zapravo podržavate ono što se dešava u Narodnoj skupštini, da podržavate krađu mandata, da podržavate prekrajanje izborne volje. Naravno, vi niste za džabe u koaliciji sa žutima, zaboravili ste šta se vama dešavalo u vreme Baneta Ivkovića. Očigledan je dogovor, potpuno ste promenili danas vođenje sednice i način rada. Verovatno zato što ste postigli neki dogovor. Videćemo to još u toku današnjeg radnog rada. Mi, srpski radikali, nikada nismo opstruisali rad parlamenta ... [[žagor]] Mi, srpski radikali nikada nećemo da opstruišemo rad parlamenta. Vi što nikada niste stali, vi sa ove žute strane, za ovu govornicu, nego samo znate da arlaučete i da se smejete, to je vaša stvar...
Molim vas, vodite računa o terminima koje koristite.
Molim? Kako vi nazivate ovo?
Molim vas da vodite računa o terminima koje koristite. [[Aplauz.]]
Kako vi, gospođo Slavice Đukić-Dejanović, nazivate ovo što ne mogu drugačije da nazovem nego arlaukanje? Hvala vam na aplauzu, ali vi podršku dajete onima koji kradu izbornu volju, vi podršku dajete, i ne samo aplauzima, nemoralnim, nečasnim ljudima, moralno posrnulim ljudima, i nema potrebe da tako nešto radite kada je neko od srpskih radikala, Šešeljevih srpskih radikala, za skupštinskom govornicom.
Gospođo Radeta, upravo sam primenila čl. 100. koji kaže - Narodnom poslaniku, koji želi da govori o povredi Poslovnika, predsednik Narodne skupštine daje reč odmah po završenom izlaganju prethodnog govornika. Ja sam bila prethodni govornik i trebalo je da završim izlaganje, pa da vam dam reč. Morali smo početi danas rad. Bila sam govornik i odmah sam gospodinu Mariću dala reč nakon što sam završila. Izvolite, reč ima gospodin Todorović, povreda Poslovnika?
Povreda Poslovnika. Gospođo predsedavajuća, čl. 100. već su citirali prethodni poslanici, ali prvi stav da pročitam i ja, ovo mi, nadam se, nećete računati u vreme - Narodnom poslaniku, koji želi da govori o povredi ovog poslovnika, predsednik Narodne skupštine daje reč odmah po završenom izlaganju prethodnog govornika. Ono što ste vi citirali, čl. 225, ne možete da primenjujete na takav način. Ovde čl. 225. kaže: Narodni poslanik ima pravo da bude obavešten o svim pitanjima potrebnim za vršenje funkcije narodnog poslanika. Tu se stvar završava. Valjda je pravo narodnih poslanika da postavljaju pitanja za stvari koje su izuzetno važne za rad ove skupštine. Znam onu narodnu, da "ljubav i pare nikako ne mogu da se sakriju". Očito je da sada imamo ovde na delu da je neskrivena i tajna ljubav, koja je dugo skrivana, sada došla do izražaja i da vi to izražavate u svakom momentu i na svakom koraku. Nemamo mi ništa protiv toga. Mi imamo samo protiv toga da pokušavate to da sakrijete i da navodnim optužbama na račun SRS građanima Srbije sve ovo predstavite kao opstrukciju SRS, koja ne dozvoljava navodno da se radi po dnevnom redu koji je vama važan. Lično mislim da je za građane Srbije najvažnije da se ne krši Ustav i zakon, da se ne prekraja izborna volja građana. Vi to na brutalan način ovde gazite. I nije to prvi put. Kad god vam je odgovaralo, vi ste to kršili i zloupotrebljavali. Ali, nemojte nas da ubeđujete kako ste sada zaboravili sve ono što ste vi radili. Gospođo predsedavajuća, samo da vas podsetim, ne u nekim prethodnim sazivima, nego u ovom sazivu, ne mislim ništa loše, ali vas podsećam na neke stranke koje su u jednom momentu imale određenog razloga da se javljaju po Poslovniku. Sticajem okolnosti, njihov broj je toliki koliki jeste, tako da su morali da se javljaju po dva, tri, četiri puta da bi istakli probleme koje su imali. Nikada nismo rekli ni jednu jedinu reč. To što nas ima 60, to je sad problem s kojim vi morate da se suočite. Molio bih vas da se ponašate po istom principu kao što ste se ponašali u prethodnim slučajevima. Morate građanima da objasnite ...
Gospodine Todoroviću, tri minuta je prošlo.
Zahvaljujem, ali sam vas zamolio da mi računate vreme koje sam citirao, ali ću postupiti po vašoj primedbi. Hvala.
Gospodine Todoroviću, na početku rada Narodne skupštine, svakog dana kada Narodna skupština zaseda, predsednik Narodne skupštine obaveštava Narodnu skupštinu o poslanicima koji su sprečeni, o toku rada itd. Dakle, primenila sam čl. 88. i tako započela današnji dan i nisam povredila čl. 100. Nadam se da je ovo objašnjenje dovoljno. Reč ima gospođa Vjerica Radeta.
Gospođo predsedniče Narodne skupštine, niste povredili samo čl. 100, povredili ste i član 85. stav 4. Poslovnika Narodne skupštine. Vašim objašnjenjem ste, moram taj izraz da upotrebim, obmanuli javnost i građane Srbije, koji, pretpostavljam, prate rad parlamenta, pa ne moraju da slušaju ni ovog ni onog nego sami donose zaključke. Vi ste rekli da naredna sednica neće biti započeta danas, kako ste predvideli u sazivu, nego da će biti započeta kada se završi ova sednica i da to odlaganje nije u skladu sa članom 85. Poslovnika, već zbog činjenice da ovu sednica koju ste otvorili nije bilo moguće održati. Dakle, mi srpski radikali insistiramo na primeni Poslovnika. Niste nam ni objasnili koji su razlozi u skladu sa čl. 85. da se radi danas, u dan koji je inače neradni dan za parlament. Ako nam kažete da je to hitnost donošenja zakona vezanih, kako u javnosti čujemo, za belu Šengen listu, onda bi trebalo da kažete građanima Srbije da je DS osam godina na vlasti u Srbiji, da osam godina obećavaju belu Šengen listu, da su narodnim poslanicima tek pre tri dana dostavili predloge tih zakona i da to što juče nije raspravljano, odnosno što danas se ne raspravlja o tim zakonima, može da ide na dušu samo DS, vladajućoj koaliciji, kojoj i vi, gospođo Đukić-Dejanović, pripadate. Ne možete da kažete građanima Srbije da juče nije bilo moguće održati sednicu. Juče je sednica Narodne skupštine održana, juče smo bili vrlo aktivni, bićemo i danas, naravno, kao i svaki put kada su u pitanju srpski radikali. Mi ovde nismo ikebana, mi se ovde borimo, pre svega, za interese građana Srbije. Interes građana Srbije jeste da ovaj parlament koji donosi zakone omogući poštovanje zakona, poštovanje Ustava, sa vaše strane i sa naše strane poštovanje Poslovnika. Mi srpski radikali ćemo se zalagati i istrajati u svom zalaganju,bez obzira što ste se vi sa "žutima" dogovorili da oduzimate reč, da nas kažnjavate, možda i da nas izbacujete. Možete da radite šta god hoćete, većina je velika sila. Izvinjavam se, 12 sekundi sam prekršila. Hvala.
Gospođo Radeta, da obavestim i vas i poslanike da ću vas blagovremeno obavestiti o danu početka naredne sednice. Fizički je nemoguće da dve sednice imamo u isto vreme. Prosto sam samo dala takvo obaveštenje. Danas radimo da završimo započetu sednicu, jer je u pitanju vanredno zasedanje, a sama konstatacija da je vanredno zasedanje govori o značaju dnevnog reda. Izvolite. Reč ima gospodin Marković.
Dame i gospodo narodni poslanici, javljam se po članu 225. stav 1, gde se kaže: "Narodni poslanik ima pravo da bude obavešten o svim pitanjima potrebnim za vršenje funkcije narodnih poslanika". Pa molim predsedavajućeg da me obavesti da li je u ovoj državi zakon jednak za sve, da li se zakoni mogu selektivno primenjivati i da li se može, kako se kome prohte, neke od zakonskih akata...
Gospodine Markoviću, prešli smo na dnevni red. Ako imate povredu Poslovnika, u skladu sa objašnjenjima koje sam već dala, molim vas da nastavite, a ako ne, zamoliću vas da se vratite na svoje mesto.
Gospođo predsedavajuća, da bih obavljao posao narodnog poslanika neophodno mi je saznanje upravo o ovim stvarima. Prvo, kako je moguće da se zakon za odbornike u skupštinama opština i gradovima primenjuje tako da se odbornički mandati ...
Oduzimam vam reč. Ne govorite o tački dnevnog reda. Gospodin Maraš.
Poštovano predsedništvo, dame i gospodo narodni poslanici, javio sam se zbog povrede člana 27, odnosno u skladu sa članom 98. stav 2. Gospođo predsednice, zbog svega što se juče događalo u ovoj skupštini i zbog toga što ste vi, u skladu sa tim, rešili da preuzmete odgovornost i da ovu skupštinu vodite u skladu sa Poslovnikom, predlažem vam da, u skladu sa članom 98. stav 2, prekinete ovo i sazovete konsultacije šefova poslaničkih grupa, da izađemo iz ove situacije u kojoj se nalazimo, odnosno da počnemo da radimo u skladu sa dnevnim redom.
Zahvaljujem na sugestiji. Htela bih da obavestim i javnost i poslanike da je konsultacija sa šefovima poslaničkih grupa juče bilo u više navrata, poslednja nakon završetka našeg rada. Pokušali smo da uložimo napor da radimo po dnevnom redu, uz sva razumevanja koja sve poslaničke grupe imaju, ali sa tendencijom da se ne bavimo pitanjem poslaničkih grupa nego dnevnim redom. Prema tome, zahvaljujem na sugestiji. Učiniću to ako se bude narušavao rad i dalje, ali očekujem da će poslanici početi da govore po dnevnom redu. Nećete. Dobro, onda ćemo morati...Gospodin Todorović.
Dame i gospodo narodni poslanici, gospođo predsedavajuća, vi dozvoljavate da se krši Poslovnik i to da ga krše članovi DS. Reklamiram član 73. koji se odnosi na Administrativni odbor, pa da ne brojim stavove, da vam pročitam gde kaže: "Administrativni odbor određuje raspored sedenja narodnih poslanika u sali za sednice po poslaničkim grupama". Pitam vas, gospođo predsedavajuća, šta će ovi poslanici u prvom redu? Molim vas, ako se već trudite da poštujete Poslovnik, poštujte do kraja, budite principijelni. Zašto tražite samo od poslanika SRS da poštuju Poslovnik, a to omogućavate vašim koalicionim partnerima? Stvarno mislim da to nema smisla. Možda vi mislite da njihova lepota zaslužuje da budu u prvom redu. Nemam ništa protiv koji su razlozi. Da li treba ponovo da vam pročitam član 73, stav koji kaže da Administrativni odbor određuje mesta sedenja poslanicima, odnosno poslaničkim grupama. Tamo jasno stoji da su ovaj prvi red sa moje desne strane i ovaj prvi red sa leve strane prazni, da su predviđeni za predstavnike Vlade i druge osobe koje predsednik Skupštine pozove na sednicu Skupštine. Prema tome, molim da poštujete Poslovnik. Hoću da vam se pridružim u tome da se poštuje Poslovnik u Skupštini Srbije, pa ako hoćete i tražite to od drugih, molim vas, tražim da to pitanje postavite i članovima DS i da im lepo kažete, "hajde u druge redove, nemate ovde pravo da sedite, jer time kršite Poslovnik i time narušavate rad ove sednice i sprečavate Srbiju da dođe na belu Šengen listu". To je najveći problem koji vi ovde radite.
Molim poslanike da sede u skladu sa rasporedom koji je napravljen i omoguće članovima Vlade i prisutnim licima da sede u prvom redu kada ih pozovem. Moja sugestija je bila, kada imamo članove Vlade i pozvana lica, da prvi red bude oslobođen za njih. Ima reč Dobrislav Prelić.
Poštovani narodni poslanici, gospođo predsedniče, reklamiram povredu Poslovnika, član 226, i tražim obaveštenje i objašnjenje od vas: Zbog čega kritikujete isključivo poslaničku grupu SRS? Mi znamo da ste vi prekrojili izbornu volju građana Srbije, ali nismo očekivali da ćete se tako brzo uklopiti u diktaturu Borisa Tačija...
Molim vas da vodite računa o načinu obraćanja i terminima koje koristite.
Gospođo Đukić-Dejanović, juče ste dozvolili, pre svega gospođi Nadi Kolundžiji, Srđanu Milivojeviću, inače jednom primerku koji nije baš za primer kako treba da se ponaša u Narodnoj skupštini. Sve ovo što radite i što želite da ne dozvolite opoziciji da iznese ono što misli, neće vam uspeti. Veliki broj građana je podržavao na izborima politiku SRS i narodnjačke opcije i naša obaveza je da istrajemo u tome i da ne dozvolimo da vi diktatorskom palicom sprovodite ovde u Skupštini sve ono što Boris Staljin sprovodi u Srbiji. Kažete da SRS opstruiše rada parlamenta. Objasnite vi nama zbog čega ste vi prekinuli sednicu bez ikakvog obrazloženja i odložili je na 15 dana, pa ste zatim produžili na još 30 dana.
Nemate konstruktivni prilaz radu. Zamoliću vas ili da prilagodite sadržaj ili ću vas zamoliti da vam oduzmem reč.
Nisam vas razumeo, izvinite.
Razumela sam objašnjenje, razumela sam vaše pitanje, odgovoriću vam, ali sada govorite o temama koje zaista nisu aktuelne, koje su građanima poznate, poslanicima su poznate, o njima smo govorili u više navrata, nikakva nova obaveštenja, nikakve nove okolnosti - prema tome, molim vas, privedite diskusiju kraju da bismo nastavili rad.
Juče ste dozvolili, pre svega, gospođi Nadi Kolundžiji da tu navodi neke primere kada je SRS u pitanju, neke brakorazvodne parnice itd, i niste imali nikakve primedbe. Da vam kažem da kada brak postoji, da su tu normalno muškarac i žena. Kada neko, obično žena...
Molim vas, govorite tri minuta i 25 sekundi.
U našem narodu postoji naziv za to.
Izričem vam opomenu zbog dužine i sadržaja govora.
Javiću se ponovo.
Gospodin Veselinović.
Gospodo narodni poslanici, reklamiram povredu člana 216. Naime, prethodno kada sam hteo da objasnim zašto sam izašao, zbog vaše uke i buke, opili ste se vlašću, niste mi dozvolili, nisam ni čuo gospođu Dejanović šta mi je govorila. Prema tome, moram da kažem ovde vi koji ste opijeni vlašću da treba da saslušate narodne poslanike jer vređate dostojanstvo ove Skupštine i sve narodne poslanike u ovom visokom domu. Povređen je član 216, gde poslanik ima pravo da traži objašnjenja od predsednika Narodne Skupštine, predsednika odbora Narodne skupštine, član 226, i redom drugih funkcionera, pošto je Nada Kolundžija to već pročitala. Želim da tražim objašnjenje od gospođe predsednice zašto je juče dozvolila da predstavnici vlasti, odnosno od ovih žutih Nada Kolundžija, gospodin Ristić, Srđan, ovde izađu za govornicu negde pred kraj, negde između 5 i 6 časova i sugerišu predsedniku Narodne skupštine da vrši represiju prema narodnim poslanicima opozicije. Nažalost, to se i danas i dešava, pa pozivam gospođu Dejanović da na objasni da li ćemo i danas raditi pod ovakvom represijom vladajućih stranaka ili će narodni poslanici imati podjednaka prava da se obraćaju građanima Srbije, da im kažu istinu ono što vi činite ovde i koja vam je želja, počev od nekih lažnih obećanja, Šengen viza, i onda redom, ratifikacija nekih sporazuma koje niste ostvarili pred građanima Srbije, već nažalost u Briselu ste dočekani negativno. Samo je ostalo da ova Šengen viza bude nešto što je lažno za građane Srbije. U tom pravcu želim da gospođa predsednica stane u zaštitu narodnih poslanika SRS. Hvala.
Gospodine poslaniče, citirali ste član 226, po kome bi trebalo kao poslanik da imate pravo da tražite od mene obaveštenje iz nadležnosti mog rada, a koja su vam potrebna da ostvarite funkciju narodnog poslanika. Sadržajem koji ste izneli nisam mogla da shvatim šta to vama treba da kažem a da vi ne znate, da vas informišem. Nisam htela da vam oduzmem reč niti da vas prekinem, ali molim ubuduće sve poslanike, nezavisno od opcije u kojoj su, i političke i poslaničke grupe, da na ovaj način ne zloupotrebljavaju član 226. Gospodin Nikola Savić ima reč.
Dame i gospodo narodni poslanici, gospođo predsedavajuća, javljam se po članu 225. i 226. Pomenute članove ste citirali pre 5-6 minuta i nemam potrebe da to činim, ali primetio sam da tih članova uskoro neće biti u Poslovniku. Sve ovo što se radi radi se na tome da se donese novi Poslovnik i da se redukuju prava narodnih poslanika.
Pošto ne govorite u skladu sa članovima koje ste citirali nemate reč, opominjem vas. Gospodin Škrbić, izvolite.
Dame i gospodo narodni poslanici, reklamiram član 225. Poslovnika i molio bih gospođu predsednicu parlamenta, predsednika parlamenta, da mi dozvoli, da mi odobri da ga pročitam da me ne prekida. Da, citiram.
Izvolite imate pravo da citirate poslovnik.
Ovo citiram radi građana Srbije, ne radi vas, gospodo, što dobacujete: ''Narodni poslanik ima pravo da bude obavešten o svim pitanjima potrebnim za vršenje funkcije narodnog poslanika. Radi potpunijeg obaveštavanja, narodnim poslanicima se redovno dostavljaju službene publikacije Narodne skupštine i informativni i dokumentacioni materijali, o pitanjima koja su na dnevnom redu Narodne skupštine ( što nije tačno) i o drugim pitanjima iz delokruga Narodne skupštine''. Radi javnosti ću da kažem da je gospođa predsednik Narodne skupštini prvi među jednakima ovde u ovoj skupštini, među 250 poslanika i njen glasprilikom glasanja važi isto kao i moj i kao vaš. Molio bih da se poštuju svi narodni poslanici. Očito da više semafora koalicija nema, samo je ostao semafor i žuto svetlo na semaforu, koje non-stop trepće žuto, a drugih boja nema na semaforu... molim vas, gospođo predsednice, da umirite one koji dobacuju.
Potpuno ste u pravu, molim poslanike da omoguće atmosferu za rad.
Ne mogu da me dekoncentrišu, ali ako vodite računa o opoziciji, onda vodite računa i o poziciji i o njihovom ponašanju. Očito je da su instrukcije, posle govora Nade Kolundžije ovde za ovom govornicom u popodnevnim ili predvečernjim časovima juče, imale uticaja na vas i na instrukcije koje je dao Boris Tadić - kako će se dalje voditi Skupština - a očito i blizina gospođe Čomić, koja je druga od vas sa vaše leve strane, uticala je na vas da ličite na nju kako je ona svojevremeno vodila Skupštinu. Hvala lepo.
Molim vas, prekoračili ste vreme. Gospodin Sreto Perić.
Dame i gospodo narodni poslanici, gospođo predsedniče, citiraću odredbe Poslovnika, tako da nema potrebe da sekretar uopšte vam govori i nemojte slučajno da me prekidate, jer ovo znam odlično i u skladu je sa Poslovnikom. [[žagor]] Upravo ću sad morati da promenim redosled. Javljam se na osnovu člana 100, a u vezi sa članom 103. Poslovnika, stav 3: ''Za vreme govora narodnih poslanika ili drugih učesnika u pretresu nije dozvoljeno dobacivanje, odnosno ometanje govornika na drugi način, kao i svaki drugi postupak koji ugrožava slobodu govora.'' Već drugi dan uzastopno imamo ovakvu situaciju. Ne znam ko vrši ovde opstrukciju. Imam osećaj i duboko ubeđenje da opstrukciju vrši nova napredna demokratska stranka, da li se ona tako zove, čini mi se da jeste, ali nisam ni o tome hteo da govorim. Gospođo predsedniče, član 225 – narodni poslanik ima pravo da bude obavešten o svim pitanjima potrebnim za vršenje funkcije narodnog poslanika. Veoma mi je važno, zbog građana sa kojima kontaktiram, da znam da li imam sutra obavezu i u nedelju da budem u Narodnoj skupštini ili mogu svoje vreme da posvetim građanima Srbije, na osnovu čijeg mišljenja i poverenja se i nalazim na ovom mestu ovde. Opstrukciju vrši napredna demokratska stranka, jer očigledno je da kada nije došlo do privremenog odmrzavanja trgovinskog sporazuma, da su ostali obezglavljeni. Jedino dosledni, svakako, rečeno je da mi ne podržavamo i ne slažemo se sa politikom LDP-a, ali ona je čini mi se jedina dosledna u tome ...
Molim vas, gospodine, sadržaj koji sada iznosite nije u skladu sa reklamiranjem Poslovnika. Na onaj deo Poslovnika koji ste reklamirali daću odgovor, ali vas molim da upodobite sadržaj kazivanja sa reklamiranjem Poslovnika i članom koji ste naveli.
Ovo zbog povezivanja pitanja moram da vam iznesem. I na kraju, da bih znao kako da se ponašam, moram da vas pitam kada će biti vraćeni mandati SRS, koja je na izborima od 11. maja osvojila 78 mandata? Imam još jedno pitanje, u skladu sa članom 225, gospođo predsedniče, nema potrebe konsultacija, ne brinite,ne bih sebi dozvolio kao diplomirani pravnik da kršim odredbe Poslovnika. Imam još jedno pitanje. Vi ste juče ostali dužni odgovor gospodinuMirku Munjiću. Ovo je hipotetički, ovo ne može nikad da se desi, ali šta ukoliko grupa građana koja je sad, uz vašu blagonaklonost, ušla u Skupštinu, ostane pod bilo kojim uslovima bez jednog poslanika, recimo da prvi među naprednim postane ministar policije, ko će biti sledeći narodni poslanik? Želim da znamo da SRS vrši pripreme, jer smo se uvek do sada trudili.
Molim vas, prekoračili ste vreme.
Izvinjavam se, imao sam vreme za citiranje Poslovnika u trajanju od 50 sekundi. Samo još jedno pitanje, da bismo znali i blagovremeno mogli da se pripremimo, jer SRS uvek je dovodila najbolje koji su bili na listi i sad želimo da izvršimo blagovremenu pripremu.
Molim vas, ne govorite o sadržaju iz dela reklamiranja Poslovnika.
Ovo je najbolji sadržaj vezano za ono što sam se javio. Zahvaljujem.
Izričem vam opomenu.
Izvinjavam se, moram da kažem, Odlučio sam pre da odem nego što ste izrekli opomenu, dakle opomena za mene ne važi, rekao sam da sada odlazim.
Ne važi. Molim vas, zbog značaja dnevnog reda, o početku naredne sednice i o tome kada ćemo raditi obavestiću vas kada ovu sednicu završimo. Dakle, da li ćemo raditi i sutra? Da, ako je danas ne završimo. Što se tiče drugih pitanja koje ste postavili, procenjujem da su poslanicima i građanima Srbije objašnjenja koja sam juče dala u vezi sa mandatima u sećanju. Dakle, juče smo govorili o ingerencijama Skupštine, Administrativnog odbora, RIK-a i svih drugih institucija koje učestvuju u mandatima i odlučivanju o mandatima. To zaista danas ne bih ponavljala da vas ne potcenjujem. Gospodin Perić je u pravu, on se udaljio pre nego što sam izrekla opomenu, koincidirao je njegov odlazak sa govornice i moja opomena, tako da praktično nije izrečena opomena. Reč ima gospodin Avramović.
Gospođo predsedavajuća, reklamiram povredu Poslovnika, član 104. stav 3, član 105. stav 2, član 106. alineja 4. Molim vas da mi ne računate vreme, radi javnosti hoću ove stavove da pročitam. Član 104 - nije dozvoljeno korišćenje uvredljivih izraza, kao ni iznošenje činjenica i ocena koje se odnose na privatni život drugih lica. Posle ću da vam objasnim zašto sam ovo reklamirao. Član 105. stav 2 - zbog povrede reda na sednici, predsednik Narodne skupštine može da izrekne mere: opomenu, oduzimanje reči ili udaljenje sa sednice. Član 106. alineja 4 - ako prekida govornika u izlaganju ili dobacuje, odnosno ometa govornika, ili na drugi način ugrožava slobodu govora. Gospođo Đukić-Dejanović, vi ste povredili sva tri ova člana. U jednom trenutku kada je bio za govornicom poslanik SRS, odnosi se na privatnost DS, jedan od primeraka je objašnjavao veličinu svog primerka, i to je lična unutrašnja stvar DS, tačnije odnosi se na njihov privatni život. Vi ste bili dužni, u obavezi da tog poslanika opomenete, da tom poslaniku izreknete meru opomene i, u krajnjoj liniji, da ga obavestite da ne može tako da se ponaša sa svojim privatnim životom, o privatnoj stranci, sa mesta gde mu nije mesto, faktički ne sa govornice nego iz klupe. Zbog toga, gospođo Đukić-Dejanović, pošto primenjujete represivne mere Poslovnika samo prema poslanicima SRS, molim vas da obratite pažnju malo i na levu stranu da bi nastavili ovaj tok sednice kako i treba.
Molim gospodu poslanike da omoguće mir, tišinu i uslove za primeren rad. Gospodin Dušan Marić se javio.
Dame i gospodo narodni poslanici, reklamiram povrede Poslovnika, članove 84, 100, 103, 104, 105, 106, 225. i 226, a u skladu s tim kršenjem tih članova Poslovnika prekršili ste i član 27, koji kaže da se starate o primeni Poslovnika Narodne skupštine. Molim vas da mi vratite vreme, sad ću citirati članove Poslovnika. Član 84 - predsednik Narodne skupštine pisanim putem određuje dan i čas održavanja sednice Narodne skupštine, sa predlogom dnevnog reda, najmanje sedam dana pre dana za koji se saziva sednica. Poziv za sednicu, telegram sam dobio preksinoć u 18 časova i 57 minuta, za sednicu koja je počinjala juče u 10 sati. Nije postojala teoretska šansa da se kvalitetno pripremim za ovu sednicu. Član 100 - narodnom poslaniku, koji želi da govori o povredi ovog poslovnika, predsednik Narodne skupštine daje reč odmah po završenom izlaganju prethodnog govornika. Juče sam se javio za reč pre najmanje pet poslanika kolega iz DS i vi mi u toku dana niste dali reč. Član 103 - niko ne može prekidati govornika niti ga opominjati, osim predsednika Narodne skupštine u slučajevima predviđenim ovim poslovnikom. Za vreme govora narodnih poslanika ili drugih učesnika u pretresu nije dozvoljeno dobacivanje, odnosno ometanje govornika na drugi način, kao i svaki drugi postupak koji ugrožava slobodu govora. Cijelo vreme dok sam govorio poslanici DS, vi ste dužni da poštujete Poslovnik, tražiću audiozapis ove sednice, videozapis, gde se vidi da cijelo vreme mog izlaganja traje dobacivanje poslanika DS. Vi ste bili dužni da to sprečite. Član 104 - narodni poslanici su dužni da poštuju dostojanstvo Narodne skupštine. Svojim ponašanjem poslanici DS su to prekršili, a vi ih niste sprečili. Član 105 - o redu na sednici Narodne skupštine stara se predsednik Narodne skupštine. Vi očigledno niste to učinili. Član 106 - opomena se izriče narodnom poslaniku: - koji je prišao govornici bez dozvole predsednika Narodne skupštine; nisam to učinio; - koji govori pre nego što je zatražio i dobio reč; nisam ni to učinio; - koji, i pored upozorenja predsednika Narodne skupštine, govori o pitanju koje nije na dnevnom redu; javio sam se po članu 225, počeo sam o pitanju odborničkih mandata u Smederevu, a verujte mi na reč hteo sam da završim sa tačkom dnevnog reda - izbor članova Saveta Narodne banke. Sledeća stvar - ako prekida govornika u izlaganju ili dobacuje, odnosno ometa govornika, ili na drugi način ugrožava slobodu govora. Nisam prekršio ovaj stav Poslovnika. "Ako iznosi činjenice i ocene koje se odnose na privatni život drugih lica". Nisam ni to uradio. "Ako upotrebljava psovke i uvredljive izraze; - ako drugim postupcima narušava red..." Molim vas da na kraju mog izlaganja pred poslanicima, pred građanima Srbije, objasnite na osnovu čega ste vi meni izrekli opomenu. Član 225. i 226. na osnovu kojih sam se javio daju mi apsolutno pravo da tražim objašnjenje zbog pokušaja izborne krađe u kojoj su upregnuti pravosudni organi države Srbije. Molim vas da mi date odgovore na pitanja iz člana 106.
Govorite o temi koja na dnevnom redu i opet vas opominjem
Na osnovu čega?
Govorite o izbornoj krađi. Sve vreme dok ste reklamirali Poslovnik, tražili određena obrazloženja i odgovore na pitanja, ponašali ste se u skladu sa Poslovnikom. Onog momenta kada ste...
Hvala.
Hvala i vama. Što se saziva tiče, odnosno pozivi koji su vam bili uručeni, znate da u terminima redovnog zasedanja poziv treba da bude uručen najmanje sedam dana pre. Mi smo sada u periodu vanrednog zasedanja i ovo je sednica po hitnom postupku. U tom slučaju predsednik Skupštine ima pravo, u skladu sa članom 84, stav 2, kaže: izuzetno, obaveštenje o vremenu i mestu održavanja sednice i dnevnom redu može se dostaviti u kraćem roku, pri čemu je predsednik Narodne skupštine dužan da na početku sednice obrazloži takav postupak, što sam i učinila. Što se tiče redosleda, gospođica Jovanović sa mnom zaista, na tome joj se zaista zahvaljujem, vodi računa o tom redosledu i mislim da se nikada nije dogodilo da nas dve ne uskladimo, a gledamo zajedno i nije nikada bilo tendenciozno da vas ne prozovem, a da dam reč nekom drugom. Molim eventualno i nju da se o tome izjasni. Što se dobacivanja tiče, koristim još jednom priliku da o dostojanstvu Skupštine svi vodimo računa i mislim da povremeno činim određena upozorenja, da li je to onoliko frekventno koliko bi bilo potrebno, možda i nije, ali evo da se dogovorimo da od danas to bude i frekventnije. Što se tiče razloga zbog kojih sam vam izrekla opomenu, svi koje ste naveli tačno nisu bili u ovom slučaju u pitanju, izuzev jednog, da ste govorili o temi koja nije na dnevnom redu i to je bio razlog za opomenu koju sam izrekla. Reč ima gospodin Milenković.
Dame i gospodo narodni poslanici, javljam se na osnovu člana 100. Poslovnika Narodne skupštine Republike Srbije i reklamiram povredu člana 103. stav 2, koji glasi: ''Niko ne može prekidati govornika niti ga opominjati, osim predsednika Narodne skupštine u slučajevima predviđenim ovim poslovnikom.'' Dok su moje kolege poslanici SRS govorili, bili su neprestano prekidani nekim neartikulisanim kricima sa ove leve strane.
Molim da vodite računa o terminima koje koristite.
Mislim da su termini koje koristim trenutno sasvim prikladni i da verno oslikavaju situaciju u ovom parlamentu dok se obraćaju poslanici SRS. Vi, gospođo predsedniče, niste reagovali. Srpski radikali su govorili o krucijalnim problemima države Srbije, o krucijalnim problemima u parlamentu, o krađi mandata, o prekrajanju izborne volje građana, o kršenju osnovnih demokratskih i izbornih principa, za sve ono za šta se Demokratska stranka ...
Govorite o sadržajima koji nisu u skladu sa reklamiranjem Poslovnika. Molim vas, ili da se vratite na temu reklamiranja Poslovnika ili da završite.
Dakle, sve o čemu su govorile moje kolege interesuje sve građane Srbije, i članove DS i članove SRS. Pojedinci su prekidali izlaganje mojih kolega, a vi niste reagovali. Jedna od vaših dužnosti predviđena ovim poslovnikom je da obezbedite govorniku mogućnost da na miru iznesu svoje izlaganje. Razumeo bih vas da vam je to promaklo, ali je sasvim izvesno da ste imali uvid u sva dešavanja i da namerno niste obezbedili red za vreme govora mojih kolega. Dakle, prekršili ste član 103. Poslovnika i tražim objašnjenje zbog čega, da li je to zbog podstrekivanja od vaših ideoloških i koalicionih vođa, da potpuno budete predani projektu, gde se princip moralnosti žrtvuje principu političke korisnosti.
Gospodine poslaniče, meni je vaše pitanje jasno i spremna sam da odgovorim. Nije potrebno dalje da elaborirate. Jasno mi je pitanje. Dobacivanje i korišćenje uvredljivih reči utiče na atmosferu negativno i zaista molim poslanike da niti dobacuju niti koriste uvredljive reči. Bilo je juče tokom dana zaista komentara, verbalizacija sa mesta, nikome nisam izrekla nijednu opomenu, pa verovatno ni poslanicima jedne ili druge strane. Trudiću se i trudim se da imam potpuno isti stav prema svim poslanicima i tu nema nikakve tendencije. Naloge koje mislite da realizujem proističu u stvari iz mog čvrstog stava da se ponašam u skladu sa Ustavom, zakonom i Poslovnikom, ne postoje nikakvi drugi nalozi, kolega poslaniče. Zahvaljujem. Gospodin Dragan Stevanović.
Dame i gospodo narodni poslanici, gospođo predsedniče, reklamiram povredu člana 103. stava 3. i člana 106. tačka 4. Nema potrebe da citiram, citirali su član 103, samo ću citirati član 106, koji kaže u alineji 4. da se opomena izriče narodnom poslaniku ako prekida govornika u izlaganju ili dobacuje, odnosno ometa govornika, ili na drugi način ugrožava slobodu govora. Gospođo predsedniče, juče sam bio za ovom govornicom i sve ovo što se navodi u članu i 103. i 106. mi se desilo, nisam bio u mogućnosti da odgovorim i pola mog vremena je proteklo u raspravi sa poslanicima koji su dobacivali. Ali, to ne zameram, oni su očigledno imali nameru da se solidarišu sa vama i da vam na takav način pomognu. Vi ste njihov izbor i to je u redu, ali ne možete primenjivati dvostruke aršine kada je reč o primeni Poslovnika, naročito sa vaše strane, jer vi niste samo narodni poslanik, vi ste svakako predsednik Skupštine i to vas u najvećoj meri obavezuje na sve ovo. Ono što hoću takođe u ovom kontekstu da kažem jeste i činjenica da ste poslanicima SRS izrekli opomene, i to prvoj dvojici koji nisu bili u situaciji da govore zbog dobacivanja sa ove leve strane. Ta mera izricanja opomene nosi sa sobom neke finansijske konsekvence koje u principu nisu bitne, ali mislim da nisu opravdane sa vaše strane i mislim da ne bi bilo loše da te opomene povučete. Vi očigledno ili niste spremni ili niste u situaciji da se sa problemom koji u ovoj skupštini imate suočite. Neću nikada da prihvatim činjenicu da ste vi deo žutog miljea i žutog ambijenta i, eto, pokušao bih i na ovaj način da apelujem na vas. Neko vas je malopre podsetio na neke druge članove Poslovnika, kojima možete da obavite određene konsultacije, da prihvatite nešto što je realnost i stvarnost. Gospođo predsedniče, evropski principi, evropske vrednosti i demokratski principi ne mogu se promovisati uz paralelno kršenje izborne volje građana, otimanjem mandata i prekrajanje izborne volje. Još jednom vas molim da iskoristite svoj politički autoritet, ne da omogućite rad po dnevnom redu, nego da vratite mandate SRS.
Odgovor na ovo pitanje bio bi u najvećem delu ponavljanje prethodnog odgovora od pre nekoliko minuta, tako da nemam nameru da vređam poslanike SRS. Time bih konstatovala nešto što ne stoji. Vaše pamćenje je jako, jako dobro. Reč ima Tomislav Ljubenović.
Dame i gospodo narodni poslanici, gospođo predsedavajuća, reklamiram povredu Poslovnika, član 100. Iz kojih razloga? Zato što sam se u jučerašnjem danu prijavio za govor o Izveštaju Ministarstva unutrašnjih poslova, o pogibiji jedne osobe na mitingu SRS, i sasvim je normalno da po prekidu jučerašnje sednice tok današnje sednice trebalo bi da ima svoj normalni tok, da nas 10-15 narodnih poslanika SRS imamo prioritet i da nastavimo. Mislim da ste po toj osnovi prekršili Poslovnik i u danu za izglasavanje povrede Poslovnika hteo bih da se nađe na dnevnom redu ovo kršenje Poslovnika. Mi smo u jučerašnjem danu sasvim primereno, predstavnici SRS, upravo po Izveštaju počeli da diskutujemo i sasvim je normalno da je nezadovoljstvo predstavnika SRS u tom delu bilo na mestu iz razloga što Izveštaj koji nam je prezentovan nije bio adekvatan. U potpisu imamo određene savetnike, glavne inspektore, što na kraju krajeva ne daje jedan kredibilitet Ministarstvu unutrašnjih poslova, da se potpišu jednostavnopredstavnici, ministar i samim tim u tom izveštaju...
Zamolila bih da sadržaj bude u skladu sa razlozima zbog kojih sam vam dala reč.
Vi ste tok jučerašnjeg zasedanja usmerili u smislu nezadovoljstva predstavnika SRS i do onog momenta ni u jednom trenutku nismo izneli neko nezadovoljstvo za određenu grupaciju koja je izašla iz SRS, a ovog puta vas pitam...
Zamoliću vas da ili govorite u skladu sa primedbama koje imate, odnosno razlozima zbog kojih ste se javili, ili ću vas zamoliti da privedete kraju.
Zamolio bih vas da budete strpljivi i da vas priupitam da li ste u toku i da li znate. Imali smo jednu grupaciju predstavnika SRS, narodne poslanike koji su izašli. U jednom danu su bili grupacija "Napred, Srbijo".
To je pitanje za ministra. Mi smo to pitanje prosledili Ministarstvu.
Zamolio bih vas da me saslušate. Da li vi uopšte znate to lutajuće društvo u kojoj se sada poziciji nalazi i koji naziv oni sada nose? Jedanput su bili "Napred, Srbijo", sledeći put su bili Naprednjaci, a pitao bih vas danas gde su i da li vi jednostavno vladate situacijom da znate koliko poslaničkih grupa imate u parlamentu? Da li je moguće da su i danas promenili naziv svoje grupacije, da imaju neku treću ili četvrtu varijantu? U ovom slučaju vi ne vladate situacijom koliko imamo poslaničkih grupa u parlamentu.
Razumela sam pitanje i spremna sam da vam odgovorim. U ovom parlamentu je poslanička grupa "Napred, Srbijo" i ona inače po ovoj tački ima 22 minuta i 48 sekundi. Reč ima gospodin Buha.
Dame i gospodo narodni poslanici, javio sam se po čl. 103. i 104. Moraću upozoriti predsednicu Skupštine da, kada izlazi u javnost sa određenim činjenicama o tome na koji način opozicija ometa rad Skupštine, da uzme u obzir one činjenice koje ona jako dobro zna, a to se odnosi i na sekretara Skupštine. Insistirate i tražite da se po hitnom postupku na vanrednom zasedanju ove skupštine donesu određeni zakoni i izlazite u javnost sa podacima da je to neophodno zbog šengen vize. Kažete da opozicija opstruiše zbog toga da se ne donesu zakoni koji su bitni za šengen vize. To je, pre svega, neistina i vi kao predsednik Skupštine ne možete i nemate prava, kršite zakone, kršite i pravilnik, jer ne iznosite stvarne činjenice. Zakoni su u ministarstvima pripremljeni pre godinu i više dana, Vlada ih je usvojila pre dva, tri, četiri meseca. Zašto ste prekinuli sednicu 21. jula i niste gotovo dva meseca...
I dalje isto upozorenje i molba: molim vas da govorite u skladu sa razlozima zbog kojih ste dobili reč. Reklamirali ste Poslovnik, nalazimo se na određenoj tački dnevnog reda. Izvolite, u predviđenom vremenu možete, ali nemojte se vraćati na ono o čemu smo mnogo puta već govorili. To prosto nije u skladu sa dnevnim redom i moraću da vam oduzmem reč, naravno prethodno da vas opomenem, a ne bih želela da vas opomenem. Volela bih da sami privedete kraju. Ako ima još nešto što je vezano za povredu Poslovnika, izvolite.
Kršite Poslovnik jer ste morali po hitnom postupku onog trenutka kada ste dobili sve akte i predloge zakona od strane Vlade da zakažete sednicu Skupštine, a vi to niste učinili. Optužujete opoziciju da je ona kriva zašto nema Skupštine, a vi ste ti koji sazivate Skupštinu. Izlazite u javnost sa netačnim podacima i činjenicama da opozicija ne želi da se usvoje zakoni koji su bitni za šengen vize. To je laž prema građanima Srbije. Znate da ne može opozicija sazivati Skupštinu, vi je sazivate i ne možete izlaziti sa takvim činjenicama.
U vezi sa sazivanjem sednice, znate da sam u obavezi da sazovem sednicu onda kada predlagač dostavi određen tekst i u određenoj proceduri. Onog momenta kada je ili grupa poslanika od najmanje 84 ili Vlada poslala određeni tekst, tog momenta sam raspisala saziv i pozvala vas na sednicu. To što je moguće u periodu vanrednog zasedanja da taj rok bude i kraći od sedam dana, već smo elaborirali, tako da sam se ponašala u skladu sa ovim poslovnikom. To vam je odgovor na pitanje. Gospodin Petar Jojić.
Dame i gospodo narodni poslanici, gospođo predsedniče parlamenta, u smislu odredaba čl. 225. i 226. Poslovnika Narodne skupštine Republike Srbije postavljam pitanje vama, da ga prosledite Vladi, i tražim odgovor. Šta su u Srbiji kupili Hrvati od kompanija?
Gospodine Jojiću, vi imate puno iskustva, mnogo znanja i zaista to uvažavam. Nalazimo se na vrlo konkretnoj tački dnevnog reda i zaista ne možemo sada raspravljati o svim pitanjima koja padnu na pamet bilo kom poslaniku. Zamolila bih vas, gospodine Jojiću, da u pismenoj formi postavite pitanje i biće prosleđeno Vladi.
Gde to piše da moram u pismenoj formi?
Pošto se već nalazimo na ovoj tački dnevnog reda.
Ne, oprostite. Da li je tačno da je hrvatska kompanija kupila "Frikom", po kojoj ceni, kada i koliko je radnika otpušteno iz tog preduzeća? Jer građani imaju pravo da znaju i postavljaju pitanje radnici.
To može da ide u formi poslaničkog pitanja, ali ne kada se nalazimo na tački dnevnog reda, gospođa Radeta to perfektno zna.
Nemam utisak da ste vi Nataša Mićić i nisam imao utisak kada ste postavljeni na tu funkciju. Ovako dobronamerno ukazujem, ipak vi ste predsednik parlamenta, vi niste Luj XIV da budete u XVII veku apsolutista. Molim vas još jednom strpljenja. Mi šešeljevci, srpski radikali, tražimo od vas i od DS da vrate mandate SRS ... (Predsednik: Molim vas, završite, da ne bih izrekla opomenu.) Završiću. To su mandati SRS. Neotuđivo pravo je, po Ustavu i po zakonu, da se vrate mandati. Zbog toga DS ne treba u tome da učestvuje. (Predsednik: Izričem vam opomenu.) Prema tome, i vi kao predsednik parlamenta nemojte saučestvovati u bilo kakvoj krađi i otimanju mandata SRS. Hvala vam.
Gospodin Slađan Mijaljević ima reč.
Poštovana gospodo, predsedništvo, reklamiram i tražim objašnjenje za član 226. Nije mi jasno kako vi to tumačite. Narodni poslanik ima pravo da traži obaveštenje i objašnjenje, pa se navode lica i funkcije, na kraju, na čijem čelu se nalaze, a koja su mu potrebna za ostvarivanje funkcije narodnog poslanika. Vidite, život teče, dešavaju se neki događaji i neke stvari, daju se određene izjave, neke izjave su toliko neprimerene, neki događaji su toliko negativni da izazivaju zaista velike turbulencije u narodu i postavljaju narod, glasači, a i mi ovde, određena pitanja. Nigde ne piše da ti problemi koji se dešavaju i koji zahtevaju da se daju odgovori po hitnom postupku, nigde se ne kaže da mora da se postavi na nekoj posebnoj tački, u nekom posebnom danu, jer život ne čeka. (Predsednik: Gospodine poslaniče, završite.) Mi narodni poslanici smo nekim ljudima dužni da damo objašnjenje, svima onima koji su glasali za nas. Ne možemo čekati sledećih šest meseci da dođe tačka razno da bi vi nama dali odgovore po ovome. Nigde u članu 226. se ne kaže da mora pitanje da bude postavljeno po tački dnevnog reda. Valjda oni koji su pisali ovaj poslovnik, tako mi se čini, imali su mnogo šire shvatanje i viđenje ove problematike, odnosno ovo što je trebalo Poslovnik da pokrije, od onoga što vi sada hoćete da objasnite. S druge strane, član 46, sloboda govora, sloboda mišljenja, više puta ste nam danas i juče uskraćivali pravo da postavljamo pitanja, za nas vrlo bitna pitanja. Dobili smo izveštaj, koji je kod nas izazvao vrlo negativne emocije, objasnili smo koje su emocije bile i kakve su bile, radilo se o smrti jednog čoveka, danas ponovo postavljamo pitanje na određene teme i dobijamo ... (Predsednik: Na tački dnevnog reda smo.) ... neke vrlo nemušte odgovore. Gde piše u 226. da mora da bude vezano za tačku dnevnog reda? Nešto se desilo juče, nešto se desilo prekjuče, vi ste davali određene izjave juče i mi tražimo odgovore. Hvala.
Zahvaljujem. Meni je jasno da vi razumete smisao i člana 225. i 226, ali da imate i tendenciju da pošaljete određene političke poruke, i to možemo da shvatimo ako se i radi u Skupštini. Moraćemo i da radimo po dnevnom redu i potpuno razumem i tendencije. Izvolite, gospođa Vjerica Radeta.
Dame i gospodo narodni poslanici, gospođa predsednik Narodne skupštine je malopre rekla da ona zna da odlično poznajem Poslovnik i hvala joj na tom mišljenju, zaista odlično poznajem Poslovnik, znam da je izuzetno restriktivan, znam da onemogućava narodnim poslanicima, da nas ograničava u vremenu kada je u pitanju načelna rasprava, i amandmanska i poslanička pitanja itd, i znamo da to nema nikakve veze sa demokratijom, da narodni poslanik treba i može da govori onoliko koliko hoće i o onom što hoće. Narodni poslanici jesu ovde da donose zakone, ali jesu, gospođo Đukić-Dejanović, i da šalju političke poruke. Naravno, mi srpski radikali to ne krijemo. Ali, nećemo da dozvolimo da vi nametnete građanima Srbije uverenje da smo mi radikali krivi zbog nedonošenja zakona, odnosno odgovorni zbog nedonošenja zakona, zbog kojih je odgovorna isključivo vlast, i vi to dobro znate, i nećemo da dozvolimo da vi nametnete stav da mi govorimo nešto o čemu nemamo pravo da govorimo. Poslanička pitanja, gospođo predsedniče Narodne skupštine, regulisana su čl. 198, 199, 200, 201. i 202. Poslovnika Narodne skupštine. Nikada, od kada ste predsednik parlamenta, niste omogućili narodnim poslanicima da postavljaju poslanička pitanja i nikada niste, kao ni onaj pre vas Oliver Dulić, stavili to na dnevni red. Istina je da postoje članovi 225. i 226. Poslovnika Narodne skupštine, po kojima narodni poslanik može da interveniše, da pita, da traži da se prekine sednica, da biste vi saznali, pa obavestili narodne poslanike, ako se desilo nešto o čemu narodni poslanici misle da treba da govore. I nemojte da pokušavate da skrenete vodu na tu vodenicu. Koristićemo sve članove Poslovnika koji nam stoje na raspolaganju, objašnjavaćemo, pre svega građanima Srbije, pitaćemo pred građanima Srbije, mi nemamo rezervisane termine ni na RTS-u, ni na Pinku, i ovo nije zloupotreba. Svakodnevno ćemo tražiti pred građanima Srbije odgovor od Borisa Tadića i od DS - kada ćete SRS vratiti otete mandate?
Uvažavajući konstruktivni deo vašeg kazivanja, obećavam da ću u periodu redovnog zasedanja zakazati sednicu sa mogućnošću postavljanja poslaničkih pitanja, tu ste potpuno u pravu. Dr Gordana Paunović ima reč.
Reklamiram povredu člana 104. Poslovnika. To što vladajuća koalicija namerava da poslanicima SRS zabrani da u ovoj Narodnoj skupštini i u ovom uvaženom parlamentu govori po Poslovniku, to im neće uspeti. SRS u ovoj skupštini želi da očuva dostojanstvo ove Skupštine i ne želi da srpski narod razdvaja, već da ga spaja. Zbog toga SRS nikoga ne mrzi i ne očekujte od SRS govor mržnje, jer SRS želi da ujedini Srbiju, a ne da je razdvaja. Neprincipijelna koalicija koja, dragi gledaoci, ovo govorim zbog gledalaca, građana Srbije, nalazi se sa moje leve strane, ne želi da u Srbiji i u ovoj skupštini vlada mir i vlada saradnja. Očigledno je da uvek žele da naprave sukob između onih koje svrstavaju u svoje i one druge, mislim na opoziciju i SRS. Mislim da je Bog taj kome se zahvaljujemo i da u Srbiji postoji SRS koja će uvek građanima Srbije, a i poslanicima vladajuće koalicije, reći šta misli, i da ima pravo, po tačkama Poslovnika, da govori, a da niko u ovoj skupštini, jedino ukoliko se Poslovnik promeni, nema prava da sprečava građane Srbije. Još jednom, SRS želi da joj se vrate mandati koje smo dobili, a koji su oduzeti odlaskom 18 poslanika iz SRS.
Reč ima gospodin Nikola Žutić. Izvolite.
Poštovani poslanici, javljam se po Poslovniku, čl. 225. i 226. Naime, na sednici Četvrtog vanrednog zasedanja Narodne skupštine, održanoj 18. jula, postavio sam poslaničko pitanje Vladi. Citiram: "Moram da iskažem svoju bojazan koju dele moje kolege iz oblasti nauke da mr Božidar Đelić neće dobro obavljati posao ministra nauke i tehnološkog razvoja. Prvo, biće suviše zauzet da se bavi naučnim temama i u prvom planu će biti njegova funkcija potpredsednika Vlade. Drugo, u njegovoj stručnoj biografiji se ne spominje nikakvo iskustvo u naučnoj oblasti, što znači da će Ministarstvo voditi ...
Gospodine poslaniče, taj sadržaj koji sada čitate i verovatno nezadovoljstvo ako nije stigao odgovor, nije u skladu sa tačkom dnevnog reda. Mora da kaže, ali smo se dogovorili da danas govorimo o onim tačkama dnevnog reda i vašoj spremnosti i informisanosti da kao poslanici kvalitetno učestvujete po ovim tačkama dnevnog reda. Za slučaj da gospodin Đelić, neću vam uračunati u vreme ovo što govorim, nije dao odgovor više ću se angažovati da ga dobijete. Niste zadovoljni? Ne možemo po ovoj tački dnevnog reda o toj vrsti vašeg nezadovoljstva zaista govoriti. Angažovaću se, ako je moguće, da Vlada da kvalitetan odgovor kojim ćete biti zadovoljni.
Moji prethodnici su detaljno obrazložili Poslovnik, a pogotovo Vjerica Radeta, sve članove Poslovnika koji govore da se mogu slobodno iznositi sva poslanička pitanja. Nisam zadovoljan odgovorom ministra. Dobro, mogu dostaviti u pisanoj formi, pa ...
Molim vas da dostavite u pisanoj formi. Zahvaljujem. Reč ima gospodin Radiša Ilić.
Dame i gospodo narodni poslanici, pozivam se na član 226, gde kaže: narodni poslanik ima pravo da traži obaveštenja i objašnjenja od predsednika Narodne skupštine (ovo se, pre svega, odnosi na predsednika Narodne skupštine), a koja su mu potrebna za ostvarivanje funkcije narodnog poslanika. O čemu se radi? Tražim objašnjenje od predsednika Narodne skupštine: da li predsednik Narodne skupštine može da zaštiti narodne poslanike? Zbog čega ovog kažem? U sinoćnom izlaganju šefa poslaničke grupe DS i još nekih poslanika DS, čuli smo prikrivene pretnje koje su upućene poslanicima SRS. Kako sada mi da obavljamo dužnost narodnog poslanika kada smo jutros morali da razmišljamo da li to neko želi da nas ubije, da nas uhapsi, da nas vezuje, da nas skriva po podrumima, kao što ste skrivali Radovana Karadžića tri dana. Sada vas pitam, da li vi tolerišete poziv na linč protiv poslanika SRS? Da li vi tolerišete gušenje slobode mišljenja narodnih poslanika? Da li ste upozorili poslanika DS Nadu Kolundžiju? Skrenuo bih pažnju da ne pokušavate da ličite na kralja Milana Obrenovića i da terorišete radikale. Jer kralj Milan Obrenović je voleo da popije, bio je apsolutista, imao je brkove, za razliku od vas, i ono što je najbitnije, imao je uz sebe Naprednu stranku. Takođe, tražim objašnjenje od predsednika Narodne skupštine, da nam objasni zašto sprečava poslanike SRS da se informišu o tome ko im je ukrao poslaničke mandate ...
Zamolila bih da primerite sadržaj kazivanja ovoj temi koja je danas.
Zašto sprečavate poslanike SRS da traže istinu o ubistvu Ranka Panića? Što se tiče člana 226, nikakve blage veze on nema sa dnevnim redom, kao što su do sada govorili poslanici SRS. Evo, primer, šta bi se desilo da se dogodila još neka eksplozija, kao što je bila pre dve godine u Paraćinu. Sada ovde kao poslanik iz Paraćina ... (Predsednik: Vreme je isteklo i molim vas da vam ne bih izrekla opomenu, hoćete da završite, prošlo je tri minuta.) ...trebalo bi da čekam da prođe dnevni red, pa da onda govorim o toj katastrofi koja se dogodila. Takođe mogli biste da date obaveštenje, šta se to preko noći prelomilo u vašoj glavi, pa da se ponašate diktatorski prema poslanicima SRS?
Hoćete li da privedete sadržaj kraju? O strahovima koje ste izneli, a u vezi sa nastupom nekog poslanika, to zaista nisam gledala. Sada su obavešteni svi poslanici, i javnost i određene institucije koje su dužne da reaguju za slučaj da utvrde da su ti strahovi opravdani. Gospođa Dušanka Plećević.
Dame i gospodo narodni poslanici, reklamiram povrede članova 100, 103. i 104. Poslovnika Narodne skupštine. U ponašanju vladajuće većine i predsednika Narodne skupštine prepoznajem svojevrsni mobing kada odgovornost za ovakav rad Skupštine prebacuje na poslanike opozicije ...
Gde je povređen Poslovnik gospođo poslaniče?
Čl. 103. i 104.
Čula sam koji su članovi, ali gde, čime?
Pročitajte Poslovnik, objašnjavam zašto je povređen Poslovnik kako umem, a vi ćete meni na kraju moje diskusije objasniti kako vi umete, odnosno kako vam se sugeriše. Da li mogu da nastavim?
Samo izvolite.
Naš zakon doduše ne poznaje pojam mobing, ali zabranjuje šikaniranje, degradaciju pojedinaca i grupa, bez obzira na izgovore. Mi smo od konstituisanja Narodne skupštine suočeni sa ponašanjem većine, koje se ogleda u sazivanju sednica Skupštine SMS porukama, produžavanjem rada Skupštine koje nije u skladu sa Poslovnikom, isključivanjem mikrofona poslaniku koji je prekoračio vreme govora za dve-tri rečenice, suprotno članu koji sam pomenula 103, objedinjavanjem rasprave, kao pokušaj da se pojedini zakoni proguraju na mala vrata, bez detaljne i podrobne rasprave, i koji su inače čekali godinu dana da se stave na dnevni red i slično, do potpuno nerazumljivog prekidanja rada Narodne skupštine od mesec dana. Sve je hitno, a Skupština ne radi. To mi nije jasno. Pri tom, vladajuća većina optužuje opoziciju za opstrukciju, neprekidno nam preteći u proevropskim medijima. To je zaista nečuveno. Jasno nam je da je ovakva osionost u stvari priprema za odstupnicu vlasti zbog nesposobnosti, nesamostalnosti, pa samim tim i nemogućnosti da se ispune međusobna obećanja, ucene i pretnje, pa držani interesi i životi građana nisu važni. Obzirom da vlast deli građane Srbije po uzoru ili po nalogu Borisa Tadića, neki se mogu prebijati, ubijati bez ikakve odgovornosti. Gospodo iz vlasti, da li ste vi to samo osioni i bahati ili vam je to novi model demokratije, neka vaša varijanta demokratije? Možda priželjkujete neke veće sukobe, računajući da građani ovo neće trpeti. Da li vi to ispunjavate naloge onih koji su vas tako vešto prikupili na gomilu? Da li ima odgovora na ova pitanja? Javnost vas pita: ko hapsi po Srbiji, čije službe i vojske vršljaju po ovoj zemlji? Čija je ovo zemlja? Kome ste dali pravo da to radi, a pri tom nijedno ministarstvo ne zna šta se događa? Šta ćete nam onda? Šta će nama takva vlast, kome ona treba? (Predsednik: Prekoračili ste vreme, gospođo poslaniče.) Još jednu rečenicu. Poštujte zakon, vratite mandate SRS.
Vaša pitanja su bila da li tolerišem šikaniranje, degradaciju, kako zakazujemo sednice Skupštine. U vezi sa prve dve konstatacije, zaista šaljem verbalne poruke, za sada, da sva neprimerena ponašanja, bilo sa koje strane da dolaze, nisu u redu i štete dostojanstvu Skupštine. Što se tiče načina sazivanja sednice, uvek je bilo onako kako stoji u Poslovniku - pismeno. Kako se organizujete kada imate svoje klubove, to zavisi od toga ko i na koji način organizuje taj sastanak i kako kaže da se pozovete na sastanak poslaničkih klubova. Gospodin Jeremić ima reč.
Dame i gospodo narodni poslanici, poštovana gospođo predsedniče, uvažena gospođice potpredsedniče, u zavisnosti od toga koliko ćemo se složiti u nekim konstatacijama, biće i usmereno moje reklamiranje povreda Poslovnika. Dakle, gospođo predsedniče, da li se slažemo sa tim da svaka vlast kvari, a apsolutna vlast kvari apsolutno? (Predsednik: Hoćete da kažete koji član Poslovnika reklamirate?) Hoću. S obzirom da su članovi 104. i 105. donekle ispoštovani, reklamiram povredu člana 100. Poslovnika, s obzirom da ste, kao predsednik Narodne skupštine, dužni da date objašnjenje o onome o čemu narodni poslanici govore tu, a smatram da je jedno od osnovnih načela demokratskih pravnih sistema to da su pred zakonom svi jednaki. Ne mogu da shvatim da, kao predsednik Narodne skupštine, još uvek ne možete da date objašnjenje kako to da jedna grupacija, čija je skraćenica SNS, baš kao što je nekada bila i Branislava Ivkovića, može i s kojim pravom da preotme 18 poslaničkih mandata SRS.
Reč ima gospodin Milovan Radovanović.
Dame i gospodo narodni poslanici, gospođo predsedniče, mogu da kažem i predsednice, ali se izražavam onako kako je to predviđeno Poslovnikom o radu Narodne skupštine. Reklamiram, pošto i to tražite, gospođo predsedniče Slavice Đukić-Dejanović, a i traži se Poslovnikom Narodne skupštine, da mi, narodni poslanici koji reklamiramo povredu Poslovnika, citiramo, tako da reklamiram povredu Poslovnika iz člana 104, a u vezi člana 226. O čemu se radi? Narodni poslanici dužni su da poštuju dostojanstvo Narodne skupštine i to stoji. Ovih odredbi treba svi narodni poslanici da se pridržavaju, a ne samo u načinu ophođenja, u rečima koje izgovaramo za ovom govornicom, već i u tome, što je mnogo važno, pa i važnije od manira i načina ponašanja, s tim što je potrebno da i ovo bude prisutno, da poštujemo Ustav, zakone i Poslovnik Narodne skupštine, koji ima značaj zakona u ovoj sali. U ovom slučaju mi to ne radimo. Gospođo Đukić-Dejanović, razumem vašu potrebu, a vi ste i sami rekli da razumete nas poslanike SRS da za ovom govornicom iznosimo određena pitanja za koja smatramo da su korisna ne samo za državu, nego i za građane koji su glasali za SRS. Mi razumemo vašu potrebu da nas sprečavate u tome, verovatno po svom ličnom nahođenju ili u dogovoru s nekim koji je isto u strukturi vlasti, konkretno sa Tadićem, svejedno, ne ulazim u to, ali očigledno je danas da vi uporno hoćete da sprečite narodne poslanike SRS da vam ukažu na kršenje Poslovnika o radu Narodne skupštine. U članu 226, na koji sam se pozvao, stoji da narodni poslanik ima pravo, ne piše - niti u pisanom obliku, niti za govornicom, podrazumeva se na plenarnoj sednici, znači u plenumu dok traje sednica, da upućuje određena pitanja i da traži objašnjenja od ministara, tako piše u članu 226, i funkcionera u drugim republičkim organima. Mi imamo izveštaj gospodina Ivice Dačića, ministra unutrašnjih poslova, o tome šta se sve događalo 29. jula na mitingu SRS, gde je pretučeno mnogo građana, narodnih poslanika, gde je Ranko Panić ubijen. Znam da niko od vas nije želeo da dođe do ubistva jednog mladog čoveka, bez obzira iz koje je stranke. Niko nije to želeo. Došlo je do prekoračenja ovlašćenja. Tražili smo da se tačno utvrdi ko je naredio, ko je organizovao, ko je sve to izvršio i ništa drugo. Mi tražimo i od vas, kao predsednika Narodne skupštine, da utičete na sve svoje saradnike u strukturi vlasti da precizan, detaljan izveštaj dostave Narodnoj skupštini. Na kraju, bez vašeg upozorenja, tražim od vas, kao predsednika Narodne skupštine i DS, da vrate mandate SRS, koja je jedna grupa mojih bivših kolega i prijatelja otela, na ime čega i zbog čega mi u SRS to znamo i govorićemo o tome u datom trenutku i kada dođe vreme za to.
Gospodine poslaniče, govorili ste o sadržaju koji nije u skladu sa članom 104. koji ste naveli. Prekoračili ste vreme. Neću da izreknem opomenu, ali zaista molim poslanike da usklade svoj nastup sa Poslovnikom. Gospođa Vjerica Radeta ima reč.
Dame i gospodo narodni poslanici, javljam se na osnovu člana 27. stav 1. tačka 1, koji kaže da "predsednik Narodne skupštine vrši poslove predviđene Ustavom", između ostalog, a u vezi sa članom 226. Poslovnika, koji je danas više puta citiran, i članom 92. Zakona o izboru narodnih poslanika. Citiraću član 92. Zakona, a u vezi sa svim ovim što sam prethodno napomenula. "Ako se na osnovu člana 88. stav 1. ovog zakona poslaniku prestane mandat pre isteka vremena na koje je izabran, mandat se dodeljuje novom poslaniku, na način utvrđen ovim članom. Kad poslaniku prestane mandat pre isteka vremena na koje je izabran, u slučajevima iz stava 1. ovog člana, mandat pripada političkoj stranci sa čije je izborne liste bio izabran poslanik kome je prestao mandat i taj mandat se dodeljuje kandidatu na izbornoj listi za koga stranka nije dobila mandat. Kad poslaniku prestane mandat pre isteka vremena na koje je izabran, u slučajevima iz stava 1. ovog člana, a na izbornoj listi sa koje je poslanik bio izabran nema kandidata za koje podnosilac izborne liste nije dobio mandat, mandat pripada podnosiocu izborne liste koji ima sledeći najveći količnik, a za njega nije dobio mandat. Mandat novog poslanika traje do isteka mandata poslanika kome je prestao mandat. U slučajevima iz stava 2. i 3. ovog člana, od kandidata se, pre utvrđivanja mandata, pribavlja pismena saglasnost da prihvata mandat." Mislim da posle ovoga javnog saopštavanja člana 92. ne postoji više niko u Srbiji, a vi ste to znali i pre nego što sam ovo citirala, kome nije jasno da su poslaničkoj grupi SRS, suprotno zakonu i suprotno Ustavu, oteti mandati. Mi insistiramo da skupštinska većina, da Boris Tadić, koji je zaista uveo diktaturu u Srbiju i to pokazuje i na ovaj način, jer je preko noći promenio i stav predsednika parlamenta, dakle tražimo od Borisa Tadića da vrati mandate SRS. S kim će on u koaliciju, kada će ovi koji su oteli mandate s njim u koaliciju, to nije naš problem. O tome verovatno vode računa neki članovi ove sadašnje skupštinske koalicije. Zaista to ne interesuje SRS. Daje im vi mandate sa svoje liste, pa ih uvedite u Vladu, to je vaša stvar, ali što se tiče SRS - insistiramo da nam se vrate mandati u skladu sa citiranim članom 92. Samo vas molim gospođo Slavice Đukić-Dejanović, jer sam prekoračila vreme, nemojte da nam objašnjavate da to nije u vašoj nadležnosti. To je u nadležnosti skupštinske većine i Borisa Tadića, koji je i organizator neuspelog puča u SRS.
Niko se više nije javio za reč. Dajem pauzu od pola sata. Molim šefove poslaničkih grupa da dođu na kratku konsultaciju.
Dame i gospodo narodni poslanici, nastavljamo rad sednice u popodnevnom delu današnjeg radnog dana. Povredu Poslovnika izriče narodni poslanik Petar Jojić. Izvolite.
Dame i gospodo narodni poslanici, gospođo predsedavajuća Čomić, javljam se po Poslovniku u smislu odredaba člana 226. i tražim, kako to predviđa ovaj član, dozvolićete mi prvo da ga citiram - da narodni poslanik ima pravo da traži obaveštenja i objašnjenja od predsednika Narodne skupštine, predsednika Odbora Narodne skupštine, ministara, funkcionera i drugih, da ne nabrajam. Tražim objašnjenje i obaveštenje ko je kupac preduzeća ''Somboled'', po kojoj ceni je prodat i kada? Znači, kome, kada i po kojoj ceni? Da li su ispoštovane odredbe ugovora kome je prodat? Da li će nadležni organi u Republici Srbiji vratiti mandate narodnih poslanika SRS sa liste SRS - profesor doktor Vojislav Šešelj. Hvala.
Molim Službu Narodne skupštine da odgovor o prodaji Kompanije ''Somboled'' o ceni, kada i kako je prodato, da li je poštovan ugovor zatraži od Agencije za privatizaciju i da prosledi narodnom poslaniku. Što se tiče vraćanja mandata, narodni poslanik, potpuno sam sigurna, zna jednako dobro, kao i svih nas ostalih 249, da proces zamene poslanika u Narodnoj skupštini ima Zakonom i Poslovnikom Skupštine utvrđenu proceduru. Podnosilac narodne liste u slučajevima kad dođe do prestanka mandata, u slučajevima propisanih zakonom obraća se RIK-u, Administrativnom odboru i nakon procedure u Republičkoj izbornoj komisiji i Administrativnom odboru izveštaj o tome koji poslanik je u pitanju, koji podnosilac izborne liste je u pitanju dostavlja se Narodnoj skupštini, Narodna skupština konstatuje prestanak mandata. Ista procedura je i za poveravanje mandata drugom narodnom poslaniku ili narodnoj poslanici, tako da sam za ovaj deo vašeg zahteva sasvim sigurno rekla stvari koje vi znate jednako dobro kao i ja. Hvala. Po Poslovniku, narodni poslanik Vitomir Plužarević.
Dame i gospodo narodni poslanici, reklamiram 225. i 226, a sve je u vezi sa ovom tačkom dnevnog reda na kojoj se nalazimo. Tražim određene odgovore. Nisam zadovoljan izveštajem ministarstva i ministra policije za događaj koji su se odigrao 29. jula, tako da tražim odgovore od ministra i nadležnih organa, a vezano je za ovaj izveštaj. Ovom prilikom obraćam se i građanima Srbije da oni znaju i čuju, odnosno da dođu do određenih informacija koje su bitne i relevantne za istinu koja se desila i odigrala tog dana u Beogradu i Srbiji. Jedan sam od učesnika tog mitinga SRS koji je održan 29.07.2008. u Beogradu. I mi smo iz Srema došli na taj miting da ga podržimo i uveličamo, da svojim prisustvom damo podršku gospodinu Radovanu Karadžiću, ali ta naša podrška je razbijena za tili čas rukom nevidljivih i nepoznatih ljudi koji rukovode Srbijom. To je pitanje na koje tražim odgovor. Ko to rukovodi Srbijom? Koji su to nevidljivi ljudi i gde su oni bili u tom trenutku i na kom mestu kada su rukovodili i davali određene komentare? Pucali su na nas, bacali bojne otrove i činili neviđena čuda prema učesnicima tog skupa. To treba da se zaustavi, to treba da se kaže, a izveštaj koji smo dobili ne daje odgovore na postavljeno pitanje svih građana Srbije: šta je to bilo toga dana? Ko je dao nalog da se upotrebi sila? Iz izveštaja se to ne vidi. Izveštaj je bogat konstatacijama da su uglavnom sve nepoznata lica učestvovala u tom nemilom događaju, od strane službenih lica koji su imali zadatak da spreče nemire. Koje nemire? Ko su ti što su izazvali nemire? Ni ovim izveštajem, a sumnjam da će to policija ikad saznati, kako da sazna kad gospodin ministar ne zna pravu istinu. Istina je čitljiva iz svih dešavanja koja su nastala kasnije, a to je da SRS oslabi na političkom i opozicionom polju. Ali, mi nismo oslabili, mi smo sada još više ojačali. Tog trenutka na tom prostoru su bili smešteni belosvetski majstori za izazivanje nemira i kriznog stanja. Tražili smo odmah posle mitinga da se otvore sve karte istine, da građani Srbije dobije istinu koja će ih zaštiti od narednog delovanja policije i tih nepoznatih ljudi na takvim i sličnim skupovima. U izveštaju se pominju ekstremni učesnici koji su razoružali komandanta policijske brigade.
Tri minuta i 30 sekundi.
Dobro, nastaviću. Hvala.
Narodni poslanik je pozivanjem na član 225. i 226. tražio informaciju. Informacija je da – što se tiče izveštaja koji je Skupštini dostavljen, isto sam sigurna da narodni poslanik Vitomir Plužarević zna to isto kao i nas 249 – može tražiti po Poslovniku sastanak Odbora za bezbednost; može tražiti po Poslovniku stavljanje tačke dnevnog reda Usvajanje izveštaja; može tražiti po Poslovniku sednicu na kojoj će biti postavljana pitanja Vladi i ministru policije. I to su sve informacije koje su vam potrebne i dovoljne, i koje pišu u Poslovniku, da bi znali kako i na koji način po proceduri i poštovanjem Poslovnika da iskažete svoje nezadovoljstvo sadržajem izveštaja koji je Skupštini uputilo Ministarstvo unutrašnjih poslova. Narodna poslanica Lidija Dimitrijević. Izvolite.
Dame i gospodo narodni poslanici, ukazujem na povredu Poslovnika, član 100. Više puta je citiran pa neću trošiti vreme. U toku sednice pre pauze narodni poslanici tražili su reč po Poslovniku, ali većina je bila prekinuta u svom izlaganju od strane predsednika Narodne skupštine. Na početku sednice narodni poslanik SRS dobio je reč po Poslovniku, tražio objašnjenje, a predsednik Skupštine ga je prekinula i izrekla opomenu. Mogu se izricati kazne, ali niko nema prava da predstavnicima opozicije, narodnim poslanicima, zabrani da traže da dobiju objašnjenja koja su im potrebna za vršenje njihove poslaničke funkcije. Prekinut je narodni poslanik u pola rečenice i onemogućeno mu je da zatraži objašnjenje do kraja, a pored toga izrečena je opomena. Takođe, povređen je i član 104. Povređeno je dostojanstvo narodnog poslanika, jer je isti govornik i po drugi put prekinut i izrečena je još jedna opomena. Naravno, i ostalim kolegama je zabranjeno da do kraja zatraže objašnjenja koja su im potrebna. Da li postupci predsednika Narodne skupštine na ovoj sednici znače da će narodni poslanici opozicije ubuduće biti uskraćeni za potrebne informacije. Članom 226. Poslovnika dozvoljeno je narodnim poslanicima da zatraže objašnjenja. Kao poslanik SRS tražim objašnjenje: zbog čega se nezakonito oduzeti mandati poslaničke grupe SRS još uvek ne vraćaju SRS.
Procedura zamene poslanika je određena zakonom i Poslovnikom. Dakle, kada u slučajevima propisanim zakonom nekom od poslanika prestaje mandat, onda podnosilac liste sa koje je poslanik izabran upućuje informaciju o tome RIK, odnosno Administrativnom odboru Narodne skupštine, koji o tome donose odluku i podnosilac izborne liste daje predlog kome od drugih poslanika sa liste se poverava mandat. To su slučajevi koji su poznati i meni, kao i svima vama ostalima 249, pa tako i narodnoj poslanici koja je po tom osnovu reklamirala član 226. kojim traži objašnjenje. Upućujem i vas i sve druge na sekretara Narodne skupštine, za svaki nedostatak informacije o proceduri i upozoravam narodne poslanike da ne dobacuju, pošto je to materija koja je regulisana Poslovnikom, član 100, 104, 106, 103. i 101, koje ću citirati da bi bilo jasno šta je dužnost predsedavajućeg. To je odgovor na povredu člana 226. odnosno obaveštenje koje vam je dato, koje vam je dostupno u svim pisanim propisima, kao i svim drugim od 249 narodnih poslanika. Što se tiče člana 100, narodna poslanica je izrekla povredu člana 100. i člana 104 - govornika može prekidati, opominjati ga samo predsedavajući, i predsedavajući procenjuje da li je i u kom trenutku svog nastupa za govornicom bilo koji narodni poslanik povredio Poslovnik, i tada ga prekida, izriče opomenu ili oduzima reč. To je poslovničko pravo i poslovnička obaveza predsedavajućeg, jer Poslovnik važi jednako za sve. Član na koji ste se pozvali o tome kako i zašto je opomena izrečena - utemeljenje za izricanje opomene je u članu 106. Kad se izriče opomena narodnom poslaniku? Kad je prišao govornici bez dozvole predsednika Narodne skupštine, kada govori pre nego što je zatražio i dobio reč, koji i pored upozorenja predsednika Narodne skupštine govori o pitanju koje nije na dnevnom redu, ako prekida govornika u izlaganju ili dobacuje, odnosno smeta govorniku ili na drugi način ugrožava slobodu govora, to citiram zbog toga što sam se na taj stav pozvala kad sam upozorila poslanike da ne dobacuju dok neko govori, ako iznosi činjenice i ocene koje se odnose na privatni život drugih lica, ako upotrebljava psovke i uvredljive izraze, ako drugim postupcima narušava red na sednici ili postupa protivno odredbama ovog poslovnika. Jedan od tih slučaja je nastupio, te je predsednica Narodne skupštine izrekla opomenu. U slučaju izrečene opomene, narodni poslanik ima pravo da učestvuje u raspravi, u slučaju oduzete reči ... narodna poslanica, potpredsednica Narodne skupštine dobacuje da narodni poslanik u slučaju izrečene opomene plaća kaznu, o tome donosi odluku Administrativni odbor ... narodni poslanik ima pravo samo na repliku. To su informacije koje ste tražili, smatrajući da je Poslovnik povređen jer vi te informacije nemate. Narodni poslanik Milan Avramović izriče povredu Poslovnika.
Dame i gospodo narodni poslanici, mi na početku mandata ovog drugog smo svi dobili u materijalu poslovnik o radu Narodne skupštine. Svi smo ovde došli pismeni, znamo da čitamo, znamo da pišemo i da razmišljamo. Zahvaljujući nekima koji to ne znaju, potpredsednica Skupštine je sada održala njima čas, mislim da je to leva strana, pošto se oni tako ponašaju. Potpredsednice, molim vas da ubuduće to ne praktikujete, jer ovde su vaši odgovori duži nego pitanja, a ovo što ste vi rekli je već sve opštepoznato. Prva stvar, pozvao sam se na član 226. i hoću da ga iscitiram radi javnosti: "Narodni poslanik ima pravo da traži obaveštenje i objašnjenje o predsednika Narodne skupštine..." Gospođa Slavica Đukić-Dejanović nije tu, ali pošto ste seli na njeno mesto, to vam je bila želja, postaviću par pitanja vama. Da li znate da ste SRS u raspravi u načelu skratili vreme u odnosu na broj narodnih poslanika? Da li znate da odbori u Skupštini Srbije koji pripadaju SRS, po tom broju narodnih poslanika, više nisu u njenoj nadležnosti pojedini odbori koji treba da budu? Da li znate da smo mi ti koji smo podneli zahtev za razrešenje predsednice Narodne skupštine zbog povrede Poslovnika i ovih članova koje ste vi upravo pročitali? Da li znate da je Vojislav Šešelj u Hagu šest godina? Da li znate da pretnja koju je izrekla predsednica Narodne skupštine, da će današnja sednica trajati dokle god se ne završi tačka dnevnog reda, nas ne plaši? Da li znate da postoji član, i njega ću da iscitiram, 98. koji kaže, stav 2: Predsednik Narodne skupštine može odrediti pauzu u radu sednice Narodne skupštine da bi se izvršile potrebne konsultacije ili pribavilo mišljenje. Kada pribavite mišljenje tih nadležnih organa koje ste pominjali, onda lepo zakažite sednicu, onda će SRS da ima svoje vreme, svoje odbore, svoje predloge, svoje amandmane i onda ćemo moći da učestvujemo u normalnom toku rada ove sednice. Dok se to ne završi, dok nam ne vratite ono što je naše, mi ćemo se ponašati u skladu sa Poslovnikom, tražiti odgovore koji nas zanimaju i, naravno, ukoliko odgovor ne dobijemo kakav treba da dobijemo, nastavićemo sa radom dalje. Hvala.
Narodni poslanik je tražio informaciju po članu 226. o proceduri rada u Narodnoj skupštini. Poslaničke grupe formiraju se po Poslovniku i tada se ukupno vreme za raspravu u načelu od pet časova deli proporcionalno broju poslaničkih grupa. Nekoliko poslaničkih grupa je od konstituisanja Skupštine formirano u odnosu na prvo registrovanje poslaničkih grupa i svaki put kada se registruje nova poslanička grupa službe Skupštine rade raspodelu vremena. Pretpostavljam da narodni poslanik Avramović to zna jednako dobro kao i ostalih 249 poslanika. Predlog za razrešenje predsednice Narodne skupštine, gospođe Slavice Đukić-Dejanović, povučen je odlukom onih koji su predlog podneli, i mislim da je i to poznato narodnom poslaniku Avramoviću, kao što to znaju i ostalih 249, jer je, pretpostavljam, jedan od potpisnika predloga koji je povučen. Sve ovo ste pitali za govornicom u okviru zahteva za dobijanje informacije. Jedino što mogu da vam dam kao informaciju je da je to kršenje Poslovnika s vaše strane. Reč ima narodni poslanik Slađan Mijaljević.
Poštovana predsedavajuća, kolege, u prvom javljanju pre nekih dva sata javio sam se po tačkama Poslovnika 226, tumačio sam to i tražio određeno tumačenje, na šta sam dobio odgovor od gospođe predsednice Skupštine, koji nije zadovoljio moje pitanje. Ona je, dajući taj odgovor, po meni povredila član 104. stav 1, dostojanstvo Skupštine, rekavši da mi zloupotrebljavamo skupštinsku govornicu da bismo iznosili svoje političke stavove. Zaista neverovatno. Mislim da smo svi mi ovde političari, možda nismo svi želeli da budemo političari, ali smo ipak svi političari, došli smo ovde i imamo pravo da iznosimo svoje političke stavove. Nismo se učlanjivali u zemljoradničke zadruge, nismo ljubitelji kučića i mačića, nego smo političari. I to da mi ovde iznosimo određene političke stavove shvatam jedino tako da se nad poslaničkom grupom ili poslaničkim klubom SRS vrši određena politička tortura time što se na svaki način ograničava naš rad. Jedan od tih radova je taj da hoćete da napravite neki osećaj krivice ili da nas prozovete na bilo koji način da maltene ne smemo da iznosimo ni svoje političke stavove. Izvinite, postavili smo određena pitanja i tražimo određene odgovore. Neke odgovore dobijamo ovde sa govornice, a neke odgovore treba da dobijemo i od stručnih službi. Povređen je član 104. i molim da mi se stručne službe obrate na taj način, da mi daju tumačenje da li smo mi ovde narodni poslanici zbog toga što smemo ili što ne smemo da iznosimo svoje političke stavove.
Narodni poslanik je izrekao povredu člana 104. o povredi Poslovnika od strane predsednice Narodne skupštine da nije poštovala dostojanstvo Narodne skupštine. Da li hoćete da se u danu za glasanje Skupština izjasni? Da. Molim službu da ovu povredu stavimo na glasanje u danu za glasanje. Po članu 226. niste praktično tražili nikakvu informaciju, tako da i ne mogu, poštujući Poslovnik, da vam informaciju dam. (Slađan Mijaljević, sa mesta: Tražio sam informaciju od stručnih službi da li imamo pravo da se bavimo politikom sa skupštinske govornice ili ne.) Narodni poslanik traži tumačenje stručnih službi da li narodni poslanici imaju pravo da se bave politikom sa govornice Narodne skupštine. Molim stručne službe da narodnom poslaniku daju odgovor na to pitanje. Potpredsednica Narodne skupštine Nataša Jovanović.
Gospođo potpredsedniče, dame i gospodo narodni poslanici, javljam se da intervenišem zbog vašeg nepreciznog odgovora koji ste dali kolegi Milanu Avramoviću. Naime, pozivam se na član 31. i na član 136. Poslovnika. Član 31. reguliše prava, odnosno položaj potpredsednika Skupštine i situaciju kada neko od potpredsednika zamenjuje predsednika. U traženom odgovoru vi ste gospodinu Avramoviću, na njegovu konstataciju oko stavljanja predloga poslaničke grupe SRS za razrešenje predsednika parlamenta Slavice Đukić - Dejanović, rekli da vi pretpostavljate koji su to razlozi, kao što to kolega Avramović valjda zna zašto je taj predlog povučen sa dnevnog reda. To jednostavno nije tačno i samo je tačna ta činjenica da je predlog povučen, a vi biste kao potpredsednik morali za sva akta koja dođu u Skupštinu i koja ulaze u proceduru, odnosno koja se naknadno ponovo stavljaju, uz ovlašćeni predlog predlagača, da li je to poslanička grupa, Vlada ili drugi ovlašćeni predlagač, da znate zašto se to desilo. Istine radi i zbog javnosti, jer očigledno je da ste vi baš tu informaciju gospođo Čomić, iako imate široka obrazloženja i duge odgovore na primedbe poslanika, izbegli da konstatujete. Naime, to je samo jedna rečenica, ali to je cela istina. Kada smo povukli predlog iz ne samo tehničkih razloga, ne samo proceduralnih, mi smo jasno naveli, odnosno predsednik naše poslaničke grupe gospodin Dragan Todorović, da je raniji predstavnik predlagača na temu razrešenja predsednika Narodne skupštine bio isključeni član SRS Tomislav Nikolić. To smo naveli u prvom delu rečenice. U drugom rečenice, s obzirom da na to on neovlašćeno i uzurpirajući Ustav i zakon, Tomislav Nikolić i ta grupa oko njega se nalaze i dalje kao nekakvi poslanici u Narodnoj skupštini, povlačimo predlog i dajemo novi predlog sa ovlašćenim predlagačem. Gospođo Čomić, valjda je vama to jasno. Ako ste vi neko ko poštuje principe i statut valjda vaše Demokratske stranke, morate da pođete od toga, ako poštujete stranački statut, da morate da poštujete Ustav i zakon ove zemlje. Ako je nastupila ta nova okolnost da je odlukom 77 članova Centralne otadžbinske uprave, to je najviši organ naše stranke, kojim predsedava naš predsednik prof. dr Vojislav Šešelj, isključen taj bivši ovlašćeni predstavnik, mi smo morali da dođemo u situaciju da ponovo predložimo to isto sa potpisima narodnih poslanika koji su u našem poslaničkom klubu. Naravno, i kroz te novonastale okolnosti bili zapanjeni činjenicom da se vlast tako ponaša i da nam na takav način oduzima mandate. Jednostavno ste trebali to da kažete kolegi Avramoviću, a ne da nagađate i time završavam, pretpostavljam da je to bilo iz ovih, jer nemate šta da pretpostavljate. Mi smo o tome obavestili Narodnu skupštinu da je neko ko je bio član stranke isključen jednoglasnom odlukom najvišeg organa, da on više, naravno to nismo napisali, ali evo ja ću to reći, ne može da predstavlja SRS ni u vatrogasnom društvu.
Pitanje koje je narodni poslanik Avramović postavio bilo je da li znate da je postojao predlog za razrešenje i odgovor je bio - postojao i povučen je. Podnet je još jedan predlog koji nema proceduralno dovoljno potpisa da bi bio stavljen na dnevni red, odnosno zakazana sednica, tako da smatram da sam obaveštenje koje sam dala narodnom poslaniku Avramoviću dala sa dovoljno tačnih informacija, jer je to ono što je tražio kao odgovor zašto je povučen predlog za razrešenje: zato što su to uradili potpisnici predloga za razrešenje. Narodni poslanik Nikola Savić, izriče povredu Poslovnika.
Dame i gospodo narodni poslanici, reklamiram povredu Poslovnika, član 107. stav 1, u kome se kaže - mera oduzimanja reči izriče se narodnom poslaniku kome su prethodno izrečene dve mere opomene, a koji i posle toga čini povredu Poslovnika iz člana 106. ovog poslovnika. U mom prvom javljanju u toku današnjeg dana tada predsedavajuća gospođa Slavica Đukić-Dejanović oduzela mi je reč iako pre toga nije izrekla nijednu opomenu. Reč mi je oduzela u 26. sekundi mog obraćanja. Znam da je dotična gospođa psihijatar, ali ne verujem da je toliko dobar psihijatar da je mogla da pročita moje misli i da proceni da ću nešto teško i uvredljivo reći sa ove govornice. Meni je jasno, narodni poslanici, čemu sve ovo vodi i u kom smeru ide. Ide se ka tome da se promeni Poslovnik, da se donese oktroisani poslovnik kako bi ova skupština radila efikasnije. Nemam ništa protiv toga, jer većina je uvek u stanju da donese sve ono što zamisli, ali u tom smislu imam jednu sugestiju, da vam pomognem, onda neka taj poslovnik koji imate nameru da donesete bude do kraja efikasan. Predlažem da ima samo dva člana: 1. član bi glasio - predsedavajući je uvek u pravu, i 2. član - kada predsedavajući nije u pravu, važi član 1. To bi nam donelo i neke koristi u tako željenoj i očekivanoj Evropi kojoj vi stremite. Bili bi jedini parlament na zemljinoj kugli gde bi svi narodni poslanici znali svoj poslovnik napamet. To bi mogli da znaju i građani, mogli bi na ovom našem displeju na klupama gde glasamo takođe da se pojavljuje taj poslovnik, i prvi i drugi član, taj poslovnik bi mogao da stoji iza onog sata u koji gledamo, mogao bi da stoji levo ili desno od ovog grba iznad predsedavajućih. Imam još jednu sugestiju koju želim da uputim predsedavajućem. Ako želite da izađemo iz svega ovoga, ima jedan častan način, i za vas i za nas. Vratite nam mandate koje nam je otela rikverc stranka.
Narodni poslanik Nikola Savić ipak mora biti upućen u čitanje Poslovnika, jer da mu je oduzeta reč, ne bi dobio reč da izrekne povredu Poslovnika. Moguće je da je tekst Poslovnika dosadan, nezanimljiv, ali on nam je osnovno štivo. Dakle, da vam je oduzeta reč, sada ne biste mogli da se obratite Skupštini. Mogli bi samo da imate pravo na repliku, tako da ceo sadržaj vaše povrede Poslovnika ne stoji. Imate izrečenu jednu opomenu i nadam se da će tako i ostati, nema razloga da ne sarađujemo po Poslovniku i po proceduri na propisan način. Jednu opomenu ima i narodni poslanik Momir Marković, mislim da samo jedan poslanik ima meru oduzete reči sa dve opomene, ali to će sekretar detaljno da kažem, pošto se vodi evidencija o izrečenim merama. Reč ima narodni poslanik Mirko Munjić.
Dame i gospodo narodni poslanici, član 226. Poslovnika. Juče sam ovde sa skupštinske govornice postavio pitanje koje je jasno, glasno i decidirano glasilo: šta će se desiti ukoliko nekom od poslanika novoformirane poslaničke grupe "Napred, Srbijo", zbog nekog od zakonskih uslova, prestane mandat pre vremena na koje je izabran i sa koje će liste biti popunjen ovaj mandat? Da li će to biti sa liste SRS - dr Vojislav Šešelj, da li će to možda biti sa liste "Za evropsku Srbiju", da li će to biti sa neke druge liste? Zamolio sam predsednika Narodne skupštine da ovo moje pitanje prosledi nadležnim organima. Ovog puta obraćam se direktno predsedniku Narodne skupštine sa pitanjem, bez obzira što gospođa sada nije tu, molim da joj hitno prosledite moje pitanje, a ono glasi - da li je predsednik Narodne skupštine prosledio moje pitanje nadležnim državnim organima? Ako jeste, kome je prosleđeno i kada? Gospođo predsedavajuća, mislim da je zbog važnosti ovog pitanja i zbog nemogućnosti da jednostavno poslanička grupa SRS na pravi, adekvatan način obavlja svoj posao zbog kojeg se ovde nalazi, da je potrebno da ovo pitanje hitno prosledite predsedniku Narodne skupštine. Hvala.
Predsednik Narodne skupštine daje informacije koje omogućavaju rad narodnih poslanika. Tema koja vas zanima, koja je hipotetička, ali pravnički verovatno zanimljiva, jeste za Zakonodavni odbor, na primer. Procedura za sastanak Zakonodavnog odbora je u Poslovniku, tako da je to jedna od mogućnosti da na pravi način, na mestu koje je Ustavom i Poslovnikom za to određeno, razmotrite šta u nekim slučajevima, kako će se primeniti odredbe nekog zakona, bio to izborni zakon ili bilo koji drugi zakon. Reč ima narodni poslanik Momir Marković, izriče povredu Poslovnika. Molim narodnog poslanika koji ometa rad Skupštine muzikom da to prestane da radi odmah, da ne bi bilo izricanja opomene.
Dame i gospodo narodni poslanici, reklamiram povredu Poslovnika, čl. 103. stav 3, i koristim priliku vezano za član 226. Kad god poslanici SRS izađu za ovu govornicu, trepćuće žuto dobacuje. Molim predsednika, odnosno predsedavajuću, da omogući narodnim poslanicima da iznose ono zbog čega su izašli za govornicu. Citiram član 103. stav 3 - za vreme govora narodnih poslanika ili drugih učesnika u pretresu nije dozvoljeno dobacivanje, odnosno ometanje govornika na drugi način, kao i svaki drugi postupak koji ugrožava slobodu govora. Kad god izađem za ovu govornicu dobacuju mi, a ja nikome ne dobacujem i molim da se i prema meni tako ponašaju. Što se tiče člana 226... (Predsedavajući: Narodni poslaniče, izvinite. Molim vas, bez dobacivanja, kako god vas provocirao govor narodnog poslanika. Dakle, poštujmo sami sebe ako hoćemo da nas poštuju drugi. Izvinite, narodni poslaniče i izvolite.) Zahvaljujem, gospođo predsedavajuća. Nadam se da će posle ove vaše intervencije oni koji dobacuju prestati da dobacuju i bar da saslušaju ono što ima da im se kaže. Član 225. stav 1. kaže - narodni poslanik ima pravo da bude obavešten o svim pitanjima potrebnim za vršenje funkcije narodnog poslanika. Dame i gospodo narodni poslanici, nismo mi samo u ovoj sali narodni poslanici, nego i u autobusu, i na pijaci, i na ulici, i na mitingu i svuda, i svuda moramo da budemo dovoljno obavešteni da bismo mogli da radimo svoj posao narodnih poslanika. Član 226. kaže - narodni poslanik ima pravo da traži obaveštenja i objašnjenja od predsednika Narodne skupštine, predsednika odbora Narodne skupštine, ministara i funkcionera u drugim republičkim organima i organizacijama, o pitanjima iz okvira prava i dužnosti ovih funkcionera, iz nadležnosti organa na čijem se čelu nalaze, a koja su mu potrebna za ostvarivanje funkcije narodnog poslanika. Nekoliko stvari bi trebalo da bude razjašnjeno do kraja, da bi narodni poslanici bili potpuno informisani, da bi mogli posao narodnih poslanika da rade i da bi ova skupština mogla normalno da funkcioniše. Jedan je vezan za pitanje mandata narodnih poslanika. Već dva-tri puta je pomenuto sa ove govornice, ali koristim priliku da još jednom pomenem - šta će se desiti ako neko od ovih instruisanih,koji su oteli mandate SRS, ode na mesto ministra, jer sad se već klima i ta koalicija koja je formirana da bi se Vlada formirala, sad je pojeftinio pristup Vladi, više ne moraju da se daju onolika javna preduzeća, pa se može desiti da, recimo, umesto SPS uđe ova neformalna grupa sa otetim mandatima, pa da tu, gde sedite vi, gospođo predsedavajuća, sedne, recimo, Gojko Radić i da vodi Narodnu skupštinu. Šta bi se desilo ako bi neko od njih, recimo, ne daj bože, umro, sa koje bi se liste popunilo to mesto poslanika. Otišao na mesto ministra. Sa koje bi se liste popunilo to mesto narodnog poslanika. Još jedna stvar, kako to da se na lokalu odbornički mandati masovno vraćaju, gde god su se stekli uslovi. Dakle, skupština lokalne samouprave ...
Tri minuta i 30 sekundi.
... vraćaju, ako nisu skupštine vratile, vratili su okruži sudovi. Kakva je razlika između mandata narodnog poslanika i mandata odbornika?
Narodni poslaniče, iskoristili ste vreme dato po Poslovniku i ukazali na povrede.
Zahvaljujem, javiću se ponovo i izvinite što sam prekoračio 23 sekunde.
Narodni poslanik je izrekao povrede članova 221, 225. i 226, koje se odnose na nedovoljno informacija koje narodni poslanik poseduje da bi mogao kvalitetno da učestvuje u radu. Pa onda još jedanput, mandati narodnih poslanika i proces zamene narodnih poslanika je procedura u kojoj učestvuju podnosilac liste koja je prešla cenzus, u kojoj učestvuje RIK, Administrativni odbor i kada nastupe razlozi da iz, zakonom propisanih razloga, narodnom poslaniku ili poslanici prestane mandat, o tome se obaveštava RIK, Administrativni odbor, podnosioci izborne liste, poverava mandat drugom poslaniku ili poslanici. Izveštaj o tome se sačinjava i to se konstatuje na sednici Narodne skupštine. Procenjujem da četiri puta ponovljena ova informacija neće biti dovoljna da bi narodni poslanici kazali da im ta informacija ne nedostaje da bi kvalitetno radili. Onda da bude jasno da se tom odredbom i upotrebom člana 226. i ne traži informacija, što je legalno i legitimno. Mi ćemo informaciju, poštujući Poslovnik, davati. Za vreme govora narodnih poslanika i drugih učesnika u pretresu nije dozvoljeno dobacivanje, odnosno ometanje govornika na drugi način, kao i svaki drugi postupak koji ugrožava slobodu govora. Mislim da smo, ako možemo da se složimo, oboje doprineli da član 103. stav 3. bude primenjen, jer je dobacivanje prestalo. Da li se slažete? Hvala vam. Narodni poslanik Dragan Stevanović izriče povredu Poslovnika.
Dame i gospodo narodni poslanici, gospođo potpredsednice, izričem povredu Poslovnika u članu 98. Citiraću stav 2. i 3. tog člana, gde se kaže - predsednik Skupštine određuje pauzu u radu sednice da bi se izvršile konsultacije ili pribavilo mišljenje. Stav 3 - prekida se rad Skupštine u drugim slučajevima, ako to Narodna skupština zaključi. Dame i gospodo, juče smo bili svedoci, sednica Skupštine prekidana je u dva navrata mimo onog, da kažem, nepisanog pravila i onog termina od 14 do 15 časova. Čini mi se da je gospođa predsednik Skupštine tada te prekide pravdala potrebama da se obave konsultacije sa predsednicima poslaničkih grupa. Očigledno da određene konsultacije nisu urodile plodom. Sednica je nastavljena evo i danas. Pre jedno sat, sat i po prekinuta je sednica Skupštine. Gospođa predsednik, nisam čuo, ako jesam gospođo potpredsedniče ispravićete me, u obrazloženju nisam čuo da je to uradila zbog potrebe da obavi određene konsultacije. U drugom slučaju mogla je da prekine sednicu, ali ako to odluči Narodna skupština. Sada me interesuje, a očekivao sam da će gospođa Đukić-Dejanović doći da nastavi ovu sednicu, da nas obavesti da je taj prekid imao određeni smisao, da se eventualne konsultacije, ukoliko je zbog njih prekinuta sednica, obavljene i da su dale ili nisu neki efekat. Međutim, eto, gospođa Čomić sada ste tu vi i očekujem, kao što ste preuzeli odgovornost da predsedavate i da vodite sednicu, očekujem da možete da imate informaciju i možete da nam kažete, meni i svim poslanicima u parlamentu, zbog čega je sednica prekinuta malopre. Da li su konsultacije obavljane? Da li su urodile plodom? Da li postoji dobra volja ili minimum volje da se skupštinska većina, vlast u Srbiji odredi prema problemu koji je sama inspirisala i u kome učestvuje? Da li je spremna da se, vladajući se demokratskim principima, odredi prema problemu otimanja mandata SRS i da li će iskoristiti mehanizme da se oteti mandati SRS vrate. Hvala.
Moguće je da prosto niste čuli, kada je već rekla da će pauza biti pola sata, a onda je rekla da će biti konsultacije kod nje u kabinetu. Nadam se da je predstavnik vaše poslaničke grupe prisustvovao konsultacijama. Pretpostavljam da bi više poverenja imali da od predstavnika vaše poslaničke grupe čujete sadržaj sa tih konsultacija. Dakle, konsultacija je bilo, prema tome izričite povredu Poslovnika koja nije postojala. Za to da li je kakav dogovor postignut, to mislim da smo svi svedoci trenutno kakav je dogovor postignut. Ono što ste još izrekli ne znam da li se odnosi na isti član, verovatno ne ali je izrečeno, dužni su svi poslanici i da iznose istinite podatke. U Narodnoj skupštini Republike Srbije nije nastupio slučaj koji bi bilo koji zakon i propis prepoznao kao otimanje mandata. Molim vas da pažljivo iznosite tvrdnje za govornicom. Narodna poslanica Gordana Pop-Lazić ima reč, izricanje povrede Poslovnika, pa posle nje narodni poslanik Srboljub Živanović.
Poštovane kolege narodni poslanici, želim da se obratim pre svega vama, a možda još više javnosti koja gleda ovu sednicu Skupštine i prati naš rad i juče i danas, i verujem, pita se šta se to dešava u parlamentu i zašto se bavimo ovim problemom, zašto se ne bavimo pitanjem trgovinskog sporazuma, jednostranom primenom trgovinskom sporazuma, poskupljenjima, traženjem povišica od strane zaposlenih u organima uprave, u prosveti, raznim životnim problemima, ne shvatajući možda, a imam potrebu eto kao narodni poslanik i njihov predstavnik da to kažem, da pre svega ovde u parlamentu odbranimo demokratiju. Ako je demokratija vladavina naroda, onda zaista niko nema pravo da tu vladavinu naroda prekraja nakon izbora. Dakle, ako pođemo od činjenice da nam se desilo nešto što se uglavnom ne dešava posle izbora, da se cepa ili da pokuša da se otcepi jedan deo neke opozicione političke partije, onda moramo otvoreno da kažemo narodu šta se to dešava i zašto se to dešava. Nagađali smo, naravno, govorili da je tu umešan neki strani faktor i strane obaveštajne službe. Juče smo dobili potvrdu da je to tako i da je tamo neki, koga smo stvarali godinama i u koga smo uložili mnogo para i truda da bi ni od čega napravili nešto, formirao sada neku svoju političku partiju koristeći sve ono što je kao miraz poneo iz SRS. Već se sreo sa dva ambasadora koji vedre i oblače u ovoj zemlji. Očigledno je da su oni, ne samo zavladali Andrićevim vencem i pojedinim političkim partijama, nego od danas i Skupštinom Srbije, jer vidim i primećujem da se predsednik Skupštine danas ponaša sasvim drugačije u odnosu na ono juče. Dakle, verovatno je britanski ambasador rekao "zauzdajte i parlament, ni tamo ne može da se priča i da se radi kako oni hoće nego kako mi kažemo, a preko vas". Već jedan i po mandat, čini mi se, ne primenjujemo iz Poslovnika one odredbe koje se tiču oduzimanja reči ili materijalnog kažnjavanja, i to opet na predlog SRS. To se, jednostavno, kao praksa ustrojilo u parlamentu i mislim da je to dobro i da dolazi vreme... (Predsedavajuća: Narodna poslanice, tri minuta i molim vas da izreknete član Poslovnika na koji se odnosi povreda.) Pretpostavljate da je član 225, gospođo predsedavajuća. Neću dugo. Samo sam želela da kažem da ovo nije nešto što ne zaslužuje pažnju srpske javnosti. Neka svaki građanin pođe od sebe i neka se stavi u situaciju da je pošao na godišnji odmor, da je dao svoj ključ komšiji da mu pričuva stan dok se ne vrati sa godišnjeg odmora... (Predsedavajuća: 3,30 minuta.) ... a kada se vrati sa godišnjeg odmora, ne nađe ključ nego obijena vrata i pokradeno sve iz stana. To se desilo poslaničkoj grupi SRS. Kako bi svaki građanin tog svog komšiju nazvao? Verovatno lopovom, nečasnim čovekom i tužio bi ga sudu. Zbog toga mi kažemo, ako hoćemo da se borimo i protiv korupcije i protiv kriminala (Predsedavajuća: Četiri minuta.) moramo prvo da se izborimo protiv toga ovde u parlamentu. (Predsedavajuća: Narodna poslanice, molim vas da završavate govor zato što je pravo na dužinu govora za povredu Poslovnika tri minuta.) Volela bih da svaki šef poslaničkog kluba izađe ovde, gospođo Čomić, vi i ja smo dugo paralelno razgovarale ovih godina, već osam godina, izađe i kaže da li se slaže sa takvim načinom rada u parlamentu, odnosno da li odobrava postupak poslanika koji su ukrali svoje mandate. Kada to budete spremni da izgovorite, onda mi više nemamo razloga da polemišemo i da razgovaramo o ovoj temi. Onda ćemo se posvetiti ovim drugim temama.
Narodni poslanik je u obavezi da istakne koji je član Poslovnika povređen, baš zato da nijedan predsedavajući ne bi trebalo da pretpostavlja o čemu se radi. Nisam sigurna ni da li je narodna poslanica tražila bilo kakvu informaciju, ali pažljivo slušajući njeno izlaganje, podsećam da smo obavezni da iznosimo činjenice i istinu sa govornice Narodne skupštine. U Narodnoj skupštini se poslaničke grupe periodično prave i menjaju tokom svakog mandata. Slučaj koji je nastupio formiranjem poslednje poslaničke grupe, za sada, u ovom mandatu, niti je prvi niti je poslednji. Odluke o tome šta će se dalje dešavati nisu na Skupštini, nego na podnosiocima izbornih lista. Reč ima narodni poslanik Srboljub Živanović, a posle njega narodna poslanica Nataša Jovanović.
Dame i gospodo poslanici, juče ste čuli ovde u Skupštini kada je lažni car Šćepan Mali pokušao lažima da vas obmane, da kaže da je on čovek koji se bori...
Ili povežite lažnog cara Šćepana Malog sa bilo kojim članom Poslovnika, ili ćete me stvarno takvom vrstom nastupa primorati na vrlo striktne odredbe Poslovnika, na koje sam obavezna da ih primenjujem. Dakle, molim vas da poštujemo Poslovnik, da poštujemo proceduru, koja je vrlo velikim delom deo demokratije i da, kad smo dobili reč za izricanje povrede Poslovnika, kažemo koja je odredba Poslovnika u pitanju, na koji način je povređena i da obrazložim. Molim vas.
Članovi 225. i 226. Kada me je lažni car Šćepan Mali vijao po Skupštini da bih potpisao svoju poslaničku ostavku, a juče je ovde pred vama i pred građanima Srbije izrekao veliku laž. Nije ni prvi ni zadnji put da je gospodin Šćepan Mali vas hteo da prevari, nas i vas, ali dobro, neka mu je na čast. Tužiću ga krivičnom sudu i tražiću svoju potpisanu ostavku, koju me naterao da potpišem. Dame i gospodo, ono što je vrlo interesantno, moram reći, čujem da mnogi od vas dobacuju, nekada je na dvorovima vlast imala dvorske budale. One su služile da zabavljaju vladare, ali ponekad vladar od njih može da sazna ili da vidi nekakvu istinu na dvoru. Po kvalitetu dvorske budale se i merio kvalitet samog vladara. Vidite, ovde već danima ta dvorska budala jeste gospodin Srđan Milivojević, koji je verovatno dvorska budala Borisu Tadiću...
Narodni poslaniče, kada ste počeli nastup i govor o povredi Poslovnika, zamoljeni ste da kažete koji je član Poslovnika povređen, i to je obaveza predsedavajućeg. Sada vas upozoravam da vodite računa na koji se način obraćate Narodnoj skupštini, koje reči upotrebljavate i da u sledećih 45 sekundi, koliko vam je ostalo, kažete šta je vaše pitanje, koja informacija vam nedostaje po članu 225. i 226. Izvolite.
Mi srpski radikali tražimo da se vrate ukradeni mandati i da...
Narodni poslaniče, izričem vam opomenu. Reč ima narodna poslanica Nataša Jovanović, posle nje narodni poslanik Milan Veselinović.
Ne mogu a da ne izrazim zadovoljstvo zbog ovog divnog govora magistra, uvaženog kolege Srboljuba Živanovića. Hvala vam, gospodine magistre, što ste nam sve to lepo pojasnili. Morala bih da se osvrnem na nešto što će svakako vas da interesuje, kolege narodni poslanici i gospođo potpredsedniče, i drago mi je da je u sali većina predstavnika delegacije Parlamentarne skupštine Saveta Evrope, naročito kolega Miloš Jevtić, koji će možda moći da nam pomogne, pošto je član Monitoring grupe ispred naše države, da ovu dilemu, koju imam i koja je zaista opravdana, razjasni kako meni tako i drugim narodnim poslanicima, kako bi sledeće nedelje mogla dostojanstveno, moralno i časno da vas predstavljam i državu Srbiju, zajedno sa drugim kolegama, na jesenjem zasedanju. Naime, kolega Jevtić je, zajedno sa šefom naše delegacije gospodinom Aligrudićem, bio u Parizu i učestvovao u radu Monitoring grupe, koja je procenjivala šta se to dešava u Srbiji po svim segmentima funkcionisanja našeg društva. Ova tačka 13. Rezolucije, koja je na dnevnom redu sledeće nedelje u četvrtak, na sednici Parlamentarne skupštine Saveta Evrope, zapravo se odnosi direktno na nas i na rad parlamenta. Uvažene kolege poslanici, pročitaću vam o čemu se tu radi. Naime, tačka 13. govori o tome kako funkcioniše parlament u Srbiji i šta su oni uočili. Oni su to mogli da uoče i da se kolega Jevtić i Aligrudić sa tim slože ili ne slože, ali, u svakom slučaju, Monitoring grupa iz Parlamentarne skupštine Saveta Evrope, prateći rad narodnih poslanika i Narodne skupštine Republike Srbije, došla je do određenih zaključaka. Evo, to je jedan deo zaključka, koji kaže - što se tiče funkcionisanja demokratskih institucija, Skupština, pročitaću iz tačke 13. tačku 3 - pozdravlja spremnost novoimenovanog predsednika Narodne skupštine Republike Srbije da radi sa Skupštinom na izradi novog poslovnika koji bi garantovao pravo opozicije, dok bi omogućio da parlament efikasno funkcioniše. Još kažu da će imati Narodna skupština Republike Srbije i te kako veliku podršku od programa parlamentarne podrške. Objasnite nam, kolega Jevtiću, kakav je to program parlamentarne podrške i da li ćete vi sada, kao član naše delegacije, da kažete da se u Skupštini desila krađa, da je najvećoj poslaničkoj grupi SRS oteto, protiv zakona i protiv Ustava, 19 poslaničkih mandata? Kako ćete da nastupite sada i kako mi uopšte možemo u Strazburu da glasamo za ovakvu rezoluciju. Ili tamo moram da ustanem i da kažem da se desilo nešto što ne može da se desi ni u jednoj od tih zemalja, ni u jednom parlamentu članica Saveta Evrope - da se pojavljuju u parlamentu posle izbora neke nove političke stranke? Vi, gospođo Čomić, izvinjavam se jer ću malo duže da govorim, uporno tvrdite kako je to slobodna volja i mogu da se formiraju nove poslaničke grupe. Gospođo Čomić, da bismo mi bili ljudi koji smo poslanici i koji imamo prava i obavezu u parlamentu, mi moramo da znamo šta se ovde dešava. U zgradi Narodne skupštine, u Pres sali, promoviše se neka nova stranka od strane ljudi koji nisu ovlašćeni to da rade. Moram da vas podsetim da je 1991. godine na izbore izašla Napredna stranka - Naprednjaci. Osvojili su 0,5% glasova. Ne znam koliko je Građanski savez kad je jednom samostalno, ono samo jednom, izašao na izbore. Ali, nemojte molim vas, ovde vrebaju razne opasnosti. Taj njihov novouspostavljeni vođa, koji u saradnji sa Tadićem, Manterom i Vordsvortom je to sve napravio, može zvanično da se proglasi za gurua - da se zabarikadira ovde u zgradi Narodne skupštine, da nikad ne izađe i da ovde čeka sudnji dan.
Gospođice Jovanović, govorite pet minuta.
Nećemo mi da budemo saučesnici u tome ili da budemo saučesnici u krivičnom delu. Taj čovek je četiri krivična dela počinio. Molim vas, mi ne možemo dalje da nastavimo da radimo dok se ta lica ne odstrane ...
Hoćete li privesti kraju diskusiju?
Evo završavam ... i dok nam se ne vrate poslanički mandati. Hvala.
Ima reč gospodin Milan Veselinović.
Gospodo narodni poslanici, reklamiram povredu Poslovnika, čl. 225. i 226. Naime, došla je predsednica Dejanović, a mislio sam da će i dalje sedeti Čomić, jer je uspela delimično da zavede red u ovoj sali. Mi smo jutros doživeli ovde pravu represiju i šikaniranje.
Molim poslanike da budu tiši, da omogućimo poslaniku da nam se obrati i da mogu da pratim. Ne čuje se ovde uopšte šta govori gospodin poslanik.
Vi ste, gospođo Dejanović, jutros meni izrekli opomenu, danas između 10,00 i 11,00 sati, bez ikakvog razloga, jer nisam uspeo da vas čujem šta govorite od ove bulumente koja je ovde vikala, zviždala, urlikala, šta sve govore ne znam. Hteo sam da objasnim pošto se ljuti stari Mićun, verovatno se seća nas poslanika iz 1991, 1992, 1993, kada su diktaturu sprovodili vaši koalicioni partneri, crveni, i kada nas je Radoman Božović hapsio, tukao za skupštinskom govornicom. Nažalost, vi to isto danas ponavljate. Na predlog gospođe Kolundžije danas ste ubedili i gospođu Slavicu Dejanović-Đukić da se odnosi prema poslanicima represivno. Pročitaću član 100. da vas podsetim, gde se govori da narodnom poslaniku koji želi da govori o povredi ovog poslovnika, predsednik Narodne skupštine daje reč odmah po završenom izlaganju prethodnog govornika. Onda stav 3 - predsednik Skupštine je dužan da nakon toga da objašnjenje. Ako i posle objašnjenja predsednika Narodne skupštine narodni poslanik ostane pri tvrdnji da je Poslovnik povređen, Narodna skupština će bez pretresa odlučiti o tom pitanju u danu glasanja. Umesto da budem saslušan jutros, dobio sam opomenu bez ijednog razloga. Dalje, isto član 225. stav 1 - narodni poslanik ima pravo da bude obavešten o svim pitanjima potrebnim za vršenje funkcije narodnog poslanika. Hteo sam da pitam gospođu Dejanović-Đukić - da li je ona prihvatila sugestije predstavnika vladajuće koalicije, pre svega gospođe Nade Kolundžije, gospodina Ristića, gospodina Srđana i ostalih, koji su juče pri kraju radnog vremena delovali veoma represivno i negativno na ceo parlament, a posebno na predsednika Skupštine, da primenjuje represiju i diktaturu nad opozicionim poslanicima? Meni to nije dozvoljeno zato što ste imali nameru da nas uplašite, pa možda ne znam da li ste negde u hodnik doveli neke u trenerkama i patikama, koji će pokušavati i da nas iznose iz ove sale, ali verujem da smo mi radikali to preboleli, naučili smo se na takvim represijama i neće vam to za rukom poći. Po članu 226. narodni poslanik ima pravo da traži ...
Gospodine poslaniče, govorili ste dva minuta i 50 sekundi. Mislila sam da ste vi završili. Izvolite, završite taj citat i završite obraćanje.
Po članu 226. imao sam nameru da pitam za odgovore, počev od predsednika Skupštine Srbije, gospođe Dejanović-Đukić, pa sve do ostalih funkcionera iz vlasti, ministara, da objasne - šta se desilo sa ovom ekspertskom grupom G17 plus, šta se desilo sa onim potpredsednikom Dinkićem, koji je upropastio srpsku privredu i opljačkao što se moglo opljačkati, da ga nisu uplašile neke novoformirane grupacije i da li je možda ostavljen na ledu. Hvala.
Zahvaljujem. Reč sam vam dala nakon što je prethodni govornik završio svoje obraćanje Skupštini. Objašnjenja koja sam davala, a koja nisu iz domena koja se očekuje od političkih analitičara i organa pravosuđa dala sam, dakle sva ona objašnjenja koja su vezana za Poslovnik i skupštinski rad su data. Što se tiče sugestija, sugestije su poželjne, ali sam u obavezi da se držim Ustava, zakona i Poslovnika. Dakle, sugestije ne utiču na moj stav da poštujem Poslovnik. Reč ima gospodin Petar Jojić.
Dame i gospodo poslanici, smatram da se mi polako vraćamo u vreme 2003. godine, kada je u Srbiji zavedena diktatura, kada je ona čuvena "Sablja" bila i kada je uhapšeno 12.500 nevinih građana. Dame i gospodo, obraćam se predsedniku Narodne skupštine u smislu odredaba člana 226, jer imam na to pravo, i tražim objašnjenje - da li je tačno da je Fabrika hartije "Beograd" prodata, PAM papirna industrija, ko je taj kupac, po kojoj ceni i molim da mi se obezbedi ugovor i aneks ugovora ukoliko je postojao, da vidimo po kojoj ceni je prodat, imam saznanja da je po niskim cenama prodata imovina građana Republike Srbije jednom stranom kupcu?
Gospodine Jojiću, udaljili ste se od dnevnog reda i razloga zbog koga ste dobili reč. Molim vas da sadržaj obraćanja prilagodite razlozima zbog kojih sam vam dala reč.
Gospođo Dejanović, mogu li da nastavim u smislu odredaba 226. Poslovnika ili ne mogu?
Izvolite.
Hvala lepo. Citiram odredbe člana 226. Poslovnika Narodne skupštine Republike Srbije. Ovo je usvojila Narodna skupština Republike Srbije. Ovo sam dužan da poštujem, što ću učiniti, ali ste dužni i vi, gospođo predsedavajuća, isto tako da ga poštujete, kao i svi ostali narodni poslanici. U članu 226. je propisano i normirano: narodni poslanik ima pravo da traži obaveštenja i objašnjenja od predsednika Narodne skupštine, to ste vi gospođo Dejanović, predsednika Odbora Narodne skupštine, ministara i funkcionera u drugim republičkim organima i organizacijama, o pitanjima iz okvira prava i dužnosti ovih funkcionera, iz nadležnosti organa na čijem se čelu nalaze, a koja su mu potrebna za ostvarivanje funkcije narodnog poslanika. Prema tome, ovo je imperativni propis, ne možemo da ga zaobilazimo i ne možemo ga selektivno primenjivati i uskratiti narodnim poslanicima iz opozicije da vam pošalju poruke, da vam postave pitanje, da od vas zatraže odgovore i objašnjenja. U interesu desetine hiljada radnika Srbije vama se obraćam da date objašnjenje i da zatražite obrazloženje da li je tačno da je Fabrika Hartije Beograd prodata, kome, po kojoj ceni itd. Drugo, tražim od svih nadležnih organa Republike Srbije ...
Podsećam vas da već četvrti minut govorite.
Citirao sam, ako mi dozvolite, član, a vi mi niste to vreme računali ...
Dvadeset sekundi je trajalo citiranje, a govorite tri i po minuta.
Mi srpski radikali, mi šešeljevci, tražimo da nam se oduzeti mandati vrate, a vi gospodo iz demokratske vlasti dužni ste da poštujete Ustav i zakon i da omogućite da se uvede red u parlamentu. Hvala.
Reč ima gospodin Marko Milenković.
Dame i gospodo narodni poslanici, javio sam se na osnovu člana 100. Poslovnika, a reklamiram povredu člana 27. stav 3. koji glasi - predsednik Narodne skupštine stara se o primeni Poslovnika Narodne skupštine. Postavlja se pitanje: zbog čega gospođa Đukić-Dejanović nije dozvolila mojim kolegama da, na osnovu člana 226. Poslovnika, traže obaveštenja i objašnjenja koja su im potrebna zbog vršenja funkcije narodnih poslanika? Dakle, direktno kršenje člana 226. Poslovnika. Iako je dopustila nekom od poslanika da postavi pitanje i traži obaveštenje o nekom problemu građana Republike Srbije, ali tek ponekom, bila je neumoljivo diskriminatorna kad pomenemo jednostavnu rečenicu - vratite nam mandate. Tada gospođa Đukić-Dejanović naglo menja način predsedavanja i poseže za pretnjom opomenom, a poslanike vladajuće većine ne opominje kada krše član 103. Poslovnika, stav 2. i 3 – da niko govornika ne može opominjati, osim predsednika Narodne skupštine u slučajevima predviđenim ovim poslovnikom – član 104. stav 1 - narodni poslanici su dužni da poštuju dostojanstvo Narodne skupštine i član 106. koji reguliše izricanje opomena narodnim poslanicima. Podsetiću vas da su opomene dobijali poslanici SRS, dok neki poslanici, iako su prekidali govornike u izlaganju i dobacivali govornicima ugrožavajući im slobodu govora, ne samo da nisu opomenuti već ne bi me začudilo da u toku pauze nisu i pohvaljeni. Mislim da vršenje opstrukcije rada Skupštine od strane vladajuće većine zaista više nema smisla. Morate pokazati istinsku brigu za građane i državu. Morate pokazati vaše zalaganje za osnovne demokratske principe. Vreme je da vratite ukradene mandate SRS. Jer, najlakše je pokrasti čoveka koji je utamničen, na pravdi boga, već šest godina, niti je koga ubio, niti je nekome nešto ukrao. Najlakše je pokrasti takvog čoveka. Ali, evo, došlo vreme da se mandati vrate. Naše vreme uveliko traje i tek dolazi, pravda će biti zadovoljena da bi mogli da nastavimo dalje. Hvala lepo.
U nekoliko navrata u vezi sa mandatima sam dala i objašnjenja i obaveštenja. Mislim da je i javnosti i poslanicima sasvim jasno kako formalno-pravno i suštinski stoji pitanje mandata, ali razumem potrebu poslanika da na tu temu govore. Međutim, molim da svedemo taj deo sadržaja vaših učešća u raspravi na minimum, u nadi da ćemo početi da radimo i po dnevnom redu. Reč ima gospodin Milorad Krstin.
Dame i gospodo narodni poslanici, javljam se po članu 226. i morao bih da ga citiram, s obzirom da će se ono što budem rekao odnositi baš na član 226. Član 226: Narodni poslanik ima pravo da traži obaveštenja i objašnjenja od predsednika Narodne skupštine, predsednika Odbora Narodne skupštine, ministara i funkcionera u drugim republičkim organima i organizacijama, o pitanjima iz okvira prava i dužnosti ovih funkcionera, iz nadležnosti organa na čijem se čelu nalaze, a koja su mu potrebna za ostvarivanje funkcije narodnog poslanika. Za ovom govornicom je šef novoformirane poslaničke grupe izjavio kako on svoje poslanike iz nove poslaničke grupe ne tera da daju blanko ostavke, niti će ih terati, asamo tražim blanko ostavku moju koju sam dao SRS-dr Vojislav Šešelj, koja se nalazila u zgradi i prostorijama SRS-dr Vojislav Šešelj, a koju je on ukrao, da je vrati poslaničkoj grupi SRS-dr Vojislav Šešelj, jer SRS-dr Vojislav Šešelj je osvojila 78 mandata. Vratite nam te mandate jer to su mandati SRS-dr Vojislav Šešelj.
Gospodine Krstin, hoćemo malo parlamentarne atmosfere, a ne političke. Zahvaljujem. Reč ima gospodin Vladan Batić.
Dame i gospodo narodni poslanici, pošto čekamo izveštaj da bismo mogli da pristupimo glasanju o imunitetu jednog od sudija, reklamiram povredu odredbe člana 84. Poslovnika. Gospođo predsednice, vi ste za danas pismenim putem zakazali 6. vanrednu sednicu parlamenta. Onda ste nam jutros, suprotno odredbi člana 84. stav 2, rekli da se njen početak odlaže do završetka ove tekuće sednice. To nije u saglasju sa članom 84. stav 2. Morali ste da nam pošaljete pismeno obaveštenje. Ne mogu narodni poslanici da budu ničiji taoci, jer ova se sednica, ako je produžite posle šest sati, može završiti u ponoć. Neće valjda tad da počne 6. sednica? Tražim da mi na ovo odgovorite, jer preciznim tumačenjem ove odredbe, morali ste da pošaljete pismeno obaveštenje kada će početi sledeća sednica. Još nešto, kakav je status narodnih poslanika vidi se iz amandmana Zaštitnika građana. Mi smo zakon dobili juče, do danas je trebalo da napišemo amandmane. Zaštitnik građana je amandmane napisao i poslao 18. septembra. Znači, narodni poslanici nemaju ravnopravan tretman sa Zaštitnikom građana, on je imao mogućnost i vreme da lepo prouči zakon, ne osporavam to, to je u redu, ali u kakav bedan i jadan odnos vi stavljate narodne poslanike. Pošto je na dnevnom redu i predlog izbora člana Saveta Narodne banke Srbije, u skladu sa odredbom člana 225. i 226. pitao bih guvernera Narodne banke, od 2000. godine do danas koliko je deviznih rezervi ove zemlje bilo na računu Evroaksis banke u Moskvi, ko su najveći akcionari te banke, da li su to najveći ovdašnji tajkuni? Da li su upravo ti tajkuni otkupili akcije Nacionalne štedionice, prodali ih deset puta skuplje, dobivši kredit od Evroaksis banke, a da nisu uložili ni jedan dinar svojih para? Da li je to ministar za vanredne situacije gospodin Šojgu predočio? Da li ruske službe bezbednosti formalno, na zahtev građana, ispituju poslovanje Evroaksis banke i da li su zbog toga neki ministri zanemeli i otišli na drugi kraj sveta da im ovo neko ne bi predočio? Hvala.
Zahvaljujem. Ima pitanja koja su apsolutno za nadležnost guvernera Narodne banke. U vezi sa načinom sazivanja sednice u više navrata sam danas već davala objašnjenja da sam u skladu sa Poslovnikom vas pozivala u pismenoj formi, a u rokovima koji su bili mogući, uistinu kraći od onih koji su predviđeni za period redovnog zasedanja. Reč ima gospodin Aleksandar Martinović.
Dame i gospodo narodni poslanici, nastaviću tamo gde sam stao juče, vezano za mandate koji su ukradeni SRS. Dakle, na sednici Administrativnog odbora poslanici DS su pokušali da odbrane poziciju ovog naprednjačkog kralja Tomislava, ali u tome nisu uspeli. Naime, čitava teza ovih odbeglih poslanika, koji su ukrali mandate, jeste u tome da su građani 11. maja na izborima glasali baš za njih pojedinačno.
Gospodine Martinoviću, zamolila bih vas da govorite u skladu sa razlozima zbog kojih ste dobili reč. Imamo konkretnu tačku dnevnog reda. Javili ste se po Poslovniku, koji je to član povređen i šta to novo treba od vas kao pitanje da čujemo i šta očekujete novo kao odgovor u odnosu na sve što je već u više navrata bila tema danas na ovoj sednici?
Da biste mogli da saznate šta to imam novo da kažem morate me najpre pustiti da kažem, ne mogu da govorim iz trbuha, možda neki od vas mogu, ja ne mogu. Ukazujem na to da je povređena 7. i 10. Božija zapovest. Sedma Božija zapovest kaže – ne ukradi, a 10. Božija zapovest kaže – ne poželi ništa što je tuđe. Mi u SRS smo verujući ljudi. Slava SRS su Sveta tri Jerarha i mi smatramo da iznad ovih ljudskih zakona i Poslovnika postoji jedan Božiji zakon i pre svega se na njega pozivamo. Dakle, na sednici Administrativnog odbora je lansirana teza da su građani Republike Srbije 11. maja na izborima glasali neposredno za kandidate koji su se nalazili na pojedinim izbornim listama, te da shodno tome mandati pripadaju ne političkim strankama koje su podnosioci izbornih lista nego samim kandidatima. To nije tačno. Građani su na izborima glasali za izbornu listu. Izborna lista naša se zvala Srpska radikalna stranka-dr Vojislav Šešelj i brojala je 250 kandidata. Prvi na listi kandidata bio je baš predsednik SRS dr Vojislav Šešelj, po kome se inače lista zvala. Stranački organi SRS, kao i svih ostalih stranaka, doneli su odluku...
Molim vas, omogućite poslaniku da govori, nemojte mu dobacivati i nemojte ga ometati u govoru.
Ne smeta meni, gospođo Slavice Đukić-Dejanović, slobodno neka dobacuju. Dakle, organi SRS, a tako je bilo i sa svim drugim podnosiocima izbornih lista, doneli su odluku kojim kandidatima sa izborne liste će biti dodeljeni mandati. Ne postoji neposredna politička i pravna veza između građana koji glasaju i kandidata na listi. U svakom demokratskom društvu ...
Govorite tri minuta i 35 sekundi, završite molim vas.
Evo, samo još jednu rečenicu, ali moraću da se javim ponovo. Dakle, između građana koji glasaju i kandidata na izbornoj listi postoji nešto između. To nešto između zove se politička stranka koja je podnosilac izborne liste. Ona je donela odluku kojim kandidatima će da pripadnu mandati. Nisu o tome neposredno odlučivali građani.
Hoćete li da privedete kraju?
Ne znam zašto ste Slavice Đukić-Dejanović tako nervozni. Govorim o temi ...
Nisam nervozna, već ste u petom minutu.
Mislim da ste nervozni, i te kako govorim o onome što je na dnevnom redu.
Govorite pet minuta, gospodine, četiri minuta i 25 sekundi.
To je manje od pet minuta. Dakle, na dnevnom redu je danas demokratija u Srbiji.
Izričem vam opomenu, gospodine Martinoviću. Gospodo poslanici, u pauzi koju sam iskoristila za sastanak sa šefovima poslaničkih grupa dogovorili smo se o daljem toku sednice. Pred vama je predlog za stavljanje na dnevni red akta po hitnom postupku u toku sednice, saglasno članu 162. stav 3. Poslovnika Narodne skupštine Republike Srbije. Administrativni odbor Narodne skupštine Republike Srbije, na osnovu člana 162. stav 3. Poslovnika Narodne skupštine, predložio je da se, po hitnom postupku, stavi na dnevni red ove sednice tačka - Predlog odluke o odobravanju lišenja slobode-određivanju pritvora Munjiza Željku, sudiji Trgovinskog suda u Beogradu, kao i da se ovaj predlog razmotri odmah - u prekidu pretresa po 1. tački dnevnog reda sednice 5. vanrednog zasedanja Narodne skupštine Republike Srbije u 2008. godini. Gospođa Radeta je na ovom dogovoru tražila da, pre nego što pređemo na ovaj deo rada, ima tri minuta kako bi vam se obratila. Izvolite, gospođo Radeta.
Tri minuta u skladu sa članom 1. Poslovnika Narodne skupštine. Već dva dana poslanici skupštinske većine pokušavaju da ubede javnost Srbije kako poslanici SRS opstruišu ozbiljan rad parlamenta. Mi evo sada ćemo da pokažemo građanima Srbije koliko smo ozbiljna poslanička grupa. Naravno da će sada svi poslanici SRS ubaciti svoje kartice i naravno da ćemo da glasamo da se skine imunitet tom sudiji, koji je očigledno izvršio, bar po ovome što smo kratko dobili, krivično delo. Svaki put kada je u pitanju nešto što je zaista od interesa za građane Srbije, a verujte građani Srbije imaju interes da pravosudni organi postanu definitivno nezavisni, slobodni, da se krene sa raščišćavanjem sa korupcijom i kriminalom. Da se pomerimo sa tog 84. mesta, gde smo na listi korumpiranih, da stavimo do znanja građanima Srbije da je jedan od razloga zašto vas neće Evropa ili zašto nas neće Evropa upravo što su nam organi i institucije sistema korumpiranim i upravo na ovaj način poslanici SRS pokazuju da kada to treba, odnosno kada je to zaista u interesu građana Srbije, da ćemo uvek postupati u skladu sa tim interesima. Nakon ovog glasanja kada skidamo imunitet jednom sudiji zato što je vršio krivično delo, pozivam sve kolege narodne poslanike da na posredan način ne učestvuju u vršenju ili pomaganju vršenja krivičnog dela, postupajte i vi u skladu sa zakonom, vratite mandate poslanicima SRS-dr Vojislava Šešelja.
Stavljam na glasanje predlog koji sam iznela. Za 198, nije glasalo 7, ukupno 205 narodnih poslanika. Konstatujem da je Narodna skupština prihvatila ovaj predlog. Prelazimo na 1/a tačku dnevnog reda: – PREDLOG ODLUKE O ODOBRAVANjU LIŠENjA SLOBODE - ODREĐIVANjU PRITVORA MUNjIZA ŽELjKU, SUDIJI TRGOVINSKOG SUDA U BEOGRADU Za ovu tačku dnevnog reda primili ste Predlog odluke o odobravanju lišavanja slobode - određivanju pritvora Munjiza Željku, sudiji Trgovinskog suda u Beogradu, koji je podneo Administrativni odbor. Podsećam vas da, prema članu 160. stav 3, a shodno članu 94. Poslovnika Narodne skupštine, ukupno vreme rasprave za poslaničke grupe iznosi pet časova, kao i da se ovo vreme raspoređuje na poslaničke grupe srazmerno broju narodnih poslanika članova poslaničke grupe. Molim poslaničke grupe, ukoliko to žele, da podnesu prijave za reč, sa redosledom narodnih poslanika. Saglasno članu 160. stav 2. Poslovnika Narodne skupštine, otvaram jedinstveni pretres o Predlogu odluke. Da li predstavnik predlagača - narodni poslanik Nenad Konstantinović, zamenik predsednika Administrativnog odbora, želi reč? (Ne). Da li predsednici, odnosno predstavnici poslaničkih grupa žele reč? (Ne). Da li neko od poslanika želi reč? (Ne). Pošto niko nije izrazio želju da uzme učešće u raspravi, pre nego što zaključim jedinstveni pretres još jedanput pitam da li predstavnik predlagača želi reč? (Ne). Zaključujem jedinstveni pretres o Predlogu odluke. Pošto smo obavili jedinstveni pretres o Predlogu odluke, a saglasno članu 162. stav 3. Poslovnika Narodne skupštine, zakazujem 26. septembar 2008. godine kao dan za glasanje o Predlogu odluke i to u 14,05 časova. Dakle, odmah pristupamo glasanju. Pošto je Narodna skupština obavila jedinstveni pretres o Predlogu odluke, prelazimo na odlučivanje. Stavljam na glasanje Predlog odluke o odobravanju lišenja slobode - određivanju pritvora Munjiza Željku, sudiji Trgovinskog suda u Beogradu. Za 196, nije glasalo 9, ukupno 205 narodnih poslanika. Konstatujem da je Narodna skupština usvojila Predlog odluke o odobravanju lišenja slobode - određivanju pritvora Munjiza Željku, sudiji Trgovinskog suda u Beogradu. Određujem pauzu do 15,30 časova.
Dame i gospodo narodni poslanici, nastavljamo rad u popodnevnom delu sednice. Prelazimo na 1. tačku dnevnog reda: – PREDLOZI ODLUKA O PRESTANKU FUNKCIJE I IZBORU ČLANOVA SAVETA NARODNE BANKE SRBIJE Primili ste Predlog odluke o prestanku funkcije članu Saveta NBS, Predlog odluke o izboru članova Saveta NBS i Predlog odluke o izboru člana Saveta NBS, koji je podneo Odbor za finansije. Podsećam vas da, da prema članu 160. stav 3, a shodno članu 94. Poslovnika Narodne skupštine, ukupno vreme rasprave za poslaničke grupe iznosi pet časova, kao i da se ovo vreme raspoređuje na poslaničke grupe, srazmerno broju narodnih poslanika članova pojedine poslaničke grupe. Za sada su imena za raspravu dali samo narodni poslanici članovi poslaničke grupe DSS. Ne vidim da su poslanici koji su se prijavili za diskusiju po prvoj tački dnevnog reda - Predlozima odluka o prestanku funkcije i izboru članova Saveta Narodne banke Srbije, u sali. Da li je još neka poslanička grupa predala listu poslanika i prijave za diskusiju po prvoj tački dnevnog reda? Molim poslaničke grupe da predaju, sa podsećanjem da je ukupno vreme rasprave za poslaničke grupe pet časova, a po poslaničkim grupama vreme je sledeće: poslanička grupa Za evropsku Srbiju - jedan sat, 33 minuta i 36 sekundi; poslanička grupa SRS - jedan sat, 10 minuta i 48 sekundi; poslanička grupa G17 plus - 28 minuta i 48 sekundi; poslanička grupa DSS - Vojislav Koštunica - 25 minuta 12 sekundi; poslanička grupa "Napred Srbijo" - 22 minuta i 48 sekundi; poslanička grupa SPS - JS - 18 minuta; poslanička grupa LDP - 15 minuta i 36 sekundi; poslanička grupa Nova Srbija - 10 minuta i 48 sekundi;poslanička grupa manjina - osam minuta i 24 sekunde i poslanička grupa PUPS - šest minuta. Molim poslaničke grupe da podnesu prijave za reč sa redosledom narodnih poslanika, ako to već nisu učinile. Saglasno članu 160. Poslovnika Narodne skupštine otvaram jedinstveni pretres o predlozima odluka. Da li predstavnik predlagača, narodna poslanica Branka Ljiljak, zamenica predsednika Odbora za finansije želi reč? (Ne.) Da li predsednici, odnosno ovlašćeni predstavnici poslaničkih grupa žele reč? (Ne.) Obaveštavam vas da, saglasno članu 93, do otvaranja pretresa prijave je podnela samo poslanička grupa DSS, narodni poslanici Jovan Palalić i Miodrag Petrović. Ovog trenutka ne vidim da su prisutni u sali. Nadam se da prate zasedanje, da bi mogli da uzmu učešća u raspravi po predatom zahtevu na listi prijavljenih narodnih poslanika, a za prvu tačku dnevnog reda. Narodni poslanik Aleksandar Martinović, povreda Poslovnika, izvolite.
Dame i gospodo narodni poslanici, da nastavim gde sam stao. Dakle, između građana koji glasaju i između kandidata na odgovarajućim izbornim listama postoje političke stranke koje donose konačnu odluku o tome kojim kandidatima sa izborne liste će biti dodeljeni poslanički mandati i tako je bilo i u SRS. Mi smo na sednici Administrativnog odbora skrenuli pažnju na tu činjenicu da su mandati vlasništvo SRS, kao podnosioca izborne listeSRS-dr Vojislav Šešelj. Na sednici Administrativnog odbora ovaj samozvani vođa stranke koja još nije formirana, a koja će se navodno zvati Napredna stranka, rekao je da su ostavke date njemu lično, ne SRS, da on ne zna gde su te ostavke, da su ostavke navodno izgubljene i da mandati ostaju kod poslanika koji ih trenutno uživaju. Blanko ostavke su svi poslanici SRS dali SRS, a ne Tomislavu Nikoliću lično. Tomislav Nikolić je u to vreme bio zamenik predsednika stranke i šef poslaničke grupe, ali su ostavke date SRS. Neovlašćenim iznošenje i tobožnjim gubljenjem ostavki koje su bile stranačka imovina, Tomislav Nikolić je sebe upisao u listu ovejanih kriminalaca. Tobožnjim gubljenjem ostavki Tomislav Nikolić je počinio najmanje četiri krivična dela - krivično delo krađe iz člana 203. Krivičnog zakonika, krivično delo prevare iz člana 208. Krivičnog zakonika, krivično delo uništenja i oštećenja tuđe stvari iz člana 212. Krivičnog zakonika i krivičnog dela zloupotrebe službenog položaja iz člana 359. Krivičnog zakonika. SRS smatra da je krajnje vreme da nadležni državni organi počnu da se bave ovim pitanjem, jer je u pitanju klasičan kriminal. To više nije pitanje SRS, mi nemamo više unutrašnje probleme. Ovo je sad pitanje za nadležno tužilaštvo, policiju i sud, da procesuiraju ova krivična dela. Imam jedan savet za gospodu iz DS...
Narodni poslaniče, tri minuta je. Molim vas da u ovim poslednjim sekundama izreknete koja odredba i u kom trenutku procedure je povređena.
Kazaću prilikom sledećeg javljanja.
Narodni poslaniče, izričem vam opomenu. Narodni poslanici dobacuju sa pitanjem zbog čega je izrečena opomena. Zbog nepoštovanja Poslovnika i vređanja dostojanstva Narodne skupštine. Nije na vama, kao ni na jednom od narodnih poslanika da bira u kom trenutku će poštovati odredbe Poslovnika Narodne skupštine. Poslovnik postoji zato da ga poštujemo svi u svakom trenutku. Poslovnik vas obavezuje da, ako se javljate za povredu Poslovnika, kažete koji član Poslovnika je povređen, u kom trenutku i da izreknete sadržaj povrede Poslovnika koji se tiče proceduralnih stvari u toku sednice koja traje. Vaš odgovor da ćete reći u nekom drugom javljanju je nepoštovanje dostojanstva Narodne skupštine, nepoštovanja svih poslanika Narodne skupštine, svih nas 249, i to je razlog za izricanje prve opomene. Reč ima narodna poslanica Vjerica Radeta, povreda Poslovnika. Narodni poslanik Martinović dobacuje iz klupe, replika se dobija nakon što reč dobiju svi narodni poslanici koji su tražili povredu Poslovnika. Izrekli su povredu Poslovnika narodna poslanica Vjerica Radeta, narodni poslanik Momir Marković i narodni poslanik Petar Jojić. Kada svi poslanici, koji su se javili da izreknu da je povređen Poslovnik i procedura u toku sednice, završe svoje, onda ćete dobiti pravo na repliku, s tim što ćete biti u obavezi da mi kažete šta je osnov za repliku, pošto je davanje prava na repliku diskreciono pravo predsedavajućeg koji ceni da li postoji osnov za repliku ili ne. Izvolite.
Narodni poslanik Vjerica Radeta vas, gospođo potpredsedniče Narodne skupštine, upozorava, u skladu sa članom 1. Poslovnika Narodne skupštine, da bi trebalo da izreknete sebi opomenu. Jer ako je narodni poslanik Aleksandar Martinović malopre propustio da kaže po kom članu Poslovnika se javio za reč, vi ste bili u obavezi da mu na to skrenete pažnju. Vi ste to uradili nakon što ste ga opomenuli da je prekoračio vreme i čovek nije hteo dalje da troši vreme mimo Poslovnika i rekao je, pošto ima nameru da nastavi ovo što vi ne dozvoljavate da završi, i on je u tom kontekstu i rekao da će to da kaže pri sledećem javljanju. Vas pitam, član 106. kaže - opomena se izriče narodnom poslaniku koji je prišao govornici bez dozvole predsednika Narodne skupštine, koji govori pre nego što je zatražio i dobio reč, koji i pored upozorenja predsednika Narodne skupštine govori o pitanju koje nije na dnevnom redu, ako prekida govornika u izlaganju ili dobacuje, odnosno ometa govornika ili na drugi način ugrožava slobodu govora, ako iznosi činjenice i ocene koje se odnose na privatni život drugih lica, ako upotrebljava psovke i uvredljive izraze, ako drugim postupcima narušava red na sednici ili postupa protivno odredbama ovog poslovnika. Zamolila bih vas, gospođo Čomić, kada završim, da kažete narodnim poslanicima i građanima Srbije koju je od ovih odredbi gospodin Aleksandar Martinović povredio? Imala sam nameru da se javim u skladu sa članom 226. Poslovnika Narodne skupštine i vas lično da pitam, da tražim od vas obaveštenje i objašnjenje šta se desilo od momenta kada je prekinut prepodnevni rad sednice zbog uobičajene poslovničke pauze. Tada je sednicom predsedavala gospođa Slavica Đukić-Dejanović. Tada je određeni broj narodnih poslanika bio prijavljen da govori po Poslovniku. Šta se desilo sa tim spiskom ljudi, poslanika koji su se javili da govore po Poslovniku ili vi mislite da se u toj jednoipočasovnoj protivposlovničkoj pauzi, jer je pauza jedan čas, a ne jedan i po, dakle, protiv Poslovnika, šta se u međuvremenu promenilo da vi mislite da ćemo mi da nastavimo u drugom pravcu? Izvinjavam se, prekoračila sam evo 10 sekundi, biće i 13, još jedan sekund, imam poruku - vratite mandate SRS.
Narodni poslanik Aleksandar Martinović, i pored upozorenja predsedavajuće, nije postupio po Poslovniku. To je razlog za izricanje druge opomene. Služba me je obavestila da je već dobio prvu opomenu za vreme dok je predsedavala predsednica Narodne skupštine Slavica Đukić-Dejanović. To je razlog za izricanje opomene. Smatram, još jedanput, ako niste čuli, da je svako kršenje Poslovnika, vređanje i kršenje dostojanstva Narodne skupštine. Aleksandar Martinović je odabrao da za govornicom javno kaže da će on da odabere kada će da se ponaša po Poslovniku. Svi imamo obavezu da se sve vreme ponašamo po Poslovniku. Reč ima narodni poslanik Momir Marković.
Dame i gospodo narodni poslanici, gospođo Čomić, član 106. i član 226. Mislim da je to dovoljno da mi sada omogućite da govorim. Prvo, što se člana 106. tiče, gospođa Vjerica Radeta, narodni poslanik SRS, pročitala vam je u kojim slučajevima možete da izreknete opomenu kao predsedavajuća. Izgleda da je, dame i gospodo narodni poslanici, od jutros stigao neki novi befel u Narodnu skupštinu, stigla je neka nova naredba po kojoj treba poslanike SRS, a pogotovo poslanike SRS maltretirati, ne bi li ih izveli iz takta. Dobio sam opomenu, ada ne znam zašto sam je dobio. Kada sam pogledao član 106, nijedna od ovih sedam alineja ne može biti vezana za diskusiju koju sam, kada sam se javio po Poslovniku, ovde izrekao sa ove govornice. Narodni poslanik Martinović je dobio opomenu zato što nije rekao odmah, a nigde ne piše u Poslovniku da odmah mora da kaže po tom i tom članu, postao je manir da odmah kada se javljamo za reč po Poslovniku kažemo. Nigde ne piše da mora odmah, može i na kraju diskusije da kaže po kom se članu javlja. Član 226, jer moram kao narodni poslanik, a to sam rekao i jutros, da budem informisan, da budem obavešten i da posao narodnog poslanika obavljam i ovde, i na ulici, i u autobusu i gde god se nađem, jer ne ostavljam funkciju poslanika kada izađem iz ove sale, dakle, moram da budem obavešten o mnogim stvarima i malo je tri minuta da bih mogao da kažem šta me sve zanima i za šta sve morate objašnjenje da mi date. Prvo, odmah da pitam, kada će Narodna skupština Republike Srbije vratiti poslaničke mandate listi SRS-prof. dr Vojislav Šešelj? To što je neko izgubio tuđu stvar, protiv njega treba pokrenuti krivični postupak i da odgovara. Molim, gospođo predsedavajuća, da umirite ovaj prvi red i da mi ne dobacuje, dekoncentrišu me, pa moram sada da koristim ponovo tri minuta na sledećem javljanju. Kada će biti vraćeni mandati poslaničkoj listi SRS-dr Vojislav Šešelj? Pošto imam još sedam sekundi, najavljujem da ću se ponovo javiti za reč i molim da me upišete ponovo.
Narodni poslanik je izneo neistinu o načinu na koji je upozoren narodni poslanik Aleksandar Martinović. Dakle, narodni poslanik Momir Marković rekao je da sam prekidala narodnog poslanika Aleksandra Martinovića, sa zahtevom da kaže na koji član Poslovnika se poziva da je povređen u toku procedure. Tačno sam u tri minuta, kada je kraj poslovničkog vremena koji može narodni poslanik da iskoristi za izricanje povrede Poslovnika, zamolila da kaže koji član Poslovnika je povređen. Dakle, narodni poslanik Momir Marković je izrekao neistinu za govornicom. To jeste svojevrsno vređanje svih nas, jer svi ovde sedimo, a i o onome što se govori vodi se stenogram. Narodni poslanik Aleksandar Martinović je zamoljen da član Poslovnika navede u trećem minutu svog govora. Dotle nije prekidan, jer ima prava da kaže na koji član Poslovnika se poziva onda kada njegovom govoru i toku misli odgovara. Što se tiče izrečenog zahteva za informaciju o mandatima, mandati narodnih poslanika su tema za podnosioce izborne liste, RIK i Administrativni odbor Narodne skupštine. Kada po bilo kom osnovu propisanom zakonom narodnom poslaniku prestaje mandat, o tome podnosilac izborne liste daje informaciju RIK i Administrativnom odboru, pa se donosi odluka i podnosilac izborne liste, opet u uslovima propisanim zakonom, poverava mandat drugom poslaniku, o čemu se sastavlja izveštaj, koji Narodna skupština konstatuje. To je informacija za koju mogu da vam, po članu 226, omogućim da radite kao poslanik i da postupite po propisima koji propisuju na koji način se mandati poveravaju, na koji način se, u zakonom propisanim uslovima, mandat gubi ili dobija. Narodni poslanik Petar Jojić, povreda Poslovnika.
Dame i gospodo narodni poslanici, držim do toga da se mi nalazimo u parlamentu naše države i da ovaj parlament treba podjednako da ima obzira i prema opoziciji, a isto tako da ima obzira i prema vladajućoj većini. Izašao sam i zatražio sam reč, i hvala gospođi potpredsedniku Čomić što mi je omogućila da, u smislu člana 226. Poslovnika Narodne skupštine, tražim obaveštenje i objašnjenje - da li je tačno da je preduzeće "Jelen Do" prodato, kome je prodato, kada i po kojoj ceni, i da li je tačno da ćerka i zet Stipe Mesića su kupci "Jelen Dola", koliko je radnika ostalo bez posla, po kojoj ceni je prodat "Jelen Do", to rudno bogatstvo u Srbiji, i to onima koji su proterali i pobili više od milion Srba iz Hrvatske? Prema mojim saznanjima, a molio bih da me uverite da li sam u pravu, jer vi ćete sigurno doći do tačnih informacija, da li je tačno da su ćerka i zet Stipe Mesića kupili "Jelen Do", da li je tačno da se radi o firmi i kompaniji iz "Našice cement", po kojoj ceni? Molio bih, ako je moguće, gospođo potpredsedniče, da zatražite original ugovore, da bi mogli da ostvarimo uvid. Sa druge strane, u obavezi sam, jer pripadam šešeljevim radikalima, da vam skrenem pažnju, da zahtevam i tražim da vi, gospodo iz parlamentarne većine, ispoštujete Ustav i Zakon o narodnim poslanicima, da se mandati SRS-dr Vojislav Šešelj vrate i oduzmu onima koji su ih pokrali.
Molim službu Narodne skupštine da potrebne informacije o privatizaciji preduzeća "Jelen Do", ugovoru i svim potrebnim propisima dostavi narodnom poslaniku. Narodnu skupštinu obaveštavam, u skladu sa članom 85, da ćemo danas raditi do okončanja tačke dnevnog reda koja bude u trenutku kada Skupština inače - u 18,00 časova završava rad. Dakle, produžavamo rad do okončanja rada po tački dnevnog reda koja u tom trenutku bude tema naše sednice. Pravo na repliku, narodni poslanik Aleksandar Martinović.
Dame i gospodo narodni poslanici, gospođa Gordana Čomić je, u svojstvu predsedavajućeg Narodne skupštine, povredila član 106. Poslovnika Narodne skupštine, jer mi je izrekla opomenu bez bilo kakvog pravnog osnova. U mom prethodnom izlaganju niti sam prišao govornici bez dozvole predsednika, odnosno predsedavajućeg, niti sam govorio pre nego što sam zatražio i dobio reč, niti sam i pored upozorenja predsednika Narodne skupštine govorio o pitanju koje nije na dnevnom redu, niti sam prekidao govornika u izlaganju ili bilo kome dobacivao, nisam nikoga ometao ili na neki drugi način ugrožavao slobodu nečijeg govora. Nisam iznosio činjenice i ocene koje se odnose na privatni život drugih lica, a takođe nisam upotrebljavao ni psovke niti uvredljive izraze, a konačno, nisam ni nekim drugim postupcima narušavao red na sednici, niti sam postupao protivno odredbama ovog poslovnika. Dakle, izrečena mi je opomena, a da za to nema pravnog osnova u Poslovniku Narodne skupštine. Meni nije jasno, gospođo Čomić, zbog čega ste vi nervozni kada mi govorimo o otetim poslaničkim mandatima SRS. Niko nije oteo mandate DS ili SPS, mandati su oteti SRS. Valjda je naše legitimno pravo da sa svim činjenicama i okolnostima koje se odnose na ta četiri krivična dela koja sam maločas spomenuo upoznamo građane Srbije, jer to građane Srbije i te kako zanima. Da ste me pustili da završim do kraja videli biste da sve ovo što sam pričao, a i moje kolege iz poslaničkog kluba SRS, jeste u stvari, pre svega, u interesu DS i vaše koalicije. Zašto? Kad budete vrlo brzo sedali za pregovarački sto sa Tomislavom Nikolićem, pošto ćete verovatno praviti neke političke dogovore, moj vam je ljudski savet - sklonite sa stola sve skupocene predmete, satove, nakit, skupoceni escajg, itd, jer ako je Tomislav Nikolić mogao da pokrade stranku čiji je bio zamenik predsednika, i ako je mogao da pokrade stranku u čije ime je bio šef poslaničke grupe, šta će tek da uradi sa vama?
Reč ima narodna poslanica, potpredsednica Nataša Jovanović, koja izriče povredu Poslovnika. Narodni poslanici dobacuju da odgovorim. Na repliku se ne odgovara. Ako želim da se javim za reč, onda predsedavanje prepuštam nekom drugom i javljam se za povredu Poslovnika. Pošto ne smatram da je narodni poslanik povredio Poslovnik korišćenjem svog prava na repliku, onda nema potrebe za odgovorom, niti imam prava da odgovaram na repliku narodnog poslanika. Molim narodne poslanike da pročitaju Poslovnik, kao skup pravila oko kojeg smo se dogovorili da se po njima svi vladamo. Izvolite, izvinite za čekanje.
Dame i gospodo narodni poslanici, u nekim parlamentima postoji posebno mesto i piše: sledeći govornik ili next speaker, onda vas lepo upozoravam da sledeći put, kada pravite uređenje gde će ko da sedi, napravite jedno mesto tako da ne moram ovde da džubrim i da stojim dok vi držite taj monolog. Javljam se po članu 225. član 1. Poslovnika. Želim najpre da se zahvalim prof. dr Jovanu Radunoviću, predsedniku Upravnog odbora Republičke agencije za telekomunikacije. Prof. Radunović mi je poslao, kao potpredsedniku Skupštine, možda i vama narodnim poslanicima CD i jedan informator - pregled telekomunikacionih usluga i tržišta telekomunikacija za 2007. godinu. Rešila sam ovo pažljivo da pročitam, jer mi srpski radikali apsolutno, i kada se javljamo i po Poslovniku i po predlozima zakona, govorimo argumentovano, tačno, precizno. Tome nas je naučio predsednik naše stranke prof. dr Vojislav Šešelj, koji isto na takav način nastupa u Haškom kazamatu i pobija da kamen na kamen ne ostane od one lažne optužnice koju je Đinđić napisao, uz pomoć Karle del Ponte. Sada vas pitam iz DS, vašeg ministra, vašu Vladu da li ste upoznati s time da u Beogradu postoji određena grupa ljudi, odnosno određeni kol-centar i da se oni sada u narodu popularno zovu - Manterovi svedoci. Znate, to je jedna sektaška organizacija. Nisam zaista ekspert ni za verske sekte, a kamoli za političke. Mi imamo ovde stručnjaka, gospodina Slađana Mijaljevića, koji je fantastičan ekspert za verske sekte pre svega, ali bih mu preporučila da se ovim i politički bavi, jer ovi Manterovi svedoci koji za svog gurua, danas pomenutog, imaju isključenog člana SRS, deluju na takav način, suprotno Zakonu o telekomunikacijama, smem odgovorno da tvrdim, i onome što stoji ovde i što se prikazuje kao legalno tržište telekomunikacija i usluga i u fiksnoj i u mobilnoj telefoniji. Dakle, oni preko tog određenog kol-centra, u minutu, preko servera šalju na hiljade mobilnih telefona članova SRS poruke nesuvislog, uvredljivog i, rekla bih, bednog sadržaja. Prema tome, tražim da nadležni državni organi ispitaju gde sve u Beogradu postoje takvi centri, za koga rade i ko ih plaća? Ako ove zovu Manterovi svedoci, jer to je ta nova politička sekta u Srbiji, onda ih verovatno plaća američki ambasador ili ih plaća Vordsvort, britanski ambasador. Boris Tadić je svakako posrednik u tome. Da ništa nije slučajno, dame i gospodo narodni poslanici, da se takav medijsko-psihološki propagandni rat vodi protiv SRS i da su u to zaista umešane strane obaveštajne službe i pre svega oni koji rade u interesu Borisa Tadića, govori i pojavljivanje u specijalnom terminu na televiziji Pink odbeglog, odnosno isključenog člana SRS, i nije slučajno da je autor i voditelj te emisije upravo neko ko je zaposlen u Agenciji Srđana Šapera, koji je savetnik Borisa Tadića. (Predsednik: Vreme.) Znači ta grupa zgubidana, kako ih u narodu zovu, Šaper i Krstić, pa onda sada Benlesin, ili kako se već preziva, Slavko i njegovi fantomski gosti, koriste svaku priliku i u sadejstvu sa ovim drugim službama, raznim kol-centrima, i pre svega nečasnim ljudima, rade nečastan posao. Evo završavam, gospođo predsedniče, drago mi je da ste se vratili, jer ste vi ipak odraz demokratskog i parlamentarnog života u Srbiji. Znam da se vi pouzdano ne slažete sa ovim otimanjem poslaničkih mandata, jer kako ste teško podneli kad se to dešavalo SPS u trenutku kada se spremalo ubistvo Slobodana Miloševića i kada ste imali Ivkovićevu grupu, ubeđena sam da vi ovakvo delovanje ovih propagandnih centara moći, koji ništa dobro ne mogu da donesu Srbiji, ne možete da podržite, kao ni otimanje poslaničkih mandata sa liste SRS-dr Vojislav Šešelj.
Gospodin Petar Jojić je reklamirao Poslovnik. Izvolite.
Poštovane dame i gospodo, očekujem da će neke vrednosti i demokratske tekovine u našem parlamentu, bar kada je u pitanju Poslovnik Republičkog parlamenta Srbije, sadržati neke odredbe koje minimalno daju prava narodnim poslanicima da mogu da se obraćaju građanima, i da mogu da traže ona objašnjenja i obaveštenja, i da postavljaju pitanja, kako bi građani znali šta se događa i šta je bitno za radnike, seljake, poljoprivrednike, prosvetare, zdravstvene radnike i ostale. Gospođo predsedavajuća, javio sam se po odredbi člana 226. i tražio bih opet jedno objašnjenje i jedno obaveštenje - da li je tačno da je prodat ''BIGZ Pablišing'' i da li je tačno da je to kupila hrvatska firma Nova školska knjiga; kada je prodata ova ustanova; po kojoj ceni; kad je zaključen ugovor; da li je ispoštovan ugovor i da li je ostao veliki broj radnika bez posla i koliku je štetu pretrpela naša država?
Molila bih vas, gospodine Jojiću, da sadržaj onoga što govorite bude u skladu sa reklamiranjem Poslovnika i da bude vezano za rad po tački dnevnog reda koja je na dnevnom redu.
Molim vas, član 226. ne bih hteo ponovo da vam čitam. Koristim prava iz ove odredbe člana i zato tražim od vas kao predsednika Narodne skupštine.
Da li to ima veze sa današnjim dnevnim redom i tačkom koja je na dnevnom redu? Hoćete da nam to dovedete u vezu, molim vas.
Ima veze sa članom 225. i 226.
Kako?
Je l' možem da koristim prava ovih odredaba iz Poslovnika ili ne mogu? Prvo, da li je to dozvoljeno i da li je to propisano ili nije? Ako je zabranjeno...
Radimo po tački dnevnog reda koja je vrlo konkretna, a sva interesovanja koja imate, a vezana su za vašu informisanost u vezi sa tom tačkom, nisu sporna, ali ako sada tražite da govorimo o svim važnim interesovanjima ovde, to prosto nije moguće. Vi na taj način zloupotrebljavate Poslovnik i molim vas da sadržaj bude u skladu. Koliko sam informisana, vi već imate opomenu.
Dozvolite mi da ovde citiram član 225: "Narodni poslanik ima pravo da bude obavešten o svim pitanjima potrebnim za vršenje funkcije narodnog poslanika". Da li je tu nešto sporno - nije? Po članu 226: Narodni poslanik ima pravo da traži obaveštenja i objašnjenja od predsednika Narodne skupštine za određena pitanja koja su mu neophodno potrebna za vršenje funkcije narodnog poslanika. Zato vas molim, ubeđen sam da i vi vodite računa o radnicima Republike Srbije, da i vi vodite računa o sirotinji i da vi vodite računa o imovini Srbije. Ubeđen sam da ste i vi zato da nam strani tajkuni ne mogu džabe imovinu naših radnika i naših građana uzimati u bescenje.
Gospodine Jojiću, govoriti četiri minuta i 30 sekundi.
Izvinjavam što sam prekoračio, ali na kraju kao šešeljevac...
Gospodine Jojiću, izričem vam opomenu.
... tražim da se vrate mandati SRS, poslaničkoj grupi SRS-dr Vojislav Šešelj. Žao mi je, kao što vidite, ponovo se vraća Sablja i ponovo se vraća i uvodi novi...
Oduzimam vam reč. Ima reč gospodin Kragović, po Poslovniku. Molim vas, koji član Poslovnika.
Dame i gospodo narodni poslanici, poštovano predsedništvo, reklamiram povredu na osnovu člana 100. i 103, a u sadejstvu članova 225. i 226, reklamiram povredu Poslovnika, člana 200. Naime, u dva navrata sam se obraćao ovde i postavljao usmeno poslaničko pitanje o problemima Srba na Kosovu i Metohiji i funkcionisanju lokalnih samouprava. Lično ste mi vi, gospođo predsedavajuća, obećali da će to biti prosleđeno na pravu adresu i da ću dobiti konačan odgovor. Međutim, ni posle prvog ni posle drugog nisam dobio nikakav odgovor. Stoji pitanje kao da je Narodna skupština Republike Srbije u podređenom položaju u odnosu na Vladu Republike Srbije, a trebalo bi da bude suprotno, da Narodna skupština Republike Srbije upravo kontroliše i usmerava rad Vlade Republike Srbije. Ne želim više da postavljam pitanje, jer uzalud je ako sam dva puta postavljao pitanja a nije mi odgovoreno, a lično ste mi vi obećali, možete da pogledate stenografske beleške, da će biti prosleđeno i da ću ubrzo dobiti odgovor. Postaje suvišno da se poslanici obraćaju i postavljaju bilo koja pitanja koja ih interesuju, a koja su jako bitna za teritoriju sa koje dolaze, u ovom konkretnom slučaju meni je to bilo jako bitno za teritoriju na prostoru Kosova i Metohije. Isto tako je jako žalosno i jako tužno ako pogledamo da smo tražili ko je, i kada i gde držao srpskog heroja Radovana Karadžića, zašto je tri dana bio zatočen?
Zamolila bih vas da koristite vaše pravo u skladu sa razlozima zbog kojih ste dobili reč. Pitanje Kosova je izuzetno važno pitanje, vaša interesovanja za hapšenje Radovana Karadžića uvažavam, ali ovo nije prilika da danas elaboriramo. Što se tiče vašeg pitanja vezanog za odgovor Vlade, vaša pitanja su prosleđena Vladi i resornom ministarstvu i danas ćemo još jednom intervenisati da dobijete odgovor.
Da, vi ćete intervenisati, ali već šest meseci intervenišete za ono što je Vlada morala da uradi nakon prvog mog obraćanja u ovoj skupštini Republike Srbije. S druge strane, hoću da kažem da je tužan onaj izveštaj u kome su premlaćeni narodni poslanici, građani i u kome je čak jedan izgubio život. Isto tako je jako žalosno i tužno raditi ovde, a ovaj parlament je promenio sastav i strukturu onoga što se desilo 11. maja nakon izbora. Mi moramo svi, ako želimo demokratiju, ako želimo prava, ako želimo slobodu u ovoj Srbiji, i da se ponaša i da ide, kako vi kažete, ka Evropskoj uniji ... (Predsednik: Prekoračili ste vreme.) Molim vas, vi ste mi držali jednu pridiku i dozvolite da još par sekundi kažem. Mi moramo svi da se založimo da rezultat i sastav ovog doma mora da bude onakav kakav je bio nakon 11. maja. To znači da srpskih radikala mora biti 78 u ovom parlamentu. Inače, sve odluke ovog parlamenta biće ništavne i neće moći da imaju nikakvo obavezujuće dejstvo niti za građane, niti za naše strane partnere. Stoga vas molim da sve učinimo da vratimo ove mandate SRS.
Reč ima gospođa Pop-Lazić, pa gospođa Nataša Jovanović.
Dame i gospodo poslanici, izgleda da su se demokrate dosetile kako ili barem misle kako mogu da, što bi naš narod rekao, doakaju radikalima, ali su se grdno prešli. Niti nas iritiraju ove vaše novčane kazne, niti oduzimanje reči, niti eventualno iznošenje iz sale, jer to smo mi sve već prošli. Dakle, već viđeno, a kad film gledate dva puta on vam više nije interesantan. Morate neku novu represivnu meru da pronađete. Imate vi ovde stručnjake koji to znaju, koji su i tvorci ovakvog Poslovnika, koji gaze demokratiju na različite načine. Ali, izašla sam da vama, gospođo predsednice, kažem da mi nije jasno zašto ste gospodinu Jojiću izrekli tu meru koju ste mu izrekli, ako se još uvek sećate koja je to kaznena mera. Ne znam šta je iz člana 106. gospodin Jojić učinio. Niste vi ovde sudija koji može da izriče tako kazne kako mu padne na pamet, morate na neki način da obrazložite i nama i gospodinu Jojiću šta je on to uradio što nije primereno za ovom govornicom, koga je on to uvredio, koga je opsovao, o kome je iznosio neke netačne činjenice. Možda biste i meni mogli da izreknete opomenu ako vam kažem recimo da je gospodin Nikolić na stalnoj vezi i stalni posetilac američke i engleske ambasade, istih onih koji su nas 41. podelili na četnike i partizane, koji su organizovali 27. mart, danas ti isti hoće da unište opoziciju u Srbiji, kako ne shvatate. Zašto? Da bi opet ostvarili svoje geopolitičke ciljeve. Kosovo i Metohija, već je viđena, ali priprema se Vojvodina, kako to ne vidite. U tom trenutku trebalo je ovako nešto da se učini i u tom trenutku se našlo 18 izdajnika, stranih plaćenika, koji su pokušali da oslabe SRS. Ali, verujte, ovde dok sedi jedan jedini srpski radikal, kao što je to devedesetih bilo sa Vojislavom Šešeljem, vi ne možete da počnete da radite, dok ne uvedete red prvo ovde u parlamentu i dok ne počnete da poštujete osnovne demokratske principe. Ako mislite ovako, izvolite i nastavite, barem će biti sve transparentno, vi to tako volite, a i mi volimo da se pokažete u pravom svetlu. Hvala.
Gospođo Pop-Lazić, izrekla sam opomenu gospodinu Jojiću zbog toga što je prekoračio vreme, a prethodno sam ga upozorila da je prekoračio vreme. Zatim, govorio je o pitanju koje nije bilo na dnevnom redu, govorio je čisto političke sadržaje, tako da je imao dva razloga. Nakon moje molbe da se drži vremena koje je predviđeno Poslovnikom i da se vrati na temu, izrekla sam tu opomenu. U stenogramu ćemo imati sve. Gospođica Nataša Jovanović.
Gospođo predsedniče, samo da zamolim gospođu Lidiju Vukićević, doajena srpskog pozorišta i glumišta, da izađe i da recituje Šekspira, na primer, jer ako ne možemo da šaljemo političke poruke, hajde neka izađe Lidija, pa bar da slušamo nešto što ne slušaju ni oni koji su sada kvaziintelektualci, elitisti, naprednjaci, a u pozorište nikad nisu otišli; sve velike intelektualne gromade. Javljam se po članu 103. Poslovnika zbog dobacivanja iz klupe. Dakle, mi smo spremni na bilo kakvo, što bi se u narodu reklo, šikaniranje. Prošli smo to, znamo kako to izgleda, na svojoj radikalskoj koži smo osetili i kazne, i sankcije i sve ono što su restriktivni poslovnici od 2000. godine do današnjeg dana imali za cilj, samo, isključivo usmereno protiv srpskih radikala. Zamolila bih vas za samo malo pažnje, naročito vas, gospodine Milivojeviću, jer vi se kunete u svetog cara Lazara i stalno pominjete naš napaćeni narod na Kosovu i Metohiji ...
Molim da ne ometate gospođicu Jovanović.
Trebalo je da reagujete i vi gospodine Milivojeviću, a ubeđena sam jer sam sedela pored vas da niste čuli gospođo Đukić-Dejanović, da je jedan nesrećnik, ne znam koji drugi termin da upotrebim, član DS-a, narodni poslanik dok je govorio vođa SRS-a, i ne samo radikala već Srba sa Kosova i Metohije, gospodin Kragović, dobacio nešto, najblaže rečeno, ružno kolegi Kragoviću. Stvarno ne znam dokle može da ide ljudska beda. U stvari, ništa me ne čudi. Kad je neko mogao preko noći da proda veru za večeru, ovi naši isključeni, ovaj njihov guru, vođa te Manterove sekte, onda šta da očekujem od vas? Opet sam mislila da vi iz DS-a imate malo više dostojanstva. Čoveku, koji je zaista sinonim za Šešeljeve radikale, borac za srpske nacionalne interese, čovek koji je zajedno sa ostalim radikalima omogućio pobedu u svih 18 opština u kojima su održani izbori, svuda je SRS na vlasti tamo, čovek koji je već u šestom ili sedmom mandatu poslanik, koji je pokrenuo inicijativu u dogovoru sa predsednikom naše stranke, dr Šešeljem, da se osnuje Skupština zajednica Srba na Kosovu i Metohiji, doživljava da kada izlazi da govori o jednom gorućem problemu, onome što muči naš narod na Kosovu i Metohiji, da mu oni koji, što bi se reklo, na senku ne bi trebalo da stanu, dobacuju svakojake gluposti. Mene to lično, gospođo Dejanović, vređa zato što smatram da svi treba da pomognemo i da se borimo za naš narod na Kosovu i Metohiji, da to ne bude samo šuplja i prazna priča pretočena u rezoluciju, deklaracije, a kada čovek, tako zaista visokih i moralnih i časnih vrednosti, kao što je Kragović, govori o onome što muči naš narod, doživljava šikaniranje iz skupštinske klupe. U trenutku kada se desio ceo ovaj neuspeo puč, koji je Tadić sa Manterom i Vordsvortom organizovao, da pokuša da razbije SRS, prvo što sam želela i pitala Kragovića, jer mi je to bilo na srcu – Ljubo, brate, koliko ima izdajnika za ove Evropejce, predvođene guruom, na Kosovu i Metohiji? Znate šta mi je rekao i pokazao: nula. Hvala.
Gospodin Marković. Izvolite.
Pre nego što počnem, gospođo predsedavajuća, zamolio bih vas dve stvari, da zaustavite ove neartikulisane krike pojedinih poslanika i drugo, da više ne napuštate mesto jer čim vi odete dođe jedna osoba sa logoreičnim napadima, pa govori tri puta više nego što govore poslanici.
Molim vas, vodite računa o terminima koje koristite. Molim poslanike da ne ometaju govornike. Izricaću određene sankcije.
Vratite mi ovih deset sekundi jer ste mi to potrošili. Javljam se po članu 227, alineja 3, gde se kaže: Služba Narodne skupštine obezbeđuje, u okviru svojih zadataka, uslove za vršenje funkcije narodnog poslanika ... daje im stručna objašnjenja o pojedinim problemima na koje nailaze u toku rada Narodne skupštine. E pa, treba mi stručno objašnjenje za problem pokradenih mandata SRS sa liste Srpska radikalna stranka-prof. dr Vojislav Šešelj i očekujem da mi stručna služba to obezbedi. Drugo, potrebno mi je takođe stručno objašnjenje vezano za ovu informaciju koju je Ministarstvo unutrašnjih poslova dalo, jer ne vidim jednu od stavki. Ovde piše - povređeni građani, pa 22 građanina, 4 građanina itd; pa kaže građani koji su zadobili teške telesne povrede itd; pa onda materijalna šteta, 76 štitova, 12 šlemova, zaštitne maske, viziri, štitnici, službeni pištolj - komada 1, ručna radio stanica - komada 1, službene palice iliti pendreci - komada 16, sredstva za vezivanje, lisice - komada 8, službene legitimacije - komada 2. Danas, dame i gospodo narodni poslanici, mogu dva, kako rekoše da se zovu – huligani, da obuku uniformu policije jer imaju i službenu legitimaciju, i pištolj, i lisice itd, i da se pojave i da legitimišu sve, pa i narodne poslanike. Nema nigde da je ubijen Ranko Panić. Ubijen mučki, ubijen čovek koji je prisustvovao mitingu SRS. Tražim od stručnih službi da mi rastumače gde se nalazi ovde kao jedna od nesreća koja je zadesila ove učesnike mitinga, kao jedna od nesreća, smrt Ranka Panića. Hvala.
Zahvaljujem. U vezi sa činjenicom da ste reklamirali Poslovnik, i to čl. 227, htela bih da vam odgovorom ako hoćete da saslušate. Htela bih da kažem da su stručni saradnici, i oni koji su u službi Skupštine, raspoređeni po poslaničkim grupama i u obavezi su da obezbede odgovore na sve vaše zahteve vezane za konkretna interesovanja, na taj način što će kontaktirati sekretara Skupštine, a mi dalje Vladu ili telo koje je u mogućnosti da vam da odgovor na postavljeno pitanje. Prema tome, to je odgovor na vaše pitanje, inače, u skladu sa Poslovnikom, član 227. Reč ima gospodin Nikola Savić. Izvolite.
Dame i gospodo narodni poslanici, gospođo predsedavajuća, evo danas nekako nemam sreće sa reklamiranjem Poslovnika. Kada želim da reklamiram Poslovnik, vezano za to što ste ga vi prekršili, predsedava gospođa Čomić. Posle toga sam hteo da reklamiram Poslovnik zbog toga što ga je prekršila gospođa Čomić, predsedavate vi. Ali, dobro, obratiću se i vama. Reklamiram povredu Poslovnika, član 104: "Narodni poslanici su dužni da poštuju dostojanstvo Narodne skupštine". Morate se složiti sa mnom, gospođo predsedavajuća, a i svi ostali poslanici, da narodni poslanici čine Narodnu skupštinu. Vi kao neuropsihijatar dobro znate šta je povreda dostojanstva. Da li ima veće povrede dostojanstva od onoga što trpimo mi u SRS kada nam je brutalno, na najbrutalniji način, otet određen broj mandata i danas se koriste njima određeni ljudi, koji su po zakonu i ovom poslovniku građani u ovoj skupštini. Pošto ste neuropsihijatar, zaista bih vas zamolio da ne primenjujete represivnemere prema poslanicima, da rešimo problem na pravni način, da se vrate mandati. Jer, nažalost, može se desiti da se ova skupština pretvori u Šesti paviljon, kao što je to u jednoj pripovetki opisao Anton Pavlovič Čehov.
Zahvaljujem. Reč ima gospodin Avramović.
Dame i gospodo narodni poslanici, gospođo Đukić-Dejanović, javljam se po članu 226, citiram samo prvi stav: "Narodni poslanik ima pravo da traži obaveštenja i objašnjenja od predsednika Narodne skupštine". Tražim od vas da mi objasnite samo jednu stvar. Koleginica Jelena Budimirović, bivša koleginica poslaničkog kluba SRS, sada poslanica Srpske rikverc stranke, ima možda nameru da se uda za prijatelja engleskog ambasadora i tom udajom da otputuje u Englesku. Ko će onda njeno mesto imati i koristiti njen mandat i šta će se sa tim mandatom desiti? To je prvo pitanje. Drugo pitanje, po kojoj tački Poslovnika o radu Skupštine Srbije mora da se narodni poslanik javi za član 225. i 226, a da je pri tom u obavezi da je vezan za dnevni red. Treće pitanje jeste član 100, u kome se kaže da je narodni poslanik dužan da navede koja je odredba Poslovnika po njegovom mišljenju povređena, da je citira i obrazloži u čemu se sastoji povreda, s tim što može govoriti najduže od tri minuta, pri čemu se ne računa vreme potrebno za citat. Vi ste već u više navrata prekidali govornike sa ove govornice, tražeći prvo da se izjasne o kom članu Poslovnika se radi, a onda ste ih pustili da govore i niste im vraćali vreme. Zbog svega toga vas upozoravam da danas, kada smo postavili više puta ovo pitanje, niste odgovorili na član 100, u kome se kaže da je predsednik Narodne skupštine dužan da nakon toga da objašnjenje. Molim vas, niste dali objašnjenje šta će biti sa mandatima ovog poslaničkog kluba ako se neko nekim čudnim spletom okolnosti ne zadesi u mogućnosti da obavlja poslaničku dužnost i dokle će ovaj poslovnik da se ne poštuje sa vaše strane i time da izreknete opomenu sami sebi.
U više navrata ste od predsedavajućih dobijali objašnjenja vezana za pitanja za koja ste logično zainteresovani – mandata. U više navrata smo konstatovale koji je to način i put da se to pitanje u realitetu razreši. Skupština, a posebno današnji dnevni red, ne može vam dati odgovor na to pitanje i dalje postavljanje tog istog pitanja je zloupotreba Poslovnika, odnosno člana 225. i 226. Reč ima gospodin Kragović.
Dame i gospodo narodni poslanici, poštovano predsedništvo, pozivam se na član Poslovnika 205. i 206, u kome tražim objašnjenje i obaveštenje o jednom tekstu koje je izdalo Ministarstvo pravde Republike Srbije. "Ministarstvo pravde će, uz dogovor sa predstavnicima pravosudnih organa severnog dela KiM, dati pun doprinos nastojanja šefa UNMIK Lamberta Zanijerija i njegovih saradnika da na severu Kosova počnu da funkcionišu jedan ili više sudova UNMIK, u cilju uspostavljanja vladavine prava, primene zakona i poštovanja ljudskih prava". Svi znamo šta je UNMIK, da je to jedna policijska organizacija, koja nema apsolutno nikakve veze sa sudom, osim da sprovede, hapsi kriminalce i one koji se ogreše o zakon i da ih dovede u pravosudne organe. Ovde želim da kažem kroz ovaj prvi pasus da je Ministarstvo pravde tj. ministar pravde Snežana Malović povredila Ustav Republike Srbije, tačnije član 123. koji određuje nadležnosti Vlade Republike Srbije, u kome jasno i glasno stoji da Vlada Republike Srbije mora da sprovodi politiku koja se donosi na sednicama Narodne skupštine Republike Srbije. Dalje, u tom tekstu koji je na sajtu Vlade stoji - ''radi ostvarenja pomenutog cilja, predstavnici Ministarstva pravde i pravosudnih organa severnog dela KiM nastavili su sa UNMIK-om tehničke razgovore koji se tiču početka rada UNMIK pravosuđa. Dogovoreno je da do 3. oktobra 2008. godina u severnom delu Mitrovice počnu sa radom jedan ili više sudova, u kojima će u prvih 60 dana raditi međunarodne sudije, tužioci i administrativno osoblje. Oni će rešavati hitne krivične predmete, kao i predmete iz nadležnosti organa za prekršaje.'' Ovo je uvođenje misije EULEKS na mala vrata, jer vidite iz samog teksta da tu nema ni jednog člana, niti u tužilaštvu, niti u pravosuđu, a da je sa teritorije severnog dela KiM, nego su samo predstavnici tzv. međunarodne sudije i međunarodni tužioci. Dalje, ''u ovom periodu nastaviće se tehnički razgovori oko uključivanja lokalnih sudija, ali nakon 60 dana od 3. oktobra. Predstavnici Ministarstva pravde, pravosudnih organa severnog dela KiM i UNMIK-a nastaviće dalje tehničke pregovore radi postizanja dogovora potvrđivanja mesne nadležnosti, primene zakona i drugih bitnih pitanja.'' Postavljam pitanje: po kojim zakonima će te međunarodne sudije u Kosovskoj Mitrovici, Zvečanu, Leposaviću, Zubinom Potoku, Gračanici i Štrpcu da sude? Da li po zakonima Republike Srbije ili će suditi po nekim drugim zakonima?
Zvanični stav države Srbije je da misija EULEKS-a, kao i sve misije, naravno ne može biti prihvaćena obzirom da ne postoji odluka Saveta bezbednosti. Prema tome, javnost je vrlo informisana o zvaničnom stavu države po tom pitanju, mada ste vi pokrenuli mnoga druga pitanja koja iziskuju odgovor resornog ministra, ministra za Kosovo i stojim pri obećanju koje sam dala da ću se angažovati da dobijete te odgovore. Reč ima gospodin Martinović.
Dame i gospodo narodni poslanici, gospođo Slavice Đukić-Dejanović, u vašem odsustvu gospođa Gordana Čomić je grubo povredila Poslovnik tako što mi je, protivno odredbi člana 106. Poslovnika, izrekla opomenu iako nisam učinio nijedan prekršaj koji je sadržan u tom članu. S tim u vezi tražim od vas jedno obaveštenje. Da li smo se vratili u Otomansku imperiju, u 1875. godinu? Zašto to pitam? Te godine je turski sultan hteo da napravi nešto što bi se zvalo parlament, da se prikaže zapadnoj javnosti kao poklonik demokratije, ljudskih prava i parlamentarizma. Zaista je taj parlament i stvoren. Kada god neki poslanik izađe za govornicu i nešto kaže što ne odgovara sultanu, predsednik parlamenta mu kaže - suz. Tako se to ponavljalo jedno 10-20 puta. Jedan engleski putopisac, koji je sedeo gore na galeriji, tamo je inače mesto i ovim odbeglima iz SRS, pitao je jednog turskog kolegu šta znači to suz. Onda mu je Turčin rekao da znači ćut. Znači, čim poslanik nešto kaže što ne odgovara vladajućoj većini odmah ćut. I taj parlamentarizam u Turskoj u istoriji je upamćen kao tzv. ćut parlamentarizam. Sada vas pitam, gospođo Đukić-Dejanović, da li vi i vaša koleginica Gordana Čomić oživljavate doba Otomanske imperije i ponovo u Srbiji, u 2008. godini, uvodite ćut parlamentarizam?
Bez obzira na interesantnost priče o kojoj govorite i ovim sadržajem ste se udaljili od tačke dnevnog reda i ovog poslovnika. Gospođa Čomić je, po mom saznanju, imala najpre u odnosu na vas upozorenje da ste prekoračili vreme i da ne govorite o sadržaju, tako da vam je posle toga izrekla, praktično nakon molbe ili sugestije, izrekla meru koju je izrekla. Sada gospođa Vjerica Radeta.
Davno beše povreda Poslovnika u periodu između 15,50 i 16,00 časova od strane gospođe Gordane Čomić. Najpre je gospođa Čomić povredila član 85. stav 4, kada je produžila rad parlamenta, istina pet minuta pre 16,00 časova, ali ću u daljem nastavku reći da to nije mogla da uradi. Ali, bez onoga što je striktno napisano u ovom stavu, da može da se produži rad sednice ukoliko za to postoje opravdani razlozi koje predsednik saopštava narodnim poslanicima. Gospođa Čomić u ulozi predsednika nije narodnim poslanicima saopštila koji su to posebni razlozi da se radi. Em je petak neradni dan za parlament, em je produžila posle 18,00 časova, em čujemo po hodnicima neke priče da ćemo da radimo i sutra. Ako mislite da ćete umoriti srpske radikale, znate da to nikada nikome nije uspevalo, pa neće ni vama. Radićemo mi, nije sporno, ali bolje bi vam bilo da prekinete lepo u 18,00 časova, da sačekate sutra da se vrati gospodin Boris Tadić, pa da vam lepo kaže šta je on smislio sa ovim što je zamesio i da onda završimo ovu priču u parlamentu. Nadam se da ima među vama dovoljno razumnih da će upravo na taj način da se ponašaju. Dalje, gospođa Čomić je povredila član 96, koji kaže - predsednik Narodne skupštine, kada predsedava sednicom Narodne skupštine, ako želi da učestvuje u pretresu, prepušta predsedavanje jednom od potpredsednika Narodne skupštine. Gospođa Čomić je u to vreme odgovarala gospodinu Momiru Markoviću na pitanje koje je postavio u skladu sa članom 225. Poslovnika Narodne skupštine i u svom logoreičnom stilu žena se zanela, pričala bar tri minuta. Znači, trebalo je da se javi po Poslovniku i da lepo kaže ono što ima da kaže. Gospođa Čomić je mogla da postupi jedino u skladu sa članom 103, ali je povredila član 100, zato što je u momentu kada je u pet minuta do četiri produžila, odnosno najavila produženje rada parlamenta, imala podignutih bar pet poslovnika i toliko narodnih poslanika u tom momentu je tražilo da govori po Poslovniku. Jasno kaže - narodnom poslaniku koji želi da govori o povredi ovog poslovnika, predsednik Narodne skupštine daje reč odmah po završenom izlaganju prethodnog govornika. Dakle, kad je završio prethodni govornik, to je bio Momir Marković, može se videti u stenogramu, gospođa Čomić je morala da da reč sledećem koji se javio da govori o povredi Poslovnika. To što vi mislite da izigravate, kao i jutros, da počnete kao da otvorite sednicu, pa da sad produžite, ako mislite da izigravate Poslovnik, a da nama stavljate na dušu da mi zloupotrebljavamo Poslovnik, e pa neće moći. Još nešto, citirala sam, ne znam da li sam prekoračila vreme, ako jesam, izvinjavam se... (Predsednik: Prekoračili ste vreme, molim vas, privedite kraju.) Hvala lepo.
U vezi sa vašom primedbom vezanom za vašu konstataciju da je povređen član 85, gospođa Čomić je, prema informacijama koje imam, a u skladu sa stavom 5. ovog člana postupila, jer je produžila rad Narodne skupštine i posle 18,00 časova, do završetka rasprave u načelu, na šta je imala pravo, a o važnosti tačke govori činjenica da smo ovaj dnevni red usvojili po hitnom postupku kao izuzetno značajan. Što se tiče vaših ostalih primedbi, odnosno konstatacija o povredama člana 96, da predsednik Narodne skupštine kada predsedava sednicom Narodne skupštine, ako želi da učestvuje u pretresu, prepušta predsedavanje jednom od potpredsednika Narodne skupštine, gospođa Čomić je upravo odgovarala na postavljena pitanja i dužina trajanja odgovora je zavisila i od složenosti pitanja, tako da joj je bilo potrebno tri minuta. Slažem se s vama da je to otprilike vreme replike, ali prosto odgovor je iziskivao to. Što se tiče člana 100, gospođa Čomić je, u skladu sa dogovorom koji smo imali na sastanku šefova poslaničkih grupa, trebalo pre 16,00 časova da obavesti Skupštinu o dogovoru većine šefova poslaničkih grupa da radimo do završetka ove tačke. (Vjerica Radeta, sa mesta: Bez šefa naše poslaničke grupe.) Mi bismo jako voleli da svi skupa učestvujemo u tim dogovorima. Što se tiče toga da mi tražimo određene prostore u ovom poslovniku da bismo radili, to je tačno, vaša konstatacija je tu tačna. Tačno je da ste vi brojna poslanička grupa, da vas toliko ima, najveća opoziciona poslanička grupa, tačno je da vas toliko ima da možete u svakom momentu, koristeći povredu Poslovnika, koristeći replike i još neke druge načine, da nametnete temu koju vi hoćete. Ali, dozvolite da i mi nađemo načina da ipak radimo po dnevnom redu. Jeste razlog produžetka upravo naša želja da danas radimo po dnevnom redu i ovaj odgovor vam dajem zbog toga što mislim da i javnost treba da bude informisana o tome. Gospodin Filip Stojanović ima reč. Replika, izvolite.
Gospođo predsedavajuća, možda ste zaboravili da sam zamenik šefa poslaničke grupe SRS. Samo zarad javnosti, pošto vi koristite svoje mesto predsedavajućeg da dezinformišete javnost, navodno se vi dogovarate o svemu sa šefovima poslaničkih grupa, vi se ni o čemu danas niste dogovorili sa šefom poslaničke grupe SRS, niti ste zvali njega, niti ste zvali mene, a čitav dan sam ovde, da se o bilo čemu dogovaramo. Znači, uradili ste to na svoju ruku, na svoj način. Možemo da sedimo i do 12,00, i do ujutru ovde, nije problem, smenjivaćemo se za govornicom, ali da znate da ne možete u tom svom naumu da uspete. Jednostavno, stvari moraju odavde da počnu da se čiste. Mora metla da počne da radi od Skupštine, od Vlade, pa tek onda dalje. Ima jedan antikorupcijski zakon na koji mi čekamo, u ovoj drugoj sednici. Nemojte da mislite da nismo zainteresovani da počne rasprava o tim predlozima zakona. Jesmo. Vlada predlaže neku agenciju o zaštiti od korupcije. Koliko sam videla, u predlogu tog zakona stoji da razne javne ličnosti, političari, funkcioneri moraju da prijave svoju imovinu, da agencija dalje prati šta se dešava sa tom njihovom imovinom, kojom brzinom se ona uvećava. Verujem da ima mogućnosti da dođu do podataka na kojim računima se pare drže i u zemlji i u inostranstvu, i da ćemo mnogo toga saznati, i da će mnogi onda poverovati srpskim radikalima koji za ovom govornicom pričaju da je mnogo para odobrenih direktno od Solane došlo među ovih 18 ljudi koji su pokrali građane Srbije i glasove građana Srbije. Ono što vam mi govorimo, to je ono što je istina. Može da bude mila, može da ne bude mila, možda ljudi mogu da sumnjaju, ali vreme je najbolji saveznik i vreme pokaže da li to jeste ili nije. Šljam dođe na površinu, vetar dune, ode polako, pa reka ponovo čista, možemo da plivamo, ali sami moramo nekako da pomognemo da se počisti. Ako to neće Boris Tadić, ako vi ne možete bez njega, hajde da prekinemo sednicu. Sutra će da dođe Boris Tadić, pa lepo odete kod engleskog i američkog ambasadora zajedno s njim, pa pozovete Tomislava Nikolića i dogovorite se kako ćete taj šljam da počistite, da mi počnemo ovde normalno da radimo, u interesu svih nas i za ono za šta su nas građani ovde poslali.
Gospodin Filip Stojanović, izvolite.
Javljam se po Poslovniku, član 226. Poštovani narodni poslanici, dame i gospodo, slučaj tragične smrti Ranka Panića nikako ne sme ostati prećutan, nerasvetljen i nedovoljno istražen. Vlast će morati da pronađe rešenje i da upozna celokupnu javnost ko je odgovoran za ubistvo Ranka Panića, jer je ostala bez odgovora. Od trenutka njegove tragične smrti svi imamo dužnost da u tome istrajemo do kraja. Izveštaj sadrži podatke o sredstvu prinude i protiv koga je upotrebljeno i o drugim činjenicama i okolnostima od značaja ... (Predsednik: Oprostite, samo nisam čula koji je član.) Član 226. ... za ocenu opravdanosti i pravilnosti upotrebe sredstavaprinude. Formirana radna grupa dostavlja izveštaj iz koga proizilazi da je policija postupila u skladu sa zakonskim ovlašćenjima, tako se navodi u tački 3. konstatacije. Postavlja se pitanje - na osnovu kog propisa i u kom svojstvu radna grupa iznosi konstatacije u izveštaju? Ona treba da nam da činjenično stanje i ništa više. Šta konkretno znače konstatacije, da li je to stav Ministarstva policije ili pak grupe policijskih inspektora koji su uradili izveštaj? (Predsednik: Gospodine Filipoviću, molim vas da se držite objašnjenja vezanih za povredu Poslovnika. Razumem vaše interesovanje, ali smo juče sve vreme o tome govorili. Izvolite.) U vezi s tim zahtevam, u smislu člana 226. Poslovnika, da se u prvobitni izveštaj koji je zakonom propisan dostavi, kako bi ga uporedili sa ovim, posebno na deo koji se odnosi na upotrebu sile. Zatim, nevešto se u izveštaju pokušava odgovornost prebaciti na SRS. Šta znači konstatacija da prijava skupa nije bila podneta u skladu sa zakonom? Izveštaj govori da je identifikovano 15 lica protiv kojih su podnete krivične prijave. Na osnovu svega navedenog proističe da izveštaj koji je pred nama služi isključivo da zaštiti odgovorne za smrt Ranka Panića, kao i odgovorne za nanošenje teških telesnih povreda drugih učesnika mitinga.
Prošlo je tri minuta gospodine Filipe, gospodine Stojanoviću, prošlo je tri minuta. Zahvaljujem. Reč ima gospođica Nataša Jovanović. Izvolite.
Dame i gospodo narodni poslanici, gospođo predsedniče, pitanje za vas. Javljam se po članu 31. Poslovnika, s obzirom na to da na predlog poslaničke grupe SRS i liste dr Vojislav Šešelj obavljam funkciju potpredsednika Narodne Skupštine i na osnovu člana 1. Naime, kao potpredsednik Skupštine moram da vam kažem, uvažene kolege poslanici, redovno dobijam izveštaje o tome s kim se, kada i gde predsednik Skupštine sastala. Ne mislim naravno privatno, jer ona je ugledna porodična žena i ugledan lekar i moja sugrađanka, ali kada se govori o njenoj funkciji predsednika Skupštine, služba me redovno izveštava o svim susretima Slavice Đukić-Dejanović sa akreditovanim ambasadorima u našoj zemlji. Međutim, gospođo Slavice Đukić-Dejanović ovde imamo neke čudne pojave koje se dešavaju u našem društvu, koje nisu upriličene skupštinskim Poslovnikom, koje izlaze iz okvira vaše nadležnosti u ovom konkretnom slučaju. Zamolila bih vas da se lično zainteresujete kao predsednik Skupštine, jer ovde deluje jedna, rekla sam već, neformalna grupa Manterovih svedoka ili već kako će neko da nazove tu političku sektu. Taj njihov guru se, da li u zgradi Narodne skupštine ili na nekom drugom mestu, sastaje sa američkim i britanskim ambasadorom. Da je to tačno, danas je potvrdio i dnevni list ''Politika'' na svojoj naslovnoj strani. To sada pitam iz razloga bezbednosti. Evo o čemu se radi kolege poslanici. Kada smo mnogo godina ranije i kada je to prvi put sa ove govornice 1991. godine prof. drŠešelj, prozivajući jednog poslanika kome je popularni naziv dao, a bio je tada kolega gospođe Aleksandre Janković, dao mu je ime, odnosno nadimak Cimermanov konobar, znate vi svi, pošto je to legendarni lik iz skupštinskih anala, o kome se radi, profesor Šešelj je tada sa govornice ukazivao da je kontakt tog tadašnjeg poslanika SPO sa tadašnjim ambasadorom u našoj zemlji zapravo početak planova Amerike i zapadnih sila za razbijanje naše zemlje, za otpočinjanje agresije na naš narod u Republici Srpskoj i Republici Srpskoj Krajini. Sada vas molim, sa velikom ozbiljnošću, da napravite analogiju tog vremena i današnjeg. Svi su tada govorili, ma to je Šešeljeva teorija zavere, ma radikali pričaju nešto što nije istina, a mi smo nažalost 92. godine dobili u maju nezapamćene ekonomske sankcije, otpočeo je progon našeg naroda iz Republike Srpske Krajine i Republike Srpske. Naš narod je u pravom smislu reči doživeo genocid. Oni koji su bili protagonisti te tadašnje politike, koji su bili okupljeni oko takvih političkih grupacija, do 2000. godine finansirani su, a što je na kraju priznao i Maršal u svojoj knjizi, a o čemu je javno govorila i Madlen Olbrajt, bivši državni sekretar. (Predsednik: Vreme.) Prema tome, stvar je veoma ozbiljna, gospođo Dejanović. Koliko se brzo nažalost točak istorije okreće, pokazaće vam, i molim samo da mi ne zamere i da ne misle to kao neki propagandista radim tendenciozno, feljton u nedeljniku NIN koji je danas izašao. Pogledajte šta ovde piše, dakle, Tajni scenario sa zagrebačkog Kaptola, odnosno plan iz 1975. godine Katoličke crkve... (Predsednik: Prekoračili ste vreme gospođice Jovanović.) ....za razbijanje SFRJ. Izvinjavam se, ali zaista sam ušla u jednu veoma ozbiljnu temu. Koliko je sve ovo tačno što mi govorimo, koliko su opasni takvi ljudi... (Predsednik: Molim vas da privedete kraju.) ...koji danas, šurujući vaninstitucionalno sa američkim i britanskim ambasadorom, rade na štetu nacionalnih i državnih interesa, vreme će da pokaže. I to je ono na šta mi ukazujemo i zbog toga želimo da im se oduzme svaka mogućnost da deluju kroz parlament i da se vrate mandati SRS, jer mi izdajnici nikada nismo bili, uvek istinite srpske patriote i borili smo se za nacionalne interese i za sve građane Srbije. Hvala.
Ulazak u zgradu lica koja nisu u službi Skupštine i koja nisu poslanici je regulisan, takođe, Pravilnikom. Služba obezbeđenja je u obavezi da proprati sve kontakte. Inače, poslanici imaju pravo na komunikacije sa ambasadorima i ostalim licima radi ostvarivanja svojih funkcija. Reč ima gospodin Vladan Jeremić.
Dame i gospodo narodni poslanici, uvažena gospođice potpredsednik Jovanović, predsedavajući tokom čitavog dana krši član 100. poslovnika o radu Narodne skupštine, jer su njena objašnjenja na sva poslanička izlaganja apsolutno nalik na monologe gospođe Čomić i nema onoga ko se time može zadovoljiti. Elem, javio sam se za reč po članovima 225. 226. Poslovnika, jer smatram da je za normalno funkcionisanje rada narodnog poslanika neophodno da dobijemo i pojašnjenja, da li je srpski parlament napravio iskorak u odnosu na saziv iz 2003. ili 2004. godine, koji je, između ostalog, obeležilo je i ono čuveno glasanje Nede Arnerić iz Bodruma. Danas je septembar 2008. godine, a mi smo dospeli dotle da se član 23. Poslovnika na još grublji i neveštiji način prekrši, kada je grupa građana odlučila da preotme 19 mandata SRS. U prilog ovome je i činjenica da jedan od prvih potpisnika te tzv. poslaničke grupe, tada Napred, Srbijo, a sada SNS, ali ne kao Socijalistička narodna stranka Branislava Ivkovića, već nešto drugo, mada je i to pitanje da li će se zadržati do zvaničnog formiranja stranke, dakle, bio je upravo potpis Jorgovanke Tabaković, koja se u to vreme nalazila hiljadama kilometara daleko, u Azerbejdžanu. Ovo tek da se zna koliko je sve ovo u skladu sa zakonima i Ustavom i da je sve bilo spontano i ne unapred smišljeno. Tako je spontano i u svim lokalnim sredinama i nije bilo više od 10 do 15 puta telefonskih poziva na dan i presije da se napusti SRS i da se pristupi ovim, kako ih je lepo okvalifikovala gospođica Jovanović, Manterovim svedocima. Javnost mora da zna, Ustav i zakoni moraju da se poštuju, baš kaošto i poslanički mandati moraju da se vrate onome ko ih je i osvojio, a to je izborna lista SRS-dr Vojislav Šešelj.
Reč ima gospodin Ljubomir Kragović, ponovo.
Dame i gospodo narodni poslanici, poštovano predsedništvo, pozivam se na član Poslovnika 101. Tražim da mi omogućite pravo na repliku na vaše izlaganje. Ukoliko mi dozvolite da nastavim, gospođo predsedavajuća, želeo bih, pre svega, da pohvalim vaš stav da nema pregovora i razgovora sa misijom EULEKS, jer to nije prošlo na Savetu bezbednosti UN. Svi oni koji misle, kao što misle srpski radikali, pozivam i računam da nije ih malo, mnogo ih je više nego što vi mislite i što dobacujete, sramota je da pričate nešto tako. Ovo nije jedan mandat ili dva mandata, ovo nije tema o porezu da li će biti 11 ili 12%, ovde se radi o državi, o Srbiji, o srpskom narodu, o srpskim svetinjama, o Gračanici, o Pećkoj patrijaršiji, jer da nije bilo Kosova ne bi ni vas bilo, gospođice, sramota je da to pričate. Želeo sam samo da pohvalim predsednicu Slavicu Đukić - Dejanović što ima takav stav da nema pregovora, poslala je jasnu poruku sa Skupštine da nema pregovora, nema razgovora sa predstavnicima Misije Euleks. Međutim, ono što sam želeo da naglasim to je da mi možda ne možemo da utičemo na izjave Borisa Tadića, jer je on samostalna institucija i on kaže da moramo biti fleksibilni kada je u pitanju Misija Euleks. Međutim, Narodna skupština ima i te kako prava da utiče upravo na ove izjave koje ministar pravde Snežana Malović daje, a isto ima pravo i na one izjave koje daje premijer Vlade Republike Srbije, Mirko Cvetković, koji kaže da je na Kosovu počela rekonfiguracija UNMIK-a sa misijom Euleks i da mi moramo da priznamo da je to realno stanje. Ne možemo da priznamo, ne možemo da prihvatimo. Ako nije prihvatio Savet bezbednosti UN, zašto da prihvati država Srbija ono što je na štetu građana Srbije koji žive na Kosovu i Metohiji? Ovo je još jedan razlog da se dozvoli da se pod hitno donese rezolucija o Kosovu i Metohiji, kako bi bila vodilja i za predsednika Vlade, i za ministre u Vladi Republike Srbije, a normalno i za predsednika Republike Borisa Tadića, da ne lutaju u ovim izjavama da li treba ili ne treba prihvatiti misiju Euleks. Zato apelujem na vas, predsedavajuća, da se založite da predlog rezolucije o Kosovu i Metohiji što hitnije dođe na dnevni red u Skupštini Srbije i da se ujedno i ona izborna volja od 11. maja zadovolji, da se vrate mandati SRS i da broj radikala mora biti 78.
Dakle, ne radi se o predlogu zakona, a rezolucija o Kosovu je u proceduri i na njoj se intenzivno radi. U ponedeljak ministar nastavlja konsultacije sa šefovima poslaničkih grupa. Reč ima gospodin Žika Gojković.
Poštovano predsedništvo, dame i gospodo poslanici, poštovani građani, reklamiram povredu Poslovnika, čl. 101, 103, 104. Iako sam mogao da izađem i na replikuu odnosu na ono što je gospođica Jovanović rekla, ali smatram da je povreda ovih članova nešto što je mnogo važnije. Povreda ovih članova dolazi od grupacije kojoj su puna usta borbe za građane, iste one grupacije koja je, kako smo čuli pre nekoliko dana, finansirana od strane tajkuna, ako ništa drugo, bar u ovoj poslednjoj kampanji koju smo imali prilike svi da vidimo. Mi svi možemo da shvatimo jedan sindrom napuštene ljubavnice koji se demonstrira za ovom govornicom. Takođe, možemo da shvatimo i jedan raskol u SRS i bes koji se izliva za ovom govornicom, ali ne možemo nikako da shvatimo zbog čega ovo moraju da trpe građani Srbije koji ovo gledaju, kao i ovi drugi narodni poslanici koji imaju želju da rade u korist boljitka svih građana. Kada pogledamo način komunikacije koju SRS ima prema političkim neistomišljenicima, kada pogledamo sve ono loše što su radili u proteklih nekoliko godina, kada pogledamo legalizaciju pljačke građana, koja je u ovom sazivu vidljivija nego ikad, jer svaki dan skupštinskog zasedanja košta između pet i šest miliona dinara, a pogledajte kako ovi dani prolaze, dovoljno je ponoviti reči jednog pametnog čoveka - da je glupost najneobičnija od svih bolesti, ali od nje ne pati bolesnik nego, nažalost, svi ostali.
Reč ima gospođica Nataša Jovanović.
Samo da se ne izgubi ovaj smisao. Kolega, razumem vaše nezadovoljstvo što morate tu da sedite, ali shvatite kako je meni i nama. Mi moramo da trpimo da ljudi koji se lažno predstavljaju kao poslanici, a koji su izabrani na listi SRS-dr Vojislav Šešelj, sede u skupštinskim klupama. Šta kažete, gospođo Milena, da rešimo u SRS? Rešili smo. Jednoglasno smo ih isključili na sednici najvišeg stranačkog organa. Sada vi to treba da rešite ovde. Vi tražite od mene da rešim ono što je posao za državnog tužioca, za Ustavni sud, za Administrativni odbor. Gospođo Kolundžija, mi sada možemo ovako da se igramo, ako vi hoćete, gluvih telefona narednih ne znam koliko dana. Mislim da ste vi ozbiljna žena. Vi se, za razliku od nekih drugih, ne sastajete ni tajno ni javno. Što ćete vi kao predsednik jedne poslaničke grupe da se sastajete sa američkim i britanskim ambasadorom? Nikome od šefova poslaničkih grupa to nije palo na pamet. Vi znate da to radi vaš predsednik stranke, odnosno predsednik države. To je ono što je vaše opredeljenje i to ide u redovni protokol tih državnih poslova. Nemojte ovde da nas uvlačite u nešto što je priča čista kao suza. Zar mi nismo imali najveći mogući konsenzus, ljudi, kada smo donosili novi Ustav Srbije? Setite se te dramatične sednice koja je prethodila zvaničnom proglašenju Mitrovdanskog ustava, kako smo ga nazvali. Uvaženi kolega iz SPO, tolike pljačke fabrika, tolike pljačke građana Srbije, potpuni bankrot pojedinaca, jer ljudi nemaju više hleba da jedu, imamo milion nezaposlenih, nema para za radnike, za nezaposlene, za decu, za penzionere, za poljoprivrednike. To je ono što je tragično. Znate šta je najgore od svega - da se prekraja izborna volja tih građana. To je najveća moguća krađa. Kad već govorite o krađi, vi znate vrlo dobro zakon koji upozorava svakog predsednika biračkog odbora, na jednom od osam i nešto hiljada biračkih mesta u Srbiji: ako krivotvori zapisnik na biračkom mestu, ako dozvoli krađu na biračkom mestu, ako izborni materijal ne donese u opštinsku izbornu komisiju, preti mu zatvorska kazna od jedne do tri godine. To je zakon. Časni ljudi, pojedinci, da li su oni srpski radikali ili iz nekih drugih političkih stranaka koje kandiduju svoje narodne predstavnike, izlaze na izbore, odlaze u najudaljenija mesta u Srbiji, i po ciči zimi, i po kiši i ne znam pod kojim uslovima, sede po njih 30 - 40, birački odbor ima toliko njih u proširenom sastavu, u nekim tamo udžericama, ali uredno donesu i potpišu se, u pocepanim cipelama i ko zna u kakvim uslovima, nekada i pešice, znam da to rade svi srpski radikali u Šumadiji, iz najudaljenijeg sela, i iz Slavicine Dobrače, i iz gružanskih sela, donesu zapisnike i časno obave svoj posao. Mi sada imamo situaciju da ljudi koji sede u Skupštini, koji se lažno predstavljaju, kradu izbornu volju koju su ti ljudi sačuvali na biračkim mestima. Gde ćete veći lopovluk od toga? Samo učinite da se vrate mandati SRS, gospođo Kolundžija, ceo problem će biti rešen, ne u odnosu nas opozicije prema vlasti Borisa Tadića i vas koji ste u koaliciji, ali da prevaziđemo ovo što je zaista sramota i bruka za srpski parlament.
Gospođa Kolundžija, izvolite.
Javljam se po čl. 100, 101. i 103. Volela bih da ovo što radi SRS zaista ima veze sa nama i da ima uopšte veze sa ulogom parlamenta i sa onim što mi treba i možemo da uradimo. Nema nikakvog spora da ovo nema nikakve veze sa tim, jer da je vama zaista ključna tema mandati, onda biste vi pokrenuli proceduru. Zna se kakva je procedura da bi se utvrdilo kome pripadaju mandati i koje su institucije koje će nakon toga da donesu o tome odluku. To ova govornica nije. Vi ovde ne rešavate problem, vi ovde raspravljate svoje međusobne odnose, a to nikoga nije briga, ni građane koji su glasali za vas, a najmanje građane koji nisu glasali za vas. Dakle, ono što vi ovde hoćete jeste da problem koji imate preseče neko mimo zakona i Ustava, ko za to nema apsolutno nikakva ovlašćenja. Ako vi imate problem koji se rešava na sudu, zna se kakva je procedura. Pokrenite proceduru i lepo rešite taj problem. Ako imate problem koji se rešava pred Administrativnim odborom, dostavite nam papire za Administrativni odbor, da Administrativni odbor može da kaže - da, postoje papiri na osnovu kojih se jasno vidi da mandati pripadaju tome i tome. Dakle, vi znate da je ovo što radite samo izgovor. Prosto, građani Srbije sada već jasno vide i meni je samo jako čudno kako vi ne vidite da ovim ne činite samo štetu građanima Srbije, nego činite štetu i sebi. Ali, ja vas neću spasavati od toga. Dakle, to šta ste vi i koga stvorili, u šta se neko pretvorio, pa to je vaš problem. Mi smo vam to i ranije govorili. Ali, problem građana Srbije je da vi taj problem rešavate sami sa sobom. To se ne tiče nikoga sem vas. Još jednom vas molim - vi ovde nemate pravo da uzurpirate čitavu jednu instituciju zato što vi mislite da ste vi jedini naslednik bračne tekovine. To vi sa sobom razrešite i u institucijama koje su za to nadležne. Još jedanput vas molim - ovo nije mesto na kojem smete da zloupotrebljavate i da razarate čitavu jednu instituciju zbog toga što vi imate problem. Taj problem vi rešavajte sami sa sobom. Vi nemate pravo da opterećujete čitavu Srbiju, da je držite kao taoca zbog svog problema. Još jednom molim, ako smo mi nadležni i dostavite nam dokaze da mi u našoj nadležnosti treba nešto da rešavamo... (Predsednik: Vreme.) Evo, završavam. Onda nam lepo dostavite, pa da raspravljamo. Ovo nemate pravo da radite.
Ako hoće, gospodin Marić može da ustupi mesto gospođi Radeta? (Može.) Ima reč gospođa Radeta.
Meni je jako žao što su poslanici SRS ovako naljutili gospođu Nadu Kolundžiju, pa evo u ovom mandatu već treći put izlazi za govornicu. Gospođo Kolundžija, ovo o čemu mi ovde govorimo, i te kako ima veze s vama. Naravno, ne mislim na vas lično. Mi odlično znamo kome poruke šaljemo. Nemojte vi da se brinete kako će građani Srbije da reaguju u odnosu na ono šta mi odavde govorimo, brinite vi kako će građani Srbije da reaguju na činjenicu da je neuspeo puč u SRS, pod dirigentskom palicom Borisa Tadića i ovih, američkog i engleskog ambasadora. Lepo sam vam rekla - prekinite ovo, sačekajte da Boris sutra dođe, on je zakuvao, neka on vidi na koji način će da razreši. Mi odlično znamo da postupamo u skladu sa Poslovnikom i gospođa Slavica Đukić-Dejanović je pokušala nekolicini poslanika SRS da kaže da ne govore o temi, jer član 225. i 226. nisu tema i nije dnevni red. Vas molim, gospođo Slavice Đukić-Dejanović,da se ponovo ne javljam, da to više ne radite. Jer, krenuli vi sa dnevnim redom ili ne, u svakom momentu narodni poslanik može da govori i po Poslovniku, o povredi Poslovnika, ili da traži određena obaveštenja na osnovu člana 225. i 226. Mi odlično znamo, gospođo Kolundžija, da vi niste u stanju da nam date odgovor na ovo pitanje, mi to znamo, ali znamo ko može da da odgovor - Boris Tadić. Boris Tadić je taj i mi nemamo nikakvih problema, čuli ste to više puta danas, mi nemamo nikakvih problema u SRS. To što su bili naši problemi, to smo isterali iz stranke. Mi funkcionišemo u skladu sa našim statutom, u skladu sa našim programom, na čelu sa našim predsednikom dr Vojislavom Šešeljom, i to se neće menjati, to budite sigurni. Neuspelo je ono što smo pokušali, ali zato insistiramo i insistiraćemo da Boris Tadić, koji je učestvovao u krađi mandata SRS, te mandate vrati. Vi to znate da je to tako moguće, vi to znate, prozivate i kažete - zašto ne podnesemo tužbu. Gospodin Martinović je bar pet puta prozivao javnog tužioca, to je posao za njega. Ali, ne sme. Prvo, nemamo javnog tužioca, imamo nekog vršioca dužnosti. Naravno, ni on ne sme ništa da uradi dok se ne vrati tata Boris, diktator veliki, koji i njemu mora da kaže šta sme, a šta ne sme. (Predsednik: Vreme.) Dakle, nemojte da pokušavate da skrećete u bilo kom pravcu, nemojte da se nervirate, to šteti lepoti. Vidite kako mi lepo, mirno govorimo i govorićemo dokle god vi imate strpljenja da sedite u ovoj sali.
Prekoračili ste vreme, gospođo Radeta.
Hvala, izvinjavam se zbog vremena.
Gospodin Živkov Dragan. Izvinite, ustupio je mesto gospodin Škrbić vama. Reč ima gospođica Jovanović.
Gospođo Kolundžija, niste u pravu. Vi ste gospođa koja je šef poslaničkog kluba, slobodno se krećete, koristite, kao i mi svi drugi, javni prevoz, dolazite na posao jer ste normalni građanin ove zemlje. Kada bi se vama desilo, gospođo Nado Kolundžija, da vam neko u autobusu ili ispred Skupštine ukrade, ne daj bože, tašnu, vi biste vikali - lopov, lopov, uhvatite lopova. Dok pored vas svakog dana u Skupštini prolazi džeparoš Nikolić i vi kažete da to sada nema veze i baš nas briga, rešite vi to tamo. To treba da rade nadležni državni organi i vi da se založite da SRS dobije mesto predsednika Administrativnog odbora, koje nama pripada. Naravno, kako da ne? Čekajte, nisam sada otkrila neku veliku tajnu, mi smo podneli zahtev. Znači, ovde se u ovoj skupštini, gospođo Kolundžija, je l' ste vi poslanik od 2000. godine i vi tada znate, sećate se toga, da mi nismo učestvovali od 2000. do 2003. godine u radu skupštinskih odbora. Možda ste se i vi intimno protiv toga, kao tada član Čovićeve stranke, protivili tome, ali tadašnja grupacija od 176 poslanika DOS-a, evo, recimo, bez vašeg glasa, ako ste vi bili istinski demokrata, odlučili su da nam ne daju shodno proporciji koju smo mi imali. Mi smo tada imali 23 poslanika - niti smo dobili mesto predsednika, vi se vrlo dobro sećate, ni mesto zamenika predsednika Odbora. Zašto? Zato što je na sastanku tadašnjih šefova poslaničkih grupa, odnosno post festum Branislav Ivković, onaj koji je kasnije ušao u istu avanturu kao neki ovde, slagao kada je rekao da to nije bio dogovor šefova, odnosno predstavnika stranaka, na kome je prisustvovala gospođa Gordana Pop-Lazić. Znate šta, gospođo Kolundžija, stvarno ne znam, ovde imate razne amatere, neke umišljene ličnosti i kvaziintelektualne gromade, ali ako mene pitate, ne moram uopšte da se hvalim ne znam čime, ali ako nešto znam, to je šta se dešavalo u Skupštini od 1990. godine do današnjeg dana - ko je varao, ko je lagao, ko je pokušavao da otima, ne samo ovde nego i u Saveznoj skupštini i svuda. Uvek smo samo branili isto. Nije ovo prvi put, gospođo Kolundžija, da mi branimo princip i pravo političke stranke da brani svoje mandate. Kome da se obratimo van ovih institucija? Evo, rekao je magistar Martinović da tužilac treba da radi svoj posao - nema ga. Gde mi na drugom mestu da apelujemo nego na vas? To hipotetički može da se desi i vama, može svakome. Nemojte da likujete zbog toga. Sećate se vrlo dobro kako je prvog dana predsednik Skupštine rekla, da nju to ne raduje, takva dešavanja, jer i ona zna i osetila je na svojoj koži, kao neko ko je osnivač SPS, kao i ovi ljudi ovde i svi socijalisti širom Srbije, kako to izgleda kada neko uđe u proces takve izdaje. Prema tome, to nije pitanje samo za nadležne organe, nego pre svega za Skupštinu. Mi zahtevamo da dobijemo mesto predsednika Administrativnog odbora, jer to je pripadalo i treba da pripada SRS.
Reč ima Dragan Živkov.
Gospodo narodni poslanici, gospođo Slavice Đukić-Dejanović, želeo bih da iskoristim priliku da me odmah upišete na spisak prijavljenih po Poslovniku, s obzirom da ću otvoriti temu koju sigurno neću moći da završim za tri minuta. Želim samo da kažem gospođi Kolundžija da osnovno načelo demokratije je poštovanje volje građana izražene na izborima. S obzirom da ste vi demokrate, tj. samozvane demokrate, trebali bi barem da poznajete osnovno načelo demokratije. Ako niste znali, želeo bih samo da vam kažem i da vas podsetim da volju građana ljudi i građani izražavaju na izborima. Srpska radikalna stranka je imala svoju listu pod nazivom Srpska radikalna stranka - dr Vojislav Šešelj i ona je na tim izborima osvojila 78 mandata. S obzirom da srpski radikali sigurno neće odstupiti od svoje ideje da vrate svoje mandate dok traje ovaj mandat Skupštine, pa bih vas samo podsetio da osnovno načelo demokratije poštujete. Javio sam se po članu 226. Poslovnika, da postavim par pitanja i s obzirom da će uz moju diskusiju sigurno moći da se postavi pitanje i ministru za poljoprivredu i ministru za lokalnu samoupravu. Želim da kažem da je moja opština iz koje dolazim opština Bečej tajkunizirana opština, što se tiče i lokalne vlasti. To bi vi trebali znati, demokrate, s obzirom da je slična koalicija u opštini Bečej kao i ova strana koja je gledajući sa govornice sa leve strane, otprilike taj odnos snaga u lokalnom parlamentu u Bečeju. Tajkun koji je kupio PIK Bečej je gospodin Nicović, koji je uveo u parlament osam svojih odbornika, tj. iz kombinata PIK Bečej. To se ne dešava od juče i sada otkako su bili lokalni izbori, to se dešava još od 2006. godine, kada je pripremana privatizacija PIK Bečej. Samo da vas podsetim zašto je interesantan PIK Bečej. Iz razloga zato što 11.000 ha postoji državne zemlje u okviru opštine, katastarske opštine Bečej. Da vas podsetim, sada u zadnjim medijskim izveštavanjima PIK Bečej je izgubio 1.000 ha koji se tuži već dve godine sa ljudima koji su na licitaciji kupili i izlicitirali 1.000 zemlje. PIK Bečej na čelu sa gospodinom Nicovićem morao je sudski da vrati tih 1.000 ha ljudima, onima koji su na redovnoj licitaciji izlicitirali zemlju. Moram još da vas podsetim da je zemlja u opštini Srbobran i Bečej najkvalitetnija zemlja u Srbiji. Takva zemlja na redovnim licitacijama se kreće ...
Prekoračili ste vreme, gospodine.
Samo bih da završim.
Završite rečenicu, naravno.
Takva zemlja se u opštinama tog kvaliteta gde se izvršila licitacija kreće od 35.000 do 40.000 dinara po hektaru, a gospodin Nicović se vansudski poravnao sa opštinom Bečej zahvaljujući predsedniku opštine jer je došao iz kombinata, bio je predsednik opštine, sad je predsednik skupštine, produžena ruke tajkuna, vansudski se poravnao za 8.000 kvaliteta te zemlje.
Reč ima gospodin Jugović.
Dame i gospodo, poštovani poslanici, reklamiram povredu Poslovnika član 103. stav 1. Nisam se javio ovde za reč da bih govorio o interesu bilo koje političke partije, već sam se javio da bih govorio o interesima građana Srbije. Nama su, govorim u ime SPO, 2004. godine oduzeli devet mandata. Mi se nismo na ovaj način borili za ove mandate i to pokazuje našu principijelnost i to pokazuje razliku između onih snaga koje dobro misle Srbiji i onih snaga koje Srbiju žele da ukoče. Postoje institucije, postoje odbori, postoje načini na koje vi možete da se borite za vraćanje vaših mandata ukoliko oni jesu zaista vaši. Sećam sam da ste vi nas ubeđivali kako cela Srbija treba da glasa za Tomislava Nikolića. Da li ste vi varali građane Srbije kada ste to govorili? Morate to da odgovorite. Svako ko radi protiv interesa građana Srbije, ne da ima pravo da traži natrag neke svoje mandate, nego bi trebalo da ga bude sramota što je uopšte mandate i dobijao. Vi ste vaš mandat izgubili 11. maja na prethodnim izborima. Ako vam je neko kriv za to, to je narod, ali narod ne može da bude kriv zato što ste vi do pre samo deset godina imali mnogo, mnogo veću podršku i vladali ste Srbijom. Sreća jeste srpska da vaša snaga nije jaka i nije onolika kolika je bila pre deset godina i da sada Srbiju možete samo da opstruirate na koji dan, a nekada je to moglo da traje i čitavu deceniju. Još nešto bih vam poručio. Vi morate da shvatite da građani Srbije nemaju vremena za čekanje, za gubljenje, da su ovakve političke partije kao što je vaša prošlost, da morate da se ponašate odgovorno i možda ćete na nekim sledećim izborima ...
Molim vas, razlog zbog koga ste uzeli reč je povreda Poslovnika, podsećam vas na to.
Možda ćete na nekim sledećim izborima ostvariti vaša prava i imati neki zadovoljavajući broj mandata. Zahvaljujem. Nadam se da ćete se uzeti u pamet i da ćete slediti primer onih snaga koje su Srbiju vodili kada su bili u sličnoj situaciji kao vi i kada nisu kočili i opstruirali Srbiju. Vi tražite mandate da bi bolje opstruirali da bi bolje kočili Srbiju. Verujte mi, to je sramno.
Reč ima gospodin Buha.
Dame i gospodo narodni poslanici, moraću da ukažem predsednici poslaničke grupe DS i predsednici Skupštine da grubo krši ustavne odredbe koje se odnose na pravo na rad, odredbe Zakona o budžetskom sistemu, Zakon o budžetu Republike Srbije, jer onemogućava rad poslanicima u Narodnoj skupštini. Na koji način? Predsednica Skupštine je 21.7. prekinula rad Skupštine i poslala poslanike na, ona je rekla u jednom navratu na godišnji odmor, drugi put...
Gospodine Buha, to je bila tema koja je u više navrata elaborirana i zamolila bih vas da obrazložite razlog zbog koga ste sada tražili po povredi Poslovnika da uzmete učešće.
Dozvolite mi samo, u temi sam. Poslali ste nas na godišnji odmor. Ovde u parlamentu imate stotinak zakona koji moraju doći na raspravu u ovaj parlament. Nismo radili 45 dana. U devetom mesecu ukupno smo radili šest dana, ovo je sedmi. Isplatili ste sve plate i sve naknade koje pripadaju narodnim poslanicima, a onemogućili ste nam rad. Imamo pravo na ustavnu tužbu da vas tužimo, a pre svega građani imaju to pravo da traže od vas i da vas i oni tuže, jer su to sredstva građana Srbije. Zato kažem da kršite odredbe Zakona o budžetskom sistemu i budžetu Republike Srbije. Dozvolite da vam kažem, evo danas raspravljamo, na dnevnom redu imamo predlog odluke o izboru zamenika zaštitnika građana. Matični materijal je došao od zaštitnika građana u Skupštinu 19. oktobra 2007. godine. Raspravljamo ga danas, gotovo 11 meseci. Vi govorite o ekspeditivnosti, o brzini, tražite, insistirate. Jedanaest meseci zaštitnik građana, kao državni organ, ne može normalno funkcionisati zbog toga što mu vi niste dozvolili da ... ovde stoji - predlog odluke o izboru zamenika zaštitnika građana. Odgovorite mi zbog čega niste stavili ovu tačku dnevnog reda u 11, 12 mesecu, prvom, drugom itd? Što se tiče ovih sredstava, samo da vam kažem da su Zakonom o budžetskom sistemu i Zakonom o budžetu za nenamensko protivzakonito korišćenje sredstava predviđeni i prekršaji i privredni prestupi i krivična dela. Vi ste počinili i jedno i drugo i treće. S druge strane, povredili ste odredbe Ustava. Onemogućili ste poslanicima da rade.
Zahvaljujem. Na vaše pitanje, zašto u prošloj godini nisam stavila to na dnevni red, to je zbog toga što nisam bila na ovom mestu. Postoji još jedan razlog zašto u ova tri meseca to nisam stavila na dnevni red. U periodu kada nema redovnog zasedanja jedino po hitnom postupku, najmanje 84 poslanika, to ste mogli da uredite, da mi predložite, stavila bih to na dnevni red ili je mogla Vlada po istom takvom postupku da predloži. Dakle, predlagač ste mogli biti vi, nisam mogla biti ja. Reč ima gospodin Branko Ružić.
Poštovana predsednice, poštovano predsedništvo, dame i gospodo narodni poslanici, javio sam se po Poslovniku, član 101. S obzirom da je u više navrata ili u par navrata pominjana SPS, a i zbog javnosti Srbije, veoma mi je važno da i građani i juče a i danas shvate i vide šta je u stvari pozadina neotpočinjanja ove sednice na način koji je propisan poslovnikom o radu Narodne skupštine. Mislim da građani Srbije, glasači SRS, ali i nas iz parlamentarne većine, zaslužuju mnogo viši stepen odgovornosti od svih nas ovde. Mislim da je veoma važno da time što radite vi iz SRS budite uvereni da će građani umesto to da vrednuju i da se shodno tome i opredeljuju. Ukoliko vam je stalo do države toliko, a znam da to uvek govorite da vam je država na prvom mestu, ukoliko želite da država krene napred, ukoliko želite da date jedan konstruktivan doprinos kao argumentovana i jaka opozicija, onda treba da prekinete sa opstrukcijom rada ovog parlamenta, jer građani Srbije od nas očekuju nešto više. Očekuju da krenemo napred. Očekuju da krenemo u budućnost. Očekuju da vi pružite pun doprinos i da, kritikujući nas, popravimo i našu politiku koju smo plasirali a ne da se ovde, kao neke žene preko plota, iza tarabe, prepucavate ko i koliko ima mandata, koje proporcije i koje kvote kome pripadaju itd. Juče sam rekao da ne možemo da raspišemo izbore da bi utvrdili ko ima više mandata od dve suprotstavljene struje unutar ove grupacije koja se zove SRS, jer hipotetički gledano da se desilo da je gospodin Nikolić, na primer, što naravno ne bih tada voleo, a ni sada, pobedio na predsedničkim izborima, da li biste možda tražili od njega da vrati mandat predsednika Republike. To su sve hipotetička pitanja koja zamaraju, ne nas ovde, nama je posao da sedimo ovde i da, ako treba, i trpimo ono što vi činite, ali prosto to zamara građane Srbije. Mislim da ste i vi toga svesni i mislim da je zaista potrebno da dođemo do jednog višeg stepena razumevanja, barem političke situacije u kojoj se Srbija danas nalazi, a ne da pričamo dva dana uporno o tome šta će biti sa mandatima na mestu koje za to nije vlasno da uopšte opredeljuje. Dakle, ukoliko treba da se utvrdi da li je neko ukrao vaše blanko ostavke, neka se utvrdi, postoje istražni organi. Ukoliko se utvrdi, mi ćemo to pozdraviti. Što se tiče Administrativnog odbora ...
Vreme. Privedite kraju, gospodine Ružiću.
Privešću kraju. Izvinjavam se, predsednice, ali s obzirom da se javljam jednom dnevno, pokušaću za jedno 15 sekundi da kažem šta sam želeo.
Šefovima poslaničkih grupa tolerišem minut. U okviru ovog minuta završite.
Zamolio bih vas da mi oduzmete ovih 15 sekundi koje ste mi uzeli. Dakle, ukoliko smo na toj temi juče bili i danas, i ukoliko svi znamo da kvote koje pripadaju opoziciji određuje opozicija i u personalnom i u partijskom smislu. Dakle, na vama je bilo da se dogovorite ko će biti predsednici određenih odbora. Ne možemo mi kao parlamentarna većina da se mešamo u to jer smo sve te odluke donosili konsenzusom na svim odborima i to vrlo dobro znate. Zašto onda očekujete da mi rešimo vaš problem. To prosto nije moguće. Ako ćemo opet da pričamo o kvotama, upravo sam malopre saznao, sada ako budemo morali da menjamo kvote zato što je valjda još jedan srpski radikal prešao u drugu stranku, pa sada moramo opet sutra da pravimo novu kvotu, ne znam šta će građani misliti o vama. Molim vas da se dozovemo svi zajedno pameti i da radimo na dnevnom redu koji je jasno definisan i oko koga su se svi šefovi poslaničkih grupa dogovorili. Zahvaljujem se.
Reč ima gospođa Vjerica Radeta.
Zaista je fascinantno kako predstavnici ovih div-stranaka u pola šest, kada se najviše gleda prenos Skupštine, izlaze da iznesu svoje mišljenje, zaboravljaju da kažu da su oni već potčinjeni Borisu Tadiću, što, naravno, nije naš problem, ali iskoristila bih, s obzirom da se ovde govorilo i znatno duže i da nešto nije baš bila skretana pažnja na temu, da je ovo što je danas objavljeno u "Politici", da se građanin Tomislav Nikolić, ali u ulozi kao šefa neke poslaničke grupe fantomske, sastao sa američkim i engleskim ambasadorima, govori samo u prilog tome ...
Gospođo Radeta, zamolila bih vas da budete na temi. Molim vas, reklamirate Poslovnik ili je to replika?
Nije replika, Poslovnik, čl. 225. i 226. Reći ću vam na kraju kome je upućeno pitanje. Dakle, govori samo u prilog tome da je ono što je Vojislav Šešelj rekao i govorio, a vezano za uticaj engleske i američke ambasade i uplitanje prsta u ovaj neuspeli puč u SRS, to je danas obelodanjeno. Potvrdilo se da je istina, ako je to rečeno danas javno, onda je logičan zaključak da je istina i da se to ranije dešavalo tajno. Imamo potrebu da obavestimo građane Srbije o tome. Razumemo vas iz DS zašto vi branite Tomislava Nikolića, ali zaista ne razumem ni predstavnike SPS, ni ove, ne znam ni kako se više zovu i o kojim mandatima oni pričaju, da nisu ušli zajedno na listi sa DS ne bi videli parlament ni u prolazu. Dakle, vi iz DS, odnosno Boris Tadić je stvorio Tomislava Nikolića u ovoj sadašnjoj verziji. Nama je to jasno, razumemo da ga vi iz tog razloga branite, ali ova gospođa koja je mene tužila svojevremeno, gospođa Daniela Lovrin-Gavrilović, ako sam dobro zapamtila, tužila me jer sam sa skupštinske govornice, kako je rekla, povredila njenu čast i dostojanstvo. Dobila sam iz tog tužilaštva odgovor da joj se odbacuje tužba, sa obrazloženjem da se ne može povrediti čast i dostojanstvo nekome ko to nema.
Gospođo Radeta, prošlo je tri minuta, opominjem vas zbog vremena. Molim vas da privedete kraju i da obratite pažnju kako se obraćate.
Dozvolite mi samo još jedan minut. Malopre kada je gospodin Buha govorio i kada je Nataša Jovanović rekla da je on predsednik Vlade Republike Srpske Krajine u izgnanstvu, onda je gospođa, i čudi me da to niste čuli, Lovrin rekla - Ha, ha, ha, sada kad donesemo zakon o strancima, on će biti stranac u ovoj zemlji. Bruka i sramota.
Reč ima gospođa Nada Kolundžija.
Poštovana predsednice, uvaženo predsedništvo, dame i gospodo narodni poslanici, zaista osećam strašnu neprijatnost što treba da političku sudbinu ove zemlje delim sa ljudima koji nemaju nikakvu argumentaciju ni za šta, sem da vređaju i da pokušavaju da diskvalifikuju ljude. Javila sam se po članu 103. i 101, i zaista opet ponavljam, oni koji to rade govore o sebi, a ne o onima kojima je to upućeno. Dakle, meni je jasno ko ste vi, jer vi nam ovde demonstrirate neprestano ko ste i kakvi ste. To sada više nije moj problem. Ono što je problem svih nas, a pre svega građana Srbije, jeste potreba da se zbog ovakvog uskog inaćenja jedne političke grupacije, koja smatra da joj pripada nešto zato što oni hoće da im to pripadne i zbog toga blokira ceo rad parlamenta, i zbog toga blokira sve ono što stoji pred ovim parlamentom, možda se vi radujete što građani Srbije neće doći na belu šengen listu. Možda se radujete što pitanje puta u Evropsku uniju jeste ogroman posao koji podrazumeva strašno mnogo rada, između ostalog, i ovog parlamenta. Možda se vi radujete što možete da doprinesete sprečavanju da na tom putu budemo brži. Sve je to možda deo vašeg političkog programa, drugi vaš politički program ne vidim. Ali, ono što ne smete da radite jeste da sprečite građane da predstavnici koje su oni izabrali da taj posao završe taj posao završe. I ono što takođe nemate pravo da radite, nemate pravo da vređate i pojedince i instituciju u kojoj predstavljate građane Srbije, jer time vređate građane Srbije.
Reč ima Igor Bečić.
Poštovani građani, poštovani poslanici, uvaženo predsedništvo, ispred SRS želim da reklamiram članove 225. i 226, gde se kaže da narodni poslanik ima pravo da traži obaveštenja i objašnjenja od predsednika Narodne skupštine. Gospođo predsednice, od 1996. godine video sam mnogo predsednika skupštine i mogu vam reći da je vaš metod najgori. Čudi me da vi, kao jedan lekar, niste prihvatili savete vašeg prethodnika, gospodina Dulića, jer on vam je upravo rekao na koji način možete sa najjačom opozicionom strankom da dođete do konsenzusa, da rad parlamenta bude u interesu građana. Vi upravo želite da radite suprotno jer vi i ovim dezinformisanjem javnosti želite da sakrijete činjenicu da upravo vi želite blokadu parlamenta, jer sve ono što bi trebalo u narednom periodu da donesemo u ovom parlamentu, a tiče se momenta kada treba da postanemo kandidat za članstvo u Evropskoj uniji, to su zakoni od kojih ćevećina da ide na štetu ovih građana, jer mi kao država nismo pripremljeni za te zakone koje vi u narednom periodu želite da donesete. Iz kog razloga sprečavate i blokirate parlament već mesecima i još od izbora nemamo rad parlamenta kakav bi trebalo da bude? Želite da sakrijete od građana činjenicu da bi se onog momenta kada postanemo kandidat i dobijemo status kandidata otkrilo koliko ste obmanjivali i varali građane. Vi ste obećavali, Demokratska stranka, sve ove godine da tovari novca stoje na granicama i onog momenta kada postanemo kandidati to će doći u Srbiju, da građani treba da čekaju kući da stigne poštar i donese taj novac. Takođe, želite da sakrijete da one akcije koje ste podelili građanima i gde su se građani već zadužili za tih 1.000 evra, da nema ništa od tih akcija, da jednostavno kada to budu dobili i ono što ostane od pljačke Dinkića, to neće biti dovoljno da dobiju ni 100 evra. Pominjete ovde i zakone o sukobu interesa, zakon o zaštiti korupcije, jasno je da želite da sprečite da se donesu zakoni, jer kada bi se ti zakoni doneli, pola Vlade bi bilo u zatvoru. Vidimo da je državna kasa u deficitu, uništavate lokalne samouprave. Mi želimo, kao najjača parlamentarna stranka, da ovaj parlament radi u interesu građana, ali moraćete prethodno da odgovorite na neka pitanja koja postavljamo. Sigurno je da se mora ispoštovati volja građana i da izborna volja od 11. maja mora da bude u ovom parlamentu i ti mandati da se vrate.
Gospodine poslaniče, optužili ste me da blokiram parlament, pa bih htela i javnost i vas da izvestim da, u iskrenom uverenju da možemo premostiti problem koji je ovde očigledan poslanicima i javnosti, održala sam najmanje desetak sastanaka sa šefovima poslaničkih grupa. Predsednik vaše poslaničke grupe ispostavio je određene zahteve, i u razgovorima među nama i političkim razgovorima koji su okupili i osobe koje možemo nazvati liderima političkog života Srbije, najveći broj tih zahteva koje je bilo moguće mi smo uvažili. To da menjamo predsednike izabranih odbora, da radimo nešto što je u ingerenciji drugih organa, a ne ovog parlamenta, prosto nisam u stanju da zagovaram. I sve što je bilo u mojoj moći da prevaziđemo ovu blokadu, a blokada je izazvana vašim nezadovoljstvom što Administrativnim odborom predsedava gospodin Nikolić. Dakle, moje moći su limitirane, učinila sam sve, to nisam mogla. Postoji mogućnost da na ovom odboru članovi promene stav. Vi tražite od parlamentarne većine da rešava problem sukoba Radikalne stranke. Rekli ste da više nemate taj problem, da ste određen broj doskorašnjih poslanika isključili, ali to je vaš problem. Građani Srbije treba danas da imaju kadrovska rešenja, a već sutra da pređemo na zakonodavnu aktivnost zbog koje su nas ovde i poslali, i vaša optužba upućena meni da blokiram rad, prosto zahvaljujući zaista transparentnosti i ne samo poslanicima koji vide šta sve činimo, i građanima koji vide šta sve činimo, nego i medijima, jeste prosto demaskirana. Reč ima gospodin Srđan Milivojević.
Poštovana gospođo predsedavajuća, poštovano predsedništvo, dame i gospodo narodni poslanici, ali pre svega poštovani građani Srbije, reklamiram povredu Poslovnika, članove 103. i 104. Juče sam demonstrirao koliko je potrebno vremena da se iznese prva tačka dnevnog reda o kojoj danas treba ovde da raspravljamo i očekivao da mogu da apelujem na savest poslanika SRS. Međutim, mi se danas ponovo opterećujemo jednom brakorazvodnom parnicom. Reklamiram i povredu Poslovnika, član 104, gde se kaže da narodni poslanici moraju da se ophode jedni drugima sa uvažavanjem. Nemam potrebu da branim gospođu Danielu Lovrin. To su najbolje uradili građani Šapca 11. maja i pokazali su kakva je Daniela Lovrin. Ona je ubedljivo pobedila u svojoj i izbornoj jedinici, i u gradu Šapcu Demokratska stranka vrši vlast. Moram vama iz SRS da poručim, a pogotovo vama gospođo Vjerice Radeta, Srbijom neće upravljati onaj ko ima poganiji jezik, jači snajper, bolje mišiće, već onaj ko ume da jezik argumenata suprotstavi jeziku argumenata i činjenica i onaj ko ume da spusti slušalicu kada mu se neko obraća sa govornice ove skupštine. Ali, vama moram da kažem još nešto. Vi možete opterećivati građane Srbije svojim sopstvenim stranačkim problemima i možete se žaliti na krađu, ali ako ste žrtve krađe, izvolite, podnesite blanko ostavke, obavestite Administrativni odbor. U izbornojkampanji dobro pamtim kako ste nam objašnjavali da kod vas ne postoje blanko ostavke, nego se ruka položi na Bibliju, ide se u crkvu i ne znam koji se vudu rituali primenjuju da bi se zadržali mandati, a sada smo ovde svedoci činjenica da ne možete da očuvate svoje mandate i da moramo da trpimo zbog vaših unutarstranačkih sporova. Žao mi je što građani Srbije trpe zbog ovakvog ponašanja. Žao mi je što građani Srbije danas posmatraju jednu svađu koja prerasta u vređanje drugih poslanika. Žao mi je, kao čoveku koji je obećao građanima Srbije da ćemo ovaj parlament upristojiti, što vi uporno nastojite da nas onemogućite u jednom efikasnom radu za korist građana Srbije. A vi, gospodine koji dobacujete, saberite svoj rezultat u svojoj izbornojjedinici, više je bilo nevažećih listića u Kruševcu nego što ste vi u vašoj izbornoj jedinici osvojili. Ali, još jednom vas molim da se vratimo na temu dnevnog reda, još jednom vas molim da poštujete dostojanstvo Skupštine i da ne opterećujete građane Srbije svojim unutarstranačkim problemima. Zakažite Administrativni odbor i tamo branite svoje mandate. Hvala.
Gospodin Dragan Stevanović, a neka se pripremi gospodin Dušan Bajatović.
Gospođo predsedniče, dame i gospodo narodni poslanici, javio sam se za reklamiranje Poslovnika pre pola sata-sat, ali sticajem okolnosti tek sada sam došao na red. Naravno, tu je gospođa Čomić, hteo sam da reklamiram povredu Poslovnika u članu 106, kojim se reguliše i definiše izricanje opomena narodnim poslanicima i vezaću se konkretno za izricanje opomene mom kolegi Aleksandru Martinoviću. Gospođo Đukić-Dejanović, gospodinu Martinoviću predsedavajući je, u momentu kada niste bili u ovoj sali, izrekao opomenu potpuno neopravdano i neodgovorno. Rekli ste da ste obavešteni i da imate saznanja kako se to desilo. Gospodin Martinović u momentu izricanja opomene uopšte nije bio za govornicom. Bio je dva ili tri koraka od govornice i sav njegov teret, zbog kojeg mu je izrečena opomena, bila je činjenica što je rekao da će se ponovo javiti za repliku, da izađe za govornicu. Ne sporim ta vaša diskreciona prava koja su malopre bila spominjana i pravo da procenjujete kome ćete i kako da izričete opomene, ali ovo je moj treći ili četvrti izlazak za govornicu, i uporno sam insistirao u svim obraćanjima i evo, u svom četvrtom obraćanju, opet ću da pokušam da apelujem na vas da možete da primenjujete sve što vam Poslovnik daje za pravo. Malopre je ovde bilo komentara u toku dana da ćemo se iznositi iz Skupštine, ni to nije problem, ni to nije nešto na šta nismo spremni i na šta SRS nije navikla ili nije doživela u onim prljavim i ružnim 90-tim, kako su nas plašili vaši koaliconi partneri u kampanji, a bogami i u ovim 2000-tim godinama otkako je DOS došao na vlast. Još jednom vam kažem, vi pokušavate problem da rešite na način na koji ga nećete rešiti. S obzirom da je danas u toku dana takođe sugerisano da sam rekao nešto zbog čega bi trebalo da povedem računa, odnosno da u budućim obraćanjima pripazim, spominjao sam neko otimanje. Voleo bih da dobijem od vas informaciju koja je to reč u srpskom rečniku ili vokabularu kojom se otimanje zamenjuje, pa ću ubuduće da je koristim kad izlazim za ovu govornicu i, naravno, kako se zove to kada neko sedi u ovom parlamentu, a na izborima nije bio i na izborima svoje mandate i svoja mesta nije zaslužio.
Prošlo je tri minuta, zahvaljujem. Što se redosleda javljanja tiče, onog momenta kad ustupite mesto nekom svom kolegi, što je vaše pravo, vi onda dolazite na mesto tog kolege, to je bio razlog. Način kako mi je objašnjeno zbog čega je izrečena gospodinu Martinoviću opomena već sam obrazložila. Gospodine Bajatoviću, izvolite, imate reč.
Poštovana gospođo predsedniče, javljam se povodom člana 103. stav 2, gde kaže da poslanici treba jedni prema drugima da se odnose s poštovanjem i stav 3. koji govori da se to odnosi na psovke, vređanje itd. Mislim da je član 103. u stavu 2. nedovoljan jer ne obrađuje vređanje inteligencije, koje se ovde dešava prema ostalim poslanicima i prema građanima Srbije uopšte. Dakle, želim da objasnim šta je ovde na dnevnom redu. A na dnevnom redu nije dnevni red. Na dnevnom redu je ovde, ukoliko mi to gospođa predsednik dozvoli, 10 zapovesti. (Predsednik: Zamolila bih vas da ne dobacujete govorniku.) Zaista ću se potruditi, jer meni neke stvari nisu jasne, imam pravo da pitam gospodu iz SRS, a molim i vas, gospođo predsedniče, da mi odgovorite - da li je 10 zapovesti akt Skupštine Srbije? Možda je u našim zakonskim aktima opisan član 7. tih 10 zapovesti, koji kaže - ne ukradi i član 10 - ne poželi tuđe. Sad pitam, arbitrirajući između prava i pravde, doduše, sad se radikali pozivaju na pravo, a ja bih da se pozovem na pravdu i da obrazložim još jednu tezu koja je ovde bila prisutna. Kažu - sede oni koji nisu bili u izborima. Je l' to Tomislav Nikolić nije bio u izborima? Kad toliko volite pravdu, što sad ne branite tu činjenicu. (Predsednik: Gospodine Bajatoviću, držite se teme.) Držim se i te kako teme, izvinjavam se, tako je tumačim, možda sam u zabludi, kao što mislim da su i gospoda iz SRS pod snagom zablude. Nije ovo uradio Boris Tadić. Mi iz SPS, koju toliko ovde pozivate i prozivate, znamo šta znači lider u zatvoru. Znamo da oni ponekad umeju da traže i ono što se u realnosti ne može uraditi. Način na koji vi želite da iskažete lojalnost svom šefu u Haškom tribunalu u ovom momentu je duboko štetan po ugled ovog parlamenta. Niko vam ništa nije oteo, 20 vašihkolega, od toga je Tomislav Nikolić bio nosilac liste, prešlo je, bio je na svim lokalnim izborima nosilac liste, i sad on ništa nije zaslužio. Ali, nisam advokat Tomislava Nikolića, samo hoću da vam kažem - mi smo isto imali Baneta Ivkovića. Znam čime se vi mučite i samo hoću da vam pomognem. Nemojte da nam vređate inteligenciju. Ovo jeste vaš problem. Kako mi ostali poslanici, vaše kolege, da tumačimo izjave koje stižu iz vaših ili do juče vaših redova, da u stvari vaša namera nikad nije bila da dođete na vlast, ili barem ne u periodu posle 5. oktobra. Zar to nije najveća prevara birača u Srbiji? Imali ste 83 poslanika, dva miliona glasova i niste imali cilj da dođete na vlast. Kako ste onda mislili da pomognete onim biračima na koje se toliko rado pozivate. (Predsednik: Vreme.) Prema tome, ne znam koliko je pametno s moje strane, mene je sramota, suprotno ovome što kaže Vjerica Radeta, kaže - javljate se kad je najgledanije, mene je ljudi sramota što ovo Srbija gleda. Ovo je urušavanje svakog autoriteta ovog parlamenta. Ako ovaj parlament nema autoritet, kako mislite da imamo pravu kontrolnu funkciju u odnosu na izvršnu i sudsku vlast. Hajte malo da završimo danas ovu sednicu, u ponedeljak je nova sednica, vi ćete raditi po Poslovniku. Vi sada hoćete da ucenomposlaničke većine dođete do razrešenja ovih problema za koje postoje procedure. E pa, gospodo i drugovi radikali, kako god hoćete, ako su vam procedure već toliko drage, onda ih se držite, dajte Administrativnom odboru, kao što je gospođa Kolundžija rekla, svoje predloge i dajte nam šansu da mi vidimo ukoliko mislite da mi to treba da rešimo, kako taj problem da rešimo. Nemojte da ga rešavamo tri dana vašim ucenama, a onda nam kažete - to je vaš problem. Bojim se da je ovo problem i građana koji su glasali za vas, problem rada Skupštine i problem onoga što Srbija jednostavno...
Gospodine Bajatoviću, prekoračili ste vreme.
Hvala, gospođo predsedavajuća, neću se više javljati.
Reč ima gospodin Nikola Savić, a neka se spremi Daniela Lovrin-Gavrilović. Izvolite.
Dame i gospodo, samo jedna ispravka zarad javnosti. Dozvoljavam da svako ima svoj stav po svakom pitanju, pa i moj prethodnik. Ova govornica služi svima nama da svako može da iznese svoj sud o svakoj pojavi u ovom društvu. Ne mislim niti da gospodina ubeđujem u suprotno niti on može mene da ubedi da je njegov stav ispravan. Ali, zarad javnosti naša lista je bila pod nazivom SRS-dr Vojislav Šešelj i prvi na listi je bio dr Vojislav Šešelj. Nije ovo nikakvo iskazivanje vernosti i odanosti i ne znam čega gospodinu Šešelju, mada može da se tumači i tako i nećete pogrešiti i ako tako protumačite. Ovo je borba za neke demokratske principe. Ako vi niste u stanju da vidite dalje od svog nosa i ako niste u stanju da se bavite politikom, a da se ne bavite samo dnevnom politikom, nego da vidite šta je ovo što je proizašlo kao problem ovde u parlamentu, ne naš nego i vaš i naš, i opštepolitiki, unutrašnjepolitički, onda niste dorasli situaciji u kojoj se nalazite. Dakle, nije se ovo desilo samo od sebe, nije ovo problem jedne stranke, ovo je problem jednog političkog miljea u našoj zemlji i problem uticaja onih koji nam nikad dobro nisu želeli niti činili na našu političku scenu. Mi upravo zbog toga tražimo da sednemo i da se dogovorimo oko svega što je kao problem funkcionisanja ovog parlamenta proizašlo, kao što smo to uradili na početku ovog mandata. Vi ne pokazujete volju, znači podržavate ovakvo stanje u parlamentu. Izvolite, to je vaš izbor. To mora da ispliva i to mora da se vidi, ko kome ovde aplaudira. Kada je, molim vas, u političko pluralizmu, ako se neko deklariše kao opozicionar, većina aplaudirala tom opozicionaru kada ulazi u parlament. To je toliko očigledno da je on u vašoj funkciji ili vi u njegovoj funkciji ili ste vi i jedni i drugi u funkciji onih koji treba da kroje politiku ovde na Balkanu i našoj zemlji da to samo po sebi govori.
Zahvaljujem. Gospođa Daniela Lovrin-Gavrilović. Izvolite, a neka se spremi Dušan Marić. Vi ćete umesto Dušana.
Ukazujem na povredu člana 104. stav 2. Poslovnika o radu Narodne skupštine. Mogu da vam kažem da ste dobro zapamtili moje ime i dobro je da ga zapamtite. Naime, pred opštinskim sudom u Beogradu vodi se krivični postupak protiv gospođe Vjerice Radete za učinjeno krivično delo klevete. U toku je krivični postupak. Dakle, gospođo, niste oslobođeni. Smatrala sam, ukoliko neko po mom mišljenju učini krivično delo, da je moja obaveza i da to dugujem građanima Srbije da protiv njega podnesem krivičnu prijavu. Dakle, to ću učiniti i ubuduće i kada smatram da je neko od narodnih poslanika počinio krivično delo, kada imam saznanja da je bilo koji građanin počinio krivično delo, zato što smatram da mi kao političari moramo da se borimo protiv takvih stvari da bi građanima Srbije bilo bolje. Očekujem i od vas, ukoliko smatrate, a sve vreme to tvrdite ovde već dva dana, da u vašim redovima imate lopove, da u vašim redovima imate nemoralne ljude, da podnesete krivičnu prijavu i da dokažete da je učinjeno krivično delo krađe, da su to učinili poslanici SRS. Dakle, to je odgovorno ponašanje, to su odgovorni političari. Vi to dugujete građanima Srbije i onima koji su za vas glasali, a i onima koji nisu za vas glasali. Jedna mala sugestija, sledeći put kada budete išli na izbore, kada budete vodili kampanju, recite građanima Srbije: mi smo kandidovali lopova, među nama su ljudi koji kradu, pa nećete imati problem sa mandatima u vašim redovima zato što nećete imati nijedan mandat.
Zahvaljujem. Gospođa Vjerica Radeta, odnosno gospodin Dušan Marić je ustupio mesto gospođi Radeti. Izvolite.
Javljam se na osnovu člana 101. Naravno, ne zbog koleginice koja je pre mene govorila, jer ako narodni poslanik podnese prijavu protiv narodnog poslanika zbog nečeg što kaže sa ovog mesta, onda zaista šta ima o takvom narodnom poslaniku da se kaže. Jedino informacija, nema u našim redovima lopova. Trebalo bi da pratite i da slušate ono što govorimo. Hoću da repliciram zapravo gospodinu Milivojeviću, a i gospodinu Bajatoviću. Gospodin Bajatović kaže - mi znamo šta znači predsednik u Hagu, pa onda on odatle valjda može da šalje i neke poruke koje ne mogu da se ispune ili nešto u tom smislu; za razliku od gospodina Bajatovića koji sada nije tu, koji nije imao kontakta sa svojim predsednikom, tu si, dobro, mi, srpski radikali, imamo uredan kontakt sa svojim predsednikom, gospodinom dr Vojislavom Šešeljem. On nama ne zadaje nikakve zadatke koje ne možemo da isputimo. Mi se s njim dogovaramo onako kako to predviđa Statut SRS. Naravno, gospodin Vojislav Šešelj je predsednik stranke i tu nemamo ničeg spornog. Gospodine Milivojeviću, poodavno sam vam rekla, svaki put kada budete, na način na koji ste to danas rekli, govorili o SRS i dr Vojislavu Šešelju, podsetiću vas kada je počelo, odnosno od kada postoji naum rasturanja SRS: još iz vremena kada je mafijaški premijer Zoran Đinđić napisao hašku optužnicu protiv dr Vojislava Šešelja.
Molim vas, vodite računa o terminima koje koristite.
Gospođo Slavice Đukić-Dejanović, ovo je moj vrednosni sud o Zoranu Đinđiću i kao narodni poslanik mogu da ga iznesem
Sam termin ne možete koristiti ovde, uvredljiv je po funkciju predsednika Vlade.
Dakle, još iz tog vremena, a nastavio je Boris Tadić i Boris Tadić je sada taj koji je, zajedno sa američkim i engleskim ambasadorima, pokušao da uradi to što je zapravo Đinđić naumio kada je rekao - vodite Šešelja u Hag i nemojte ga vraćati. Sada je to Tadić pokušao preko takođe nekih koji su stali na njegovu stranu da poruči Bramercu da Šešelja nikako ne vraćaju iz Haga. Zato je ovde razgovarao s njim. Znate da mi sve znamo. Nažalost, nećete uspeti u tom naumu. Vratiće se Vojislav Šešelj. Džabe i to što je mafijaški premijer pisao optužnicu. Džabe je i ovo što Boris diktator pokušava i što pokušava da preotme... (Predsednik: Gospođo Radete govorite duže od tri minuta.) ...jedan broj narodnih poslanika. Nećete uspeti u naumu. (Predsednik: Govorite duže od tri minuta.) SRS, na čelu sa Vojislavom Šešeljem, evo završavam, i dalje će ostati jedini branik patriotski, jedini branik Srbije, ma šta vi mislili o tome.
Gospodin Milan Škrbić, a neka se spremi Slađan Mijaljević.
Poštovana gospođo predsedniče, konačno, posle sat i po vremena borbe da dođem do ove govornice, dobio sam reč. Obratiću se i građanima Srbije i svaki put kada budem izlazio za ovu govornicu obratiću se građanima Srbije, a oni će, naravno, na sledećim izborima da procene onako kako će da procene, da li će nam dati glasove ili neće. To je njihova briga, a vi nemojte da se brinete o nama. Činjenica je da posle par dana ovakve diskusije da se zaključi da nema ništa lakše nego biti opozicija ovom novom DOS-u, sastavljenom od dželata i pogubljenika, od naprednjaka i nazadnjaka. Zašto nazadnjaka? Ovaj DOS u ovom obliku je osam godina na vlasti i uništio je Srbiju. Politika koju vi sprovodite zaista je neiscrpan resurs beskonačnih replika, pitanja, zamerki, nebuloza i paradoksa. U ovoj današnjoj Srbiji, pre svega poremećenih moralnih vrednosti, korupcije i svakodnevne politike podmetačine, u zemlji gde očigledno još važe pravila Ozne i Udbe, zaista nema puno izbora za običnog čoveka, a on je najvažniji u ovoj priči, nego se radi sopstvenih interesa običan čovek povuče i tiho govori, u strahu od neke diktature koja se nameće. Zbog toga mi koristimo ovaj član 225. i 226, mi iz SRS, i zato pričamo o ovim širokim temama danas, a očigledno da je neko u strahu da ne otkrijemo istinu. Još u vreme cara Dušana, to znači negde pre 700 godina, u Srbiji se znalo šta je red i zakon. U onom čuvenom Dušanovom zakoniku bio je stav koji je doslovce glasio ovako: "Zakon je jači i od suverene volje vladara". To danas posle 700 godina nije tako. Za vreme cara Dušana je to moglo, ali za vreme Borisa Tadića ne može. Znate onaj žargon naše omladine: "Gde si care, gde si kralju"; izgleda se tako postavlja i on. Samoproklamovani car ili kralj jači je i od prava i od zakona. To su činjenice. Te političke manipulacije, kako neko reče Dejvida Koperfilda ili Borisa Tadića, umesto iz šešira izvlači ne zeca nego kriminalce i prevarante okupljene oko sebe. Dozvoliću da mi date i opomenu. Novoformirana koalicija, slepljena tim nekim čudnim lepkom koji do sada nije proizveden, očigledno govori da Srbija od zadnjih izbora ide napred... (Predsedavajuća: Narodni poslaniče molim vas da u trećem minutu saopštite koju informaciju tražite na osnovu člana 225. i 226.) Na osnovu člana 225. i 226. tražim informaciju - kada će se vratiti mandati SRS?
Procedura kada po zakonu prestaje mandat bilo kojem od poslanika je sledeća: podnosilac liste obraća se Administrativnom odboru Narodne skupštine i RIK i objašnjava razloge prestanka mandata poverenog nekom od poslanika ili poslanice sa izborne liste kojoj je potpisnik. Poveravanje mandata novom poslaniku obavlja se po istoj proceduri. RIK bude obaveštena, Administrativni odbor ima sastanak i sastavlja izveštaj i onda taj izveštaj bude dostavljen Narodnoj skupštini, gde mi konstatujemo da je podnosilac izborne liste postupio po zakonu i da imamo izmene u sastavu narodnih poslanika Narodne skupštine. Ne sumnjam da vi imate tu informaciju. Ta informacija je data do sada više puta, tako da vaše obraćanje po članu 225. i 226. može da znači dve stvari: ili ne učestvujete u radu Narodne skupštine, pa do sada niste čuli informaciju, što je moguće; ili zloupotrebljavate Poslovnik, što ne verujem, otkud biste vi to radili. Narodni poslanik Slađan Mijaljević, a posle njega narodni poslanik Sreto Perić.
Uvaženo predsedništvo, poštovane kolege, član 104. stav 1. Molim predsedavajućeg da zaštiti dostojanstvo ove skupštine, jer sam se još pre sat vremena javio zbog toga što su kolege iz, čini mi se, neke stranke koja se zove SPO, izrekli zaista neverovatne reči ovde i pokazali vrlo ozbiljan stepen netolerancije i govor mržnje. Zaista sam frapiran onim što sam čuo. Zatim, gospođa Nada Kolundžija iskrivljuje sliku i kaže da mi ne želimo dobro građanima zemlje Srbije. Mi želimo da se vrati ono što nam je ukradeno, upravo zbog onih građana Srbije koji su glasali za nas. Takođe je gospodin Bajatović izneo određenu neistinu rekavši da mi nismo želeli da budemo na vlasti. Želeli smo, gospodine Bajatoviću. Vi ste lično bili u koaliciji sa nama i u dve predizborne kampanje ste obmanjivali javnost da hoćete da bude u koaliciji sa nama i sa narodnjacima. Međutim, u zadnjem momentu ste prešli kod onih "ko plati više". Na kraju, sede ovde neki ljudi koji su opijeni eteričnim isparenjima sa Goča i Tare. Oni su prozivali nas da smo mi neka sekta. Na kraju sam čuo da i njih neki zovu da su Manterovi svedoci. Znači, pojavilo se nešto što ću morati da protumačim, kao jedan od vodećih stručnjaka na Balkanu po pitanju sektne viktimologije. Ima dve definicije. Prva definicija je kada se jedna grupa izdvoji iz veće grupacije i formira neko novo telo bez jasne ideologije ili jasnih dogmata, samo se pozivajući na neke iz kojih su izašli, naziva se sektom. Toliko za sada.
Da li želite da se Skupština izjašnjava u danu za glasanje o povredama člana 104. stav 1. koju ste izneli? Narodni poslanik Slađan Mijaljević dobacuje da je molio da predsedavajuća uzme u zaštitu poslanike SPO i SPS koji su izrekli svoje sudove o radu poslanika SRS. Ova predsedavajuća uzima ceo dan u zaštitu poslanike SRS, zbog toga što se niste po članu 222. registrovali svojim elektronskim karticama, dobijate reč iako niste prisutni u elektronskom sistemu. Većina vas, koja jednako dobro poznaje Poslovnik kao i ja, zna da ništa od vaših nastupa za govornicom ne bi trebalo da bude u stenogramu, pošto po elektronskom listingu niste u sali. Dakle, uzimam u zaštitu malo više narodne poslanike SRS, jer krše član 222. ceo dan u radu Narodne skupštine. Reč ima narodni poslanik Sreto Perić, posle njega narodni poslanik Nikola Savić. Narodna poslanica Vjerica Radeta dobacuje iz klupe. Vi ste vrsni poznavalac Poslovnika Narodne skupštine, pa vas molim da se setite da je to kršenje Poslovnika. Izvolite.
Dame i gospodo narodni poslanici, gospođo potpredsedniče, molim vas da mene ne uzimate u zaštitu. Ponašam se u skladu sa članom 223. Poslovnika. Javljam se u skladu sa članom 100. a u vezi člana 23.
Pošto narodni poslanik insistira da ne tolerišem odbijanje narodnog poslanika da se u elektronskom sistemu registruje, onda vas molim da ubacite svoju karticu. Dakle, narodni poslanik Sreto Perić... Narodna poslanica dobacuje da naučim ime narodnom poslaniku. Evo, naučila sam ime narodnom poslaniku. Narodni poslanik Sreto Perić je registrovan u elektronskom sistemu za glasanje i time je stavljen u jednak položaj kao i ostali narodni poslanici u Narodnoj skupštini, pripadnici vladajuće većine. Narodni poslaniče, izvolite.
Gospođo Čomić, od vas zahtevam ne zaštitu, nego da ne polemišete sa mnom kada mi već date reč u skladu sa Poslovnikom, i ništa više ni manje od vas. Imao sam nameru, javljajući se, to je bilo pre pola sata, imajući u vidu da je od prilično nervozne postala malo tolerantnije i gospođu predsednika da podučim vezano za član 225. Poslovnika o radu. Moraću to, verovatno će neko preneti, da uradim i sada, pre nego što počnem govoriti o članu 27. Narodni poslanik ima pravo da bude obavešten o svim pitanjima potrebnim za vršenje funkcije narodnog poslanika, stav 1. Stav 2. - radi potpunijeg obaveštavanja narodnicima se redovno dostavljaju službene publikacije Narodne skupštine, informativni i dokumentacioni materijal o pitanjima koji su na dnevnom redu sednice Narodne skupštine i o drugim pitanjima iz delokruga Narodne skupštine. Ova dva stava nemaju veze jedan sa drugim i javljam se u skladu sa članom 225. Moraću prvo da iskoristim priliku vezano za član 23. Poslovnika - u Narodnoj skupštini obrazuju se poslaničke grupe po pravilu najkasnije sedam dana od dana izbora predsednika Narodne skupštine. Mi imamo neke pojave koje se uopšte ne mogu podvesti pod ovaj član poslovnika o radu. Imao sam pitanje za predsednika Skupštine - na osnovu kog člana izvodi sebi pravo da poslanicima, odnosno šefovima poslaničkih grupa može da odobri vreme diskusije duže nego svim poslanicima. Nijedan od članova Poslovnika o radu Narodne skupštine Republike Srbije ne pravi razliku po tom pitanju. Ko obmanjuje javnost i građane Srbije? Javnost i građane Srbije obmanjuje DS, na čelu sa Borisom Tadićem. Kako i na koji način? Evo, počeo je juče i predsednik Zakonodavnog odbora, razmatrajući zakone na Zakonodavnom odboru kaže - sad su se stekli uslovi da belu šengen vizu. Samo jedno pitanje imam da postavim - mnogo građana iz Valjeva, ne mogu da odu na Divčibare, ne treba im nikakva viza, nemaju sredstava, iz Bajine Bašte na Mitrovac, iz Užica na Zlatibor. Nemojte, prestanite s tim. SRS se zalaže za nešto drugo, zalažemo se za bolji život građana i to nam je obaveza. Zalažemo se za očuvanje naše države, ali pre svega moramo da govorimo o istini i pravdi. Mi smo ranije, uzimajući učešće vezano za raspravu po zakonima govorili o tome i govorili šta nije dobro, pokušavali smo da popravimo te zakone, a sada ste vi nametnuli - da se borimo za istinu. Mene je neposredno kontaktiralo više stotina građana i pitaju, pa sam kao narodni poslanik dužan da im dam odgovor, zato se pozivam na član 225 - jesu li ukinuti izbori u Srbiji, mi izvan izbora imamo prekrajanje volje građana. To se najbolje ogleda u Narodnoj skupštini Republike Srbije. Molim da mi se na to pitanje da odgovor.
Tri minuta i 30 sekundi ste govorili.
Nisam prekoračio vreme, ali sada ću završiti svoju diskusiju.
Prekoračili ste vreme pošto je dozvoljeno vreme za povredu Poslovnika tri minuta. Ja sam vam vratila vreme nakon vašeg zahteva da vas ne uzimam u zaštitu i da vas pustim da kršite član 222, da se ne registrujete u elektronskom sistemu i onda ste imali dodatih tri minuta i 30 sekundi i u tom trenutku ste završili.
To nije tačno. Prilikom izlaska za skupštinsku govornicu, bio sam evidentiran, što ste mogli da vidite pre nego što sam se pojavio ovde.
Pitanje koje je narodni poslanik Sreto Perić postavio - da li su ukinuti izbori u Srbiji - nisu. Reč ima narodni poslanik Nikola Savić, a posle njega Dušan Marić. Da li je Nikola Savić u sali? Ima reč Dušan Marić, a posle njega narodni poslanik Srđan Milivojević - izricanje povrede Poslovnika. DUŠANMARIĆ: Dame i gospodo narodni poslanici, da bih mogao pravovremeno i valjano da se pripremi za diskusiju po sledećoj tački dnevnog reda, a u pitanju je rasprava o prijedlogu za razrešenje vršioca pravosudnih funkcija, zahtevam da mi Ministarstvo pravde da objašnjenje na osnovu člana 226. Poslovnika Narodne skupštine o sledećem pitanju: ko je od državnih organa i pojedinaca u protekle dve godine državni budžet oštetio za više miliona evra? O čemu se radi? Mi smo juče ovde optuženi od strane predstavnika DS da svojim diskusijama podrivamo budžet Srbije time što sprečavamo da se izglasa odluka o prestanku sudijskih funkcija za 70 sudija. Rečeno je da je u pitanju 70 sudija, da je njihova plata 100.000 dinara i da praktično u poslednje dve godine ne obavljaju svoju sudijsku dužnost. Prvo, mi iz SRS te sudije nismo birali. Drugo, mi ih nismo mogli ni razrešavati, kao što znate mi se ne nalazimo u vlasti u poslednje dvije godine. Treće, hajde da prihvatimo da smo krivi što ta odluka nije izglasana juče, nego će biti izglasana danas. Dnevno te sudije sa platom i doprinosima državni budžet koštaju 4.500 dinara. Ako to pomnožimo sa 70 sudija, to je 3.150.000 dinara. Postavljam pitanje Ministarstvu pravde, mislim da za odgovor na ovo pitanje ne treba puno vremena - šta je sa onim 730 dana? Ako je tačno ovo što su rekli predstavnici DS, znači, zašto vladajuća koalicija u Srbiji, zašto vladajuće stranke ovo pitanje nisu stavile ranije na dnevni red? Hvala vam. Molim službu Narodne skupštine da stenogram diskusije narodnog poslanika Dušana Marića dostavi Ministarstvu pravde i da odgovor dostavi poslaniku i Narodnoj skupštini. Izricanje povrede Poslovnika, narodni poslanik Srđan Milivojević, a posle njega izricanje povrede Poslovnika narodni poslanik Aleksandar Martinović.
Poštovana gospođo predsedavajuća, dame i gospodo narodni poslanici, građani Srbije, javljam se po povredi Poslovnika, član 103. i 104. Gospođo Radeta, nisam spomenuo u svom izlaganju Vojislava Šešelja. Razumem da imate problem da razgovarate s njim na mobilnom telefonu i da slušate mene, ali zaista ne mogu da dozvolim da u ovoj sali neko vređa gospodina Zorana Đinđića, nažalost pokojnog premijera Zorana Đinđića. Postoje u istoriji čitavog sveta i ljudske civilizacije uvek mali ljudi spremni vazda da velike ljude gurnu na žrtvenik i oltar. Postoje vazda ljudi koji su nespremni na žrtvovanje, ali vazda spremni da žrtvuju druge. I ti mali ljudi koji gamižu po prašini, ma koliko mali bili, nikada se ne libe da iz te prašine dograbe najveći kamen i bace na one koji su zadužili pokolenja. Ali, niko ne primećuje danas male ljude. Demokratska stranka može biti ponosna na Zorana Đinđića, Ružica Đinđić može biti ponosna na svog supruga, Luka i Jovana mogu biti ponosni na svog oca. Mi demokrate možemo biti ponosni na prvog demokratskog premijera, jer taj čovek nikada ništa ružno nije kazao ni o kome, a pogotovo o nekome ko je preminuo i ko je svoj život položio za ovu zemlju. Kada govorimo o Zoranu Đinđiću, mi moramo da kažemo da se u ovoj skupštini vrlo često vređa taj čovek čije je delo besmrtno. Vrlo često zaboravljamo, ali ne mi demokrate, nego ovi koji sede sa moje desne strane, da je taj čovek svojim delom popločao taj evropski put kojim danas idemo, da je on zaslužan za te evropske zakone i da njegovo ime i njegovo delo kao svetionik stoji na tom evropskom putu. Kada zakoračimo na taj evropski put, kada sutra-prekosutra usvojimo set evropskih zakona koji će doprinositi ukidanju šengenskih viza, znajte da nas on kao zvezda i svetionik opet čeka na kraju tog evropskog puta. Većina nas će taj put sagledati još danas iz ove sale, a neki nikada taj put neće sagledati. Znate, puno je zvezda na nebu Srbije i kada izađete napolje pa krenete da pljujete na te zvezde, pljuvačka pada na vas same i govori više o vama koji pljujete zvezde nego o zvezdama. Kad stanete pod jedan stoletni hrast, kad stanete pod hrast zapis u Srbiji, pa vidi li iko sitan korov koji raste u podnožju tog hrasta, ma koliko bujan bio taj korov? Ne, svi sagledaju taj hrast, a taj hrast svojom hladovinom čuva i taj korov, on ga štiti od olujnih vetrova. Ako ne uspete da sagledate delo Zorana Đinđića i ne shvatite njegovo delo, to je vaš problem, ali mi ćemo ostati ponosni na Zorana Đinđića, na njegovo delo i ono što je uradio za Srbiju. Zbog toga, zbog njega, zbog nas i zbog Srbije izglasaćemo sve evropske zakone i ovu zemlju urediti kao uređenu zemlju. Hvala.
Narodna poslanica, potpredsednica Skupštine, Nataša Jovanović, sada se prijavljuje za diskusiju, po dogovoru sa kolegom Aleksandrom Martinovićem iz iste grupe dobija prednost.
Neću dugo, samo da obradujem kolegu Milivojevića. Gospodine Milivojeviću, predsednik naše stranke prof. dr Vojislav Šešelj mi je rekao da vam se zahvaljuje za ona dva pisma podrške koje ste mu poslali. On je zaista oduševljen da među vama ima srpskih patriota i da ste mu se na lep način u tim pismima zahvalili što brani interese Srbije i srpskog naroda. Kako ste se vi njemu zahvalili, tako će on da nastavi dalje do svog povratka i budite sigurni da će ulaskom na ova vrata ovde, a znate kako on to dostojanstveno radi, prvo prići i pružiti vam ruku u znak podrške za sve što ste uradili za njega i za ta divna pisma koja ste mu poslali. Hvala.
Narodna poslanica je izrekla povredu Poslovnika? Narodna poslanica je dala kolegi narodnom poslaniku Srđanu Milivojeviću obaveštenje, kaže da ima prava po Poslovniku. Obaveštenja može da daje predsedavajući. Nije dobro. Ovo je drugi slučaj da više prava uživaju poslanici SRS-a nego svi drugi u ovoj sali i molim vas da jednako prihvatamo odredbe Poslovnika kako važe za poslanike SRS-a, da će tako važiti i za poslanike vladajuće većine. Narodni poslanik Aleksandar Jugović izriče povredu Poslovnika.
Poštovani poslanici, dame i gospodo, povreda Poslovnika, član 103. i 104. Malopre je pominjan Srpski pokret obnove, hteo bih da se obratim onim ljudima koji pominju Srpski pokret obnove, oni pokazuju izvestan strah, što je sasvim normalno, oni traže da ih neko zaštiti od SPO-a. Iskreno da kažem, to je opravdano iz prostog razloga što kada je SPO bio jak, glupost je išla na prstima, krila se iza ćoškova, SRS gotovo da nije ni postojala. Vaš politički moto je proveren, što je Srbiji lošije, to je vama bolje i vi od njega ne odstupate. Vi jednostavno smatrate ukoliko budete ukočili Srbiju, ukoliko budete menjali teze, ukoliko budete govorili da je Zvezdan Jovanović nekadašnji ili sadašnji Gavrilo Princip, vi nikuda nećete povesti Srbiju, niti zaslužujete da budete ovde u parlamentu. Vi se bojite Evrope zato što u Evropi ne prolaze lezilebovići, prodavci magle, lovci u mutnom, oni koji stoje tamo u skupštinskoj blagajni i koji podižu dnevnice gotovo svakog dana, a zašto - za svoj nerad. Oni se brinu za interese građana Srbije tako što podižu dnevnice, koje se finansiraju iz džepova građana Srbije, da bi opstruirali te građane, da nikada ne bi došli na šengen listu ili bili deo evropske porodice, deo Evropske unije. Vi patite zbog neuzvraćene ljubavi, to je sasvim normalno, vas je teško voleti. Kada bi neko vama oduzeo privilegiju da mrzite i kada bi vam oduzeo tu privilegiju da govorite neistine, verujte mi, ostali biste bez ikakvog osećanja i postali biste nemi. Hvala.
Izricanje povrede Poslovnika, reč ima narodni poslanik Aleksandar Martinović.
Dame i gospodo narodni poslanici, pošto je gospođa Gordana Čomić danas u nekoliko navrata pomenula Republičku izbornu komisiju kao nadležno telo kome mi treba da se obratimo za zaštitu naših mandata, u skladu sa članom 226. tražim od nje jedno obaveštenje koje interesuje, verovatno ne samo narodne poslanike, nego i sve građane. Da li važi izveštaj RIK-a, koga su dobili svi narodni poslanici kada smo potvrdili mandate 250 narodnih poslanika Narodne skupštine Republike Srbije u novom sazivu, to je bilo negde, ako se ne varam, u junu? Ako taj izveštaj važi, onda se postavlja pitanje na osnovu čega u Narodnoj skupštini Srbije sedi 19 građana, bez pravnog osnova i bez političkog legitimiteta? Ako je neko stavio van snage taj izveštaj na osnovu koga su verifikovani naši mandati, onda bih molio da me gospođa Gordana Čomić o tome na adekvatan način obavesti. Što se tiče izjava koje stižu iz ovih tobože demokratskih redova, da SRS sprečava ulazak Srbije u Evropsku uniju, evo, da im dam obaveštenje, možda to nije u skladu sa Poslovnikom, ali mislim da nije loše da čuju. Ne sprečava SRS Srbiju da uđe u Evropsku uniju, sprečavaju vas Holandija i Luksemburg. Oni nisu hteli da odblokiraju primenu Prelaznog trgovinskog sporazuma. Oni vas ne žele zato što znaju da se iza priča o Evropi, o demokratiji, o evroatlantskim integracijama itd. kriju obične neznalice, kriminalci, bivši komunisti, bivši udbaši itd. Prema tome, nemojte vi nama ovde da spočitavate da vas mi sprečavamo da uđete u Evropsku uniju. Uđite, što se nas tiče, što pre. Imate holandsku ambasadu, imate ambasadu Luksemburga, pitajte njihove ambasade koji su to razlozi da vi, i pored toga što ste isporučili ceo vojni, politički i policijski vrh, ne samo Srbije nego i svih srpskih država u Hag, i pored toga što iz dana u dan ispunjavate sve moguće i nemoguće naloge zapadnih sila, još uvek niste u Evropskoj uniji. Jeste li rekli 2001 - samo da isporučimo Slobodana Miloševića, nema, gotova je saradnja sa Haškim tribunalom? Kažite ko je taj ko vas sprečava da vi iz DS-a i iz Socijalističke partije Srbije konačno uđete u Evropsku uniju? Koliko znam, ne sedi ni holandski ni ambasador Luksemburga ovde. Pitajte njih šta im to smeta kod vas kad neće da vas puste u svoje društvo. Kakve veze mi imamo s tim?
Narodni poslanik Aleksandar Martinović postavio je pitanje da li je validan izveštaj koji je podnet od strane RIK-a, kada smo prihvatili mandate kao narodni poslanici kojima je potpisnik izborne liste poverio mandate u novom sazivu. Naravno, i on se menja tako što se potpisnik izborne liste obrati Administrativnom odboru i RIK-u, sa zahtevom da se izvrši izmena jer su se stekli, po propisima i zakonima, uslovi da neki od poslanika sa liste koju potpisnik želi da menja nisu više poslanici. Tada se sastaje RIK, Administrativni odbor donosi odluku o prestanku mandata, potpisnik izborne liste se ponovo obraća Administrativnom odboru i RIK-u, sa predlogom drugih poslanika kojima hoće da poveri mandat. O tome Administrativni odbor sastavlja izveštaj i dostavlja Narodnoj skupštini. Sigurna sam da narodni poslanik Aleksandar Martinović to zna, te ovo što odgovaram dajem zato što mi je obaveza po Poslovniku da dam objašnjenje narodnom poslaniku koji je pitao da li važi ona lista koja je podneta. Važi, kao što važe i sve naknadne izmene koje su imale skoro sve poslaničke grupe u zamenama pojedinih poslanika iz raznih razloga. Jedan od najtužnijih je bio što smo imali poslanike koje smo gubili, tokom onog i ovog mandata, i to je procedura koja nema veze sa sednicom Narodne skupštine. Ne može korišćenje Poslovnika da vam pomogne u rešavanju tog problema. U iznošenju informacije za koju ste smatrali da treba da podelite sa Narodnom skupštinom, izneli ste dezinformaciju, verovatno iz neznanja o procesu učlanjenja u Evropsku uniju. Narodni poslanik Sulejman Spaho dobacuje - to je kršenje Poslovnika, i nudi novac. Da li je to ponuda za korupciju? Na septembarskom sastanku svaka od zemalja Evropske unije ima prava da ... Narodna poslanika Vjerica Radeta dobacuje da nema smisla. Narodni poslanik Aleksandar Martinović je izneo dezinformaciju, predstavljajući je kao informaciju i sam govoreći da zloupotrebljava član 225. Pošto mislim da ne treba da se zloupotrebljava član 225, onda dajem kratku informaciju o tome na koji način se donosi odluka o prelaženju posebnih stepena ... Narodni poslanik Milorad Krstin dobacuje, kaže da nisam dobro informisana. Evo, sada ćemo to utvrditi. Dakle, na septembarskom sastanku dve zemlje su iznele primedbe, govoreći da Srbija još uvek nedovoljno sarađuje sa Haškim tribunalom i da se do decembarskog sastanka odlaže primena Privremenog sporazuma, pa tako i primena Sporazuma o stabilizaciji i asocijaciji. To je uobičajena procedura u poslovima evropskih integracija. Sigurni smo da će Srbija sve svoje obaveze ispuniti i 2009. godine, po planu, postati zemlja kandidat za članstvo u Evropskoj uniji. Dobra vesta sa septembarskog sastanka je da 25 zemalja od 27 smatra Srbiju zemljom koja je uradila sve što treba da bi postala članica Evropske unije. Reč ima narodni poslanik Srđan Milivojević, isticanje povrede Poslovnika.
Povreda Poslovnika, član 103. i 104. Malopre sam govorio o korovu, i svuda u svetu korov, svestan da neće nadvisiti stoletne hrastove, teži da prekrije te hrastove na jedan čudan način, da ih uguši, da ih zaguši, ali hrastovi niču mnogo više nego korov. Međutim, malopre je gospodin Martinović pitao zašto nas neće Evropa i svet. Pa znate, svuda u svetu uspeva korov, ali samo se u Srbiji korov zalivao. Nažalost, u Srbiji se korov zalivao krvlju i suzama. Dvojica baštovana, koji su taj korov zalivala krvlju i suzama, još uvek nisu uhapšeni. Kada oni budu privedeni pravdi, onda će Srbija biti bašta rascvetanih ruža, čije svako ruke prihvata i ona će tom svetu pružati svoje ruke, koje neće biti umazane nevinom krvlju. Kada ste, gospođice Jovanović, pardon, niste u sali, malopre napomenuli da sam pisao gospodinu Vojislavu Šešelju, tačno je, u ime DS i u svoje lično ime, u ime Otpora, dva puta sam pisao utamničenom Vojislavu Šešelju, jer znam da mu je tamo teško. Teško mu je da se prema tužiocima odnosi, a ovde su mu advokati gori nego tužioci. Molio sam Vojislava Šešelja da tamo brani sebe. Želim mu svo zdravlje ovoga sveta, svu sreću. Nikada neću njemu kazati ono što vi govorite o Zoranu Đinđiću. Molim Vojislava Šešelja, u svoje ime, u ime svoje majke, svoje porodice, Kruševljana, u ime poslanika DS, da tamo brani samo sebe, a ne Srbiju. Jer tamo gde je Šešelj branio Srbiju, Srba više nema. Želim Vojislavu Šešelju da se vrati i da prođe kroz ova vrata i uđe u ovu salu, ali pitam vas, šta ćete ako se Vojislav Šešelj učlani kod Tomislava Nikolića, a neće sa vama takvima kakvi ste. Da li ćemo onda i o njemu slušati ovo što sada slušamo o Tomislavu Nikoliću? Šta ćemo onda ako ostanete takvi crni, kukavni, tu sami gde ste, bez Vojislava Šešelja? Prema tome, nemojte nas napadati, nemojte prozivati Zorana Đinđića. Želim vam svako dobro, zdravlje, sreću, uspeh u radu, ali pre svega uspeh i sreću želim Srbiji i zato vas molim da se vratimo na dnevni red. Hvala.
Reč ima narodna poslanica Vjerica Radeta.
Dame i gospodo narodni poslanici, govorim na osnovu člana 101, ali ne nakon ovog crnog i kukavnog Srđana Milivojevića, nego nakon nekih koji su pre njega ovde govorili. A pre svega, gospođo Čomić, kada ste opomenuli nekog od kolega iz SRS, Sretu Perića mislim, da nije stavio karticu, a da je izašao da govori, pa ste onda tu održali celo predavanje o tome kako treba poslanik da se ponaša. Zato sam izašla da vas podsetim, i dobacila sam vam to iz klupe, ubacićemo karticu kad otputujemo u Bodrum ili u Solun. Tako ste vi radili. Odete u Bodrum ili u Solun, a kartica se nađe u poslaničkoj jedinici. Na taj način ste, sećate se, i birali guvernera Narodne banke, na taj način ste donosili Zakon o radu, najznačajnije zakone. Dakle, krađa mandata, krađa izborne volje, to je vaš manir otkad postojite kao Demokratska stranka. Od 2000. godine vi sve na gori od goreg načina pokazujete koliko vi zapravo niste demokrate. Sećate se kada ste celu poslaničku grupu DSS-a isterali iz poslaničkih klupa, pa kada ih je sud vratio, u jednom momentu je bilo 310 ili 315 narodnih poslanika u skupštinskoj sali. Svi su primali platu i niko od vas nije odgovarao. Da li mislite da ovaj narod tako lako zaboravlja? Da li vi mislite da ne znamo šta ste vi radili, šta radite i kako se ponašate? Gospodinu Milivojeviću, u odnosu na njegovo prethodno javljanje, ne na ovo sad, i na njegovo, ne znam, gledanje u zvezde, veličanje Zorana Đinđića itd, nemam ništa protiv. To je vaša ideologija, ako je tu uopšte bilo ideologije. U to vam se ne mešam, ali vam skrećem pažnju da mi govorimo istinu. Karla del Ponte je potvrdila da je Zoran Đinđić, a to što kažem da je mafijaški premijer, to je, rekla sam, moj vrednosni sud, dakle, u knjizi Karle del Ponte stoji da je on od nje tražio – vodite Šešelja i ne vraćajte ga u Srbiju. A vi se sad usuđujete da tražite od Šešelja da brani sebe, a da ne brani Srbiju. Vojislav Šešelj je tamo upravo da bi branio Srbiju, da bi branio dobrovoljce SRS, da bi branio srpske nacionalne interese. Mi to radimo ovde u SRS u otadžbini, on to zasad radi iz Haga, vrlo uspešno, kao što to mi radimo ovde i, budite sigurni, doći će Šešelj i biše ovde na čelu SRS; i sada je, ali će biti u zemlji na čelu SRS.
Reč ima narodni poslanik Dragan Živkov.
Dame i gospodo narodni poslanici, javio sam se ponovo po Poslovniku iz razloga što nisam završio temu koju sam načeo. Javljam se po članu 226. iz razloga što spočitavate i sada, vi iz demokratske opcije, da SRS i njeni poslanici demagoški utiču sa govornice na građane Srbije. Uostalom, pogledajte sebe. Kažete da ne možete da radite od srpskih radikala jer vrše opstrukciju parlamenta. Koliko ste zakona doneli do sada i koliko ih primenjujete u praksi, to recite građanima Srbije. Upravo sam načeo jedan Zakon o poljoprivrednom zemljištu koji niste primenili u opštini Bečej, koji je katastrofalan. SRS je glasala protiv tog zakona, ali u principu kada se zakon donese srpski radikali poštuju zakon u praksi. Zašto ne primenite Zakon o poljoprivrednom zemljištu u opštini Bečej? Jedanaest hiljada hektara čovek koristi dve godine zato što se sudski poravna sa lokalnom samoupravom. U mom prethodnom izlaganju rekao sam kako se čovek zove, novi vlasnik PIK-a, koji je pod uslovom kupio Kombinat "Bečej", da bi koristio 11.000 hektara u svoju korist. Stručnjaci koji su procenjivali dobit za godinu dana na tih 11.000 hektara, procenili su da za tri godine ovakvim korišćenjem zemljišta u državnoj svojini će gospodin Nicović dobiti PIK kombinat džabe. Ima velike veze zato što je sada vlasnik Kombinata "Bečej". Želim još samo da vas podsetim, Zakon o poljoprivrednom zemljištu kaže ovako, da budžet, pare koje na licitaciji vlasnik zemljišta izlicitira usmeravaju se prema republičkom budžetu, usmeravaju se prema pokrajinskom budžetu i usmeravaju se prema lokalnoj samoupravi. Znači, sva tri budžeta vašim neprimenjivanjem zakona u opštini Bečej vi ste ojadili, i budžet Republike, i budžet Pokrajine i budžet lokalne samouprave. A to nije slučajno. Nagodili ste se u Bečeju sa čovekom koji je došao, koji nema veze sa opštinom Bečej, koji nije stvarao vrednost Kombinata PIK, već ste se nagodili, vaša većina u lokalnom parlamentu je takođe srazmerna ovoj vlasti koja vrši i u Pokrajini i u Republici. Nije ni slučajno što ste dozvolili na takav način da jedan čovek koji svojim kapitalom ne poznaje politiku, ali poznaje vrednost, napravio je takav gest u opštini Bečej da je katastrofalan. Pozivam Ministarstvo poljoprivrede da reaguje na način na koji treba da reaguje, da se sprovede licitacija u opštini Bečej, jer puno ima zainteresovanih poljoprivrednih individualaca kojima fali u opštini Bečej zemljišta, koji žele da napreduju itd. Kapital opštine sada je u rukama tog čoveka zato što ima svojih osam odbornika u Skupštini opštine, tajkunizirao je i lokalnu vlast. To je jedinstven primer u Srbiji gde se tajkuni mešaju u lokalnu vlast, i preko svojih odbornika i svog preduzeća formirao je svoju grupu građana za lokalne izbore i ušao u lokalni parlament, koji mu obezbeđuje i dalje eksploataciju ovih 11.000 hektara.
Pitanje o broju donetih zakona, svaki narodni poslanik ima pristup internet strani parlamenta i tamo imate sve donete zakone, tako da to nije pitanje za Poslovnik. Molim službu da stenogram sa govorom narodnog poslanika Dragana Živkova uputi Ministarstvu poljoprivrede i da odgovor bude dostavljen njemu i Narodnoj skupštini. Reč ima narodni poslanik Tomislav Nikolić.
Dame i gospodo narodni poslanici, pošto poslanik ima pravo po članu 225. da bude uvek obaveštavan da bi mogao bolje da obavlja svoju funkciju, obaveštavam vas da su diskusije poslanika SRS direktno uticale da poslanička grupa Napred, Srbijo sada broji 20 članova. Eto, da ne govorite više da je 19, a mladi kolega koji je rekao da sam ovejani kriminalac, njemu preporučujem da se pravom bavi kao naukom, ne kao sredstvom da neke babe postižu cilj. Dakle, molim vas, ako ste nešto naučili za ovih 18 godina, podignite nivo svoje poslaničke grupe, počnite da govorite tako da ljudi prepoznaju da ste vi oni pravi srpski radikali, jer ako ovako nastavite moraću svaki dan da vas izveštavam o promeni brojnog stanja poslaničke grupe Napred, Srbijo.
Narodna poslanica Nataša Jovanović, povreda Poslovnika.
Gospođo Čomić, gospodin Petar Jojić, kao nekadašnji ministar pravde i ekspert za krivično pravo, jedan od najboljih članova tima za odbranu prof. dr Vojislava Šešelja, pogledom mi je sugerisao, pošto ne može da govori, oduzeta mu je reč, da je i ovo što je prethodni građanin rekao, kome ste dali reč, u neku ruku krivično delo. Naime, on se ukopava sve više i više. On izlazi za govornicu i priznaje da vrši krivično delo, da vrbuje ljude, da ih verovatno ucenjuje, pošto imamo i takvu informaciju. Uostalom, meni je dovoljno to što se desilo u gradu Kragujevcu. U ovom trenutku se završava sednica Gradskog odbora SRS, odbora koji je počeo da diše, koji je pročišćen, zato što su svi oni koji su bili mesecima instruisani od ove odbegličke grupe isključeni iz SRS, desetoro časnih ljudi, onih koji su zaista, po pravdi i kako nalaže božija volja, zaslužili, biće koliko za sedam ili deset dana novi odbornici u Skupštini grada. Za mene je najveći ponos to što je grupa mladih ljudi, a njih je danas na ulici grada Kragujevca bilo preko 20, koji su studenti, koji su svršeni diplomci, obrazovani mladi ljudi, rođeni u gradu Kragujevcu, izašlo samo sa jednom idejom i jednom namerom, posle svih tih pritisaka i ucena koje su videli u svojim naseljima, kroz telefonske pozive koje su dobijali. Ali, oni nisu ljudi koji imaju nerešene probleme i koji imaju dvostruki život, i ljudi koji imaju probleme sa finansijskom ili nekom drugom krizom, ili žive dvostruke živote, i onda ne moraju da se prodaju nikome i da podležu ucenama, kao broj 20 ili ne znam već koji broj, neidentifikovano lice. Znam o kome se radi i znam šta pričam. Najlakše je manipulisati sudbinama ljudi koji imaju bilo kakav problem u životu i, ne daj bože, da bilo ko dođe u takve probleme, bilo ko od vas, da neko ko trenutno ima nekakvu moć ili misli da ima podršku predsednika DS, američkog, britanskog ambasadora, na takav način ucenjuje ljude. Nama se desilo ovo sa kolegom Prelićem, da je preko noći shvatio kakva je obmana u pitanju. Dešava se to i sa mnogim članovima SRS, pa čak mogu da kažem i za dve osobe u okrugu, odnosno u Šumadiji, gde sve činim zaista već unazad 17 godina da podignem na najviši mogući nivo SRS, da su one u pravom smislu reči kolateralna šteta. Zašto? Ili je u pitanju neka samohrana majka, ili je u pitanju osoba bez posla. Sada nemam vremena, gospođo Čomić, da vam pročitam stenogram ... (Predsedavajući: Molim vas da kažete član Poslovnika.) ...da pročitam stenogram jednog razgovora tako instruisanog, isključenog člana SRS iz Kraljeva, sa jednim odbornikom koji je ostao odbornik stranke, koji je primao direktno naloge od Tomislava Nikolića da vrbuje te ljude, da im obećava posao, ovo ili ono. Ti ljudi su bili odbornici i ostali su zbog toga što su poverovali da njihove ostavke ništa ne važe, da je dovoljno da odu u sud i povuku te ostavke, da će dobiti ovo ili ono. Ostali su bez hleba. Nekome je samo to parče hleba. A mi nismo ovde zbog, kako je to neko rekao, velikih plata ili putnih troškova, jer od toga se ljudi ne bogate. Siromašnija sam 17 godina posle bavljenja politikom. Mnogo sam više imala novca pre ovoga i nije mi to bio cilj kao nekima, ali očigledno je, s obzirom na to da su stvari zagazile duboko, da ćemo morati da iznosimo činjenice koje za mnoge neće biti prijatne, a bogami pojedini kada se vrate kući dobijaće oklagije o glavu.
Reč ima narodni poslanik Aleksandar Martinović, pa nakon njega pravo na repliku ima narodni poslanik Petar Jojić, koji je pomenut u izlaganju narodne poslanice Nataše Jovanović.
Dame i gospodo narodni poslanici, drago mi je da Tomislav Berluskoni čita Veliku Srbiju i da je mogao da pročita ono što sam napisao vezano za krivična dela koja je počinio. Što se tiče vas, gospođo Gordana Čomić, vi ste protivno Poslovniku sa mnom poveli diskusiju. Makar da ste u toj diskusiji izneli ono što je istina, pa da vam čovek i oprosti. Ali, vi se upuštate u pitanja koja očigledno ne razumete ili ne poznajete, ili namerno hoćete da obmanete građane Srbije. Jako dobro znam kako jedna država postaje član EU, nije to neka velika filozofija. A što se tiče onoga što ste vi kazali, SSP sa EU neće stupiti na snagu sve dok ga ne ratifikuje i poslednja država članica EU. Krajem aprila kada je Božidar Đelić, u želji da EU dune u jedra Borisu Tadiću pred izbore 11. maja, potpisao SSP sa EU, istog danaSavet ministara EU dao je izjavu da se ratifikacija sporazuma u svim državama članicama suspenduje, dok glavni tužilac Haškog tribunala ne da pozitivan izveštaj o tome da Srbija u dovoljnoj meri sarađuje sa tom zločinačkom institucijom. Prema tome, možete vi, gospođo Čomić, zajedno sa Tomislavom Berluskonijem, sto puta da izglasate SSP, on neće stupiti na snagu sve dok ga ne ratifikuje svih 27 država članica EU. A to što vas oni ne žele u svoje društvo jer vide kakvi ste, da jedno pričate a drugo radite, da ste ojadili građane Srbije za ovih osam godina, nema oblasti društvenog života koja je krenula napred otkako je DOS došao protivustavno na vlast 2000. godine, taj problem nije za SRS, taj problem nije za građane Srbije, taj problem je za one koji su vam obećali - dajte samo da srušimo režim Slobodana Miloševića 2000. godine, odmah ulazite u EU. Tu priču ponavlja Boris Tadić iz dana u dan - samo što nismo ušli u EU, evo danas, evo sutra, evo prekosutra, a ništa od toga nema. Ne da SRS želi ili ne želi ulazak u EU, nego EU vas ne želi, a vi se zapitajte zašto.
Tri minuta i niste izrekli na koji se član Poslovnika, kao povređen u proceduri, pozivate, što jeste kršenje Poslovnika. Moja je obaveza po članu 225, pošto ste izneli dezinformaciju, da Narodnoj skupštini obezbedim informaciju. I predsednik i predsedavajući Narodne skupštine po istom članu je u obavezi da poslanike i Narodnu skupštinu obaveštava o svemu potrebnom za rad. Narodni poslanik Milorad Krstin i narodni poslanik Aleksandar Martinović dobacuju da izađem za govornicu. Ovo je ovlašćenje predsedavajućeg, da daje sve potrebne informacije, potrebne narodnim poslanicima i za rad Narodne skupštine. Zabranjeno je Poslovnikom dobacivati sa mesta i predstavlja osnov za izricanje opomene narodnom poslaniku koji dobacuje sa mesta. Dakle, pri procesu učlanjivanja bilo koje zemlje u EU, nakon potpisivanja Sporazuma o stabilizaciji i asocijaciji, Unija donosi privremeni sporazum, koji stupa na snagu dok se ne završi ratifikacija u svim zemljama članicama. Dvadeset pet od 27 zemalja smatra da je Srbija spremna i za primenu Privremenog sporazuma i za sticanje statusa kandidata 2009. Holandija je zemlja koja smatra da treba da dokažemo punu saradnju sa Haškim tribunalom. Narodni poslanik Aleksandar Martinović je dezinformisan o tome na koji način se prelaze sve stepenice na putu evropskih integracija. Reč ima narodni poslanik Petar Jojić, pravo na repliku jer je pomenut u izlaganju narodne poslanice Nataše Jovanović. Molim vas da kažete osnov za repliku, jer samo pominjanje imena narodnog poslanika ne predstavlja osnov za repliku.
Gospođo predsedavajuća, koristim pravo iz čl. 207. stav 3. Želio sam, obzirom da sam prozvan, da predočim nadležnom organu ove skupštine da preispita, s obzirom da je gospođa predsedavajuća, kao predsednik Narodne skupštine, po profesiji lekar, a nije pravnik, prekoračila je i prekršila odredbe i pogrešno primenila odredbe koje se odnose na član 106. U njenu stručnost ne sumnjam, kao lekara, ali tražim da nadležni organ, pre svega Administrativni odbor, preispita opomene koje su izrečene meni i gospodinu Martinoviću, i Momiru Markoviću. Naime, gospođo predsedavajuća, u čl. 106. sravnite, analizirajte, autentično tumačite odredbu od st. 1. do 7. i kada se primenjuju ove mere od strane predsednika Skupštine. Opomena se izriče narodnom poslaniku koji je prišao govornici bez dozvole predsednika Narodne skupštine - nije bio slučaj; drugo, koji govori pre nego što je zatražio i dobio reč- nije bilo ni reči o tome, to nije slučaj; treće, koji i pored upozorenja predsednika narodne skupštine govori o pitanju koje nije na dnevnom redu - govorio sam u smislu odredaba čl. 225. i 226. jer je to opšti interes naših građana, odnosilo se pitanje na imovinu Republike Srbije i kako su tajkuni iz Hrvatske imovinu dobili u bescenje. Četvrto, ako prekida govornika u izlaganju ili dobacuje, odnosno ometa govornika, ili na drugi način ometa slobodu govora. Gospođo predsedavajuća Čomić, vama je dobro poznato moje držanje i moje ponašanje da nemam takav običaj i u konkretnom slučaju to nisam činio. Peto, ako iznosim činjenice i ocene koje se odnose na privatni život drugih lica - nije bio slučaj. Šesto, ako upotrebljava psovke i uvredljive izraze - nije bio slučaj. Sedmo, ako drugim postupcima narušava red na sednici ili postupa protivno odredbama ovog poslovnika - ni slučajno. Dobio sam reč dao sam obrazloženje i meni je bilo onemogućeno da iznesem i da tražim objašnjenje i obaveštenje o izuzetno važnim pitanjima imovine građana Republike Srbije. Zbog toga tražim da se, od nadležnog organa koji odlučuje o ovim povredama, stenogram pročita i da se u tom slučaju utvrdi i oceni da li je bilo mesta izricanju opomena ili oduzimanju reči. Hvala.
Administrativni odbor odlučuje o opomenama i izricanju, tako da je to procedura koja se podrazumeva, ali ono što se ne podrazumeva je da ste dobili reč i pravo na repliku bez pravog osnova. Izricanje povrede Poslovnika, narodni poslanik Milisav Petronijević, a posle njega narodni poslanik Dejan Mirović, izricanje povrede Poslovnika.
Dame i gospodo narodni poslanici, reklamiram povredu člana 103. stav 1. Poslovnika. Želim istovremeno u vezi s tim da dam i jedno objašnjenje, pogotovo građanima Srbije koji u velikom broju zovu, traže od mene da izađem, da se odredim u vezi s tim. Zatim, član 104. stav 1, sa ciljem da upozorim da pored dosta njih koji žele da dovedu u pitanje integritet i rad Skupštine, najveća opasnost za ovu skupštinu je kada njeni poslanici dovode u pitanje njen integritet i njeno dostojanstvo. Želim javnosti da saopštim, dva dana strpljivo čekam, poštujući član 103. poslovnika o radu, koji kaže da govornik može da govori samo o onom što je na dnevnom redu. Dva dana ne mogu da dođem na red. Poslanička grupa SPS-JS dva dana strpljivo čeka da o tome razgovara. Odgovor građanima Srbije, koji postavljaju i traže da se reaguje u vezi s tim, uz komentar da smo napravili pijacu od Skupštine, tribinu da se gade itd, javno saopštavam, ni ja ni moja poslanička grupa nemamo s tim nikakve veze. Želim da upozorim takođe građane Srbije, kako naš narod kaže - zasviraj i za pojas zadeni, ovo više nije reklamiranje povrede Poslovnika. Ovo je najgrublje kršenje Poslovnika. Ovo jeobesmišljavanje rada Skupštine. Ovde su obesmišljeni svi članovi Poslovnika koji govore o vanrednom zasedanju, o dnevnom redu, o načinu rada, o načinu održavanja reda na sednici itd. Drage kolege, poštovani narodni poslanici, Srbija je umorna od ovih naših svađa, naših preklapanja. Traži od nas da radimo. Kada počne da se radi, ima posla i za vladajuću većinu, da brani ono što je pričala u predizbornoj kampanji, i za opoziciju da dovodi to u pitanje. Toliko prostora ima za reagovanje i za delovanje svih. Ovo, draga gospodo, vodi blokadi ne skupštine, vodi blokadi Srbije. Ako Skupština ne radi kao najviši zakonodavni organ, a ovo nije rad, ko to onda umesto Skupštine treba da radi? Dao sam objašnjenje zbog čega se dva dana ne javljam za reč i neću se javljati sve dok ne bude došlo na dnevni red. (Predsedavajuća: Tri minuta i 30 sekundi.) Istovremeno, još jednom pozivam sve da se okrenemo radu u Skupštini. Opoziciji da s pravom kritikuje i da postavlja pitanja, da traži odgovore. Svako pitanje ima pravo, ali kada se 50 puta isto pitanje postavi, to onda više nije pravo, to je zloupotreba. Još jednom poziv, dajte da radimo, Srbija od nas očekuje da radimo. Hvala lepo.
Četiri minuta. Narodni poslaniče Petronijeviću, mogu samo da vam kažem da je danas u toku dana bilo preko 100 izricanja povrede Poslovnika i da je svaki zahtev za izricanje povrede, a po Poslovniku, morao biti zadovoljen. Tako da mogu samo da vas pitam da li želite da se o povredi koju ste izrekli i odluči u danu za glasanje? (Ne.) Zahvaljujem. Izricanje povrede Poslovnika, narodni poslanik Dejan Mirović, a posle njega narodni poslanik Aleksandar Martinović.
Dame i gospodo, javljam se na osnovu člana 225. i 104. Dakle, tražim obaveštenje povodom informacija koje smo čuli o EU, SSP-u i trgovinskom sporazumu. Šta je potpisano 29. aprila 2008. godine u Luksemburgu, tačnije zašto je Gerald Knaus, direktor nemačke nevladine organizacije Inicijativa za evropsku stabilnost, izjavio povodom potpisivanja SSP, da je to bila "glorifikovana propagandna vežba posle koje su stvari u suštini ostale iste". Takođe, molim da nas predsedavajući zaštiti od čoveka, koji očigledno sa viškom lažnog samopouzdanja i sujete, posle susreta u američkoj ambasadi i saopštenja portparola američke ambasade Rajana Harisa, ovde preti poslanicima SRS. Zahvaljujem.
Molim službu Narodne skupštine da pitanje iz stenograma prosledi evropskoj kancelariji i ministarstvu koje se bavi evropskim integracijama. Po mojim saznanjima, narodni poslanik može ceo tekst sporazuma, koji je nadam se pročitao i kada smo usvajali i ratifikovali, naći na internet stranama i Narodne skupštine i Vlade Republike Srbije. Za zaštitu vasod bilo koga, predsedavajući je zadužen za zaštitu vašeg prava na slobodnu reč, i to imate. Za sve ostalo su drugi organi i organizacije u državi zaduženi, a vi ste u obavezi da to pravo na slobodnu reč poštujete. Reč ima narodni poslanik Aleksandar Martinović, izricanje povrede Poslovnika, pa narodni poslanik Nikola Savić, izricanje povrede Poslovnika.
Dame i gospodo narodni poslanici, zaista mi nije jasno zašto gospođa Gordana Čomić ima neodoljivu želju da polemiše sa poslanicima SRS, a, s druge strane, takođe mi nije jasno zašto tu svoju ...
Molim vas, narodi poslaniče, da ne iznosite neistine za govornicom. Ni u jednoj polemici u toku današnjeg dana nisam učestvovala. Primenjujem Poslovnik koji me obavezuje da dam objašnjenje svaki put kada bilo koji narodni poslanik izrekne povredu bilo kog člana Poslovnika u toku procedure i da dam informacije kada bilo koji narodni poslanik bilo koju informaciju traži. Dakle, molim vas da ne iznosite neistine, jer u polemici u toku današnjeg radnog dana nisam učestvovala ni u jednom slučaju.
Očigledno je da onda vi, gospođo Gordana Čomić, zaista potrebujete jednu ozbiljnu medicinsku pomoć. Šta tu mogu. Dakle, kažite mi šta je od onoga što sam rekao vezano za SSP sa EU nije tačno? Da li nešto ima što nije tačno? Rekao sam da će SSP ostati mrtvo slovo na hartiji sve dok ga ne ratifikuju svih 27 država članica EU, koje su jasno rekle da to ne žele da učine dok Serž Bramerc ne napiše izveštaj da Srbija u dovoljnoj meri sarađuje sa Haškim tribunalom. To se neće desiti sve dok vas Zapad ne natera da i poslednjeg Srbina, koji je držao pušku u ruci braneći srpski narod u zapadnim srpskim zemljama ...
Narodni poslaniče, ponovo iznosite neistine. Saradnja sa Haškim tribunalom je jasno definisana po spisku osumnjičenih za izvršenje ili podstrekavanje na najteže ratne zločine. Na tom spisku je bilo 46 lica. U Haškom tribunalu, dobrovoljnom predajom osumnjičenih koji su u bekstvu od suda i pravde, do sada je 44. Radi se o 46 lica koja su pred međunarodnim Haškim tribunalom osuđeni za ratne zločine. Molim vas da se uzdržite od iznošenja neistina za govornicom Narodne skupštine.
Dakle, 2001. godine Zoran Đinđić, Haški tribunal, EU itd. rekli su, a vi me demantujte ako nisam u pravu, ''dovoljno je da se u Haškom tribunalu nađe Slobodan Milošević, kao navodno glavni krivac za raspad bivše Jugoslavije i haška priča nad Srbijom biće zatvorena''. Sada je septembar 2008. godine, vi ste skoro sve vodeće srpske političare, generale, državnike, ministre, predsednike država, predsednike vlada, neke ste isporučili u Haški tribunal, neki su tamo ubijeni, neki su ubijeni čekajući suđenje, neki su se ozbiljno razboleli, članovi njihovih porodica su ubijeni itd, i haška priča ni do dan-danas neće biti završena. Pitanje da li će biti završena kada se iscrpi taj spisak od 46, navodno, haških optuženika koje traži Haški tribunal. Ovih dana možemo jasno da čujemo od EU da ni isporuka svih haških optuženika neće biti dovoljna za ulazak Srbije u EU, sve dok Srbija ne uspostavi dobrosusedske odnose sa lažnom republikom Kosovo.
Molim vas treći put da ne iznosite neistine. Imate dve opomene, narodni poslaniče, zbog upornosti da kršite Poslovnik Narodne skupštine. Poslednja stvar koju želi bilo ko ko predsedava je da se izriču opomene narodnim poslanicima, ali vas molim da počnete da poštujete Narodnu skupštinu, kao instituciju koju čini nas 250, i da počnete sa iznošenjem činjenica. Imate još 45 sekundi i popunite to vreme istinitim iskazima.
Objasnite mi samo kako ste došli do tih 45 sekundi, pošto ste mi dva puta prekidali govor i isključivali mikrofon.
Ponovo je neistinito, tri puta sam vam prekidala govor i merila svaki put.
Gospođo Čomić, očigledno imate neki ozbiljan problem, ali sam, nažalost, pravnik pa ne mogu da vam pomognem. Dakle, sve ovo što sam rekao je istina, a i vi znate da je to istina, ali lažno obmanjujete građane Srbije da je tobože SRS ta koja sprečava da Srbija uđe u EU. Vi jako dobro znate ko je taj koji sprečava. To sam vam danas nekoliko puta izneo i mislim da po tom pitanju više nema nikakve dileme, i više na to pitanje neću da se vraćam, a vama ako nešto nije jasno i posle tri puta ako vam čovek nešto kaže, onda tu ne mogu ništa. Pošto ste rekli da Narodna skupština broji 250 narodnih poslanika, pitam vas, kao narodni poslanik u Skupštini Srbije, koji je bio na izbornoj listi 11. maja SRS-dr Vojislav Šešelj, koliko narodnih poslanika broji SRS u ovom trenutku i kako možete da objasnite činjenicu, ako kažete da ne broji 78, da može da dođe do razlike između faktičkog stanja i onoga što piše u izveštaju RIK, na osnovu koga su potvrđeni mandati?
Ponovo niste izrekli član Poslovnika na koji se pozivate, da je Poslovnik prekršen u proceduri. Pitanje koje ste postavili je da se to izgleda menja iz sata u sat, koliko ima poslanička grupa koja je prijavljena pod jednim imenom. To su informacije koje i vi i ja imamo iz ove sale. Drugih informacija nemam, osim onoga što je, po članu 23. Poslovnika Narodne skupštine, pravo poslanika da formiraju poslaničke grupe. Sekretar Narodne skupštine će poslednje stanje učiniti dostupnim, jer mora, svim narodnim poslanicima. Reč ima narodni poslanik Nikola Savić, izricanje povrede Poslovnika u proceduri, a posle njega narodni poslanik Milovan Radovanović.
Dame i gospodo narodni poslanici, reklamiram povredu Poslovnika, član 225. stav 1. Moram da pročitam ovo: ''Narodni poslanik ima pravo da bude obavešten o svim pitanjima potrebnim za vršenje funkcije narodnog poslanika''. Gospođo Čomić, zamoliću vas da malo fleksibilnije tumačite član 225. Poslovnika, jer ovde stoji da narodni poslanik mora biti obavešten. U ovom članu ne piše da li obaveštenja koja dobija moraju stići preko televizije, preko radija, preko novina, od ljudi na terenu ili od kolega poslanika. Baš ovde ću, kao poslanik, da obavestim neke moje kolege, a da mi ne bi rekli da govorim neistinu, reći ću nešto iz vaše struke, gospođo Čomić. Kolko znam, vi ste diplomirani fizičar. Odlično vam je poznato da je u toku najveći naučni projekat u istoriji čovečanstva, reč je o akceleratoru u švajcarskom gradu Lucernu, sa ciljem da taj projekat otkrije tajne nastanka sveta, odnosno velikog praska. Nažalost, taj projekat je trenutno zaustavljen zbog određenih problema. Zašto sam ovo rekao? I mi u ovom parlamentu imamo i te kakve probleme i predlažem vama, kao potpredsedniku Skupštine iz najjače vladajuće stranke, da zbog problema koji postoje u ovom parlamentu obustavimo rad ovog parlamenta, dok ne vratimo mandate koji su oteti SRS. Kada to bude urađeno, onda će se otkriti sve tajne koje su postojale prilikom nastanka nove fantomske stranke, nazivam je rikverc stranka.
Narodni poslaniče, vaše pitanje se svodi na nekoliko puta ponovljeno pitanje o proceduri prestanka i davanja mandata drugim poslanicima. Potpisnik i podnosilac izborne liste obraća se RIK i Administrativnom odboru, sa predlogom da su se stekli uslovi za prestanak mandata poslanika sa te izborne liste. O tome se sastavlja izveštaj na sastancima Administrativnog odbora i RIK i podnosilac izborne liste predlaže da se mandati povere drugim poslanicima, odnosno kandidatima u tom trenutku, ako je po zakonu prestao mandat prethodnim poslanicima. O tome Administrativni odbor sastavlja izveštaj i dostavlja Narodnoj skupštini, a mi samo konstatujemo. Dakle, to je ponovljeno više puta. Vi ste možda bili van sale ili niste učestvovali do sada u radu Narodne skupštine, pa nemate informaciju o tome kako se zamenjuju narodni poslanici. To je jedina informacija koju mogu da vam pružim na vaše pitanje o tome šta će biti sa bilo kojim mandatima. Za pitanja o Hadronu u Cernu, to možemo mimo Poslovnika i Narodne skupštine. Kaže narodni poslanik da nije govorio neistinu o akceleratoru u Cernu. Nije, trenutno je u zastoju zbog popravke sa hlađenjem velikih magneta koji ubrzavaju protone. Reč ima narodni poslanik Milovan Radovanović.
Dame i gospodo narodni poslanici, reklamiram povredu Poslovnika, član 103. stav 3, a u vezi sa članom 226. Gospođo predsedavajuća, na primedbu mog kolege narodnog poslanika mr Aleksandra Martinovića naveli ste više puta dok je bio za govornicom da ne polemišete s njim, a uporno ste u momentima njegove diskusije po pitanju povrede Poslovnika to činili.
Molim vas da ne iznosite neistine. Polemika je kada prepustim predsedavanje drugome, uzmem reč i javim se na repliku ili izričem povredu Poslovnika. Ovo što dajem kao informaciju sam obavezna istim onim Poslovnikom na čije se povrede uporno pozivate. Dakle, ni jednog trenutka u toku današnjeg dana, to mi je važno zbog stenograma, nisam učestvovala u polemici sa narodnim poslanicima. Izvolite.
Gospođo predsedavajuća, to i sada činite dok sam ja za govornicom. Vi za vreme govora po članu 103. stav 3. gde kaže - narodnom poslaniku i drugim učesnicima u pretresu nije dozvoljeno dobacivanje, odnosno ometanje govornika na drugi način, kao i svaki drugi postupak koji ugrožava slobodu govora. Vi to upravo sada činite i uvek to činite kada se javi poslanik SRS da reklamira povredu Poslovnika. Kada je u pitanju sloboda govora, ako narodni poslanik ne može da ima slobodu govora u Narodnoj skupštini - ko će da ima? Ako ima narodni poslanik ili građanin Srbije slobodu da se tajno sastaje sa američkim i britanskim ambasadorima, kako onda narodni poslanik u Skupštini Srbije nema pravo na slobodu govora? Naveo sam da ste učinili povredu Poslovnika u vezi člana 103. vezano za član 225. Više puta smo danas, a i juče iz poslaničke grupe SRS tražili od Narodne skupštine, odnosno od predsednika Narodne skupštine i predsedavajućeg sednice - da nam odgovore ili da nam omoguće zahtev koji upućujemo sa ove govornice ministru unutrašnjih poslova u vezi nemilih događaja 29. jula tekuće godine koji su se dogodili na mitingu SRS, kada je veliki broj ljudi od strane policije pretučen, kada je ovakvim gumenim metkom (govornik pokazuje gumeni metak) i bivši poslanik u Narodnoj skupštini Republike Srbije i bivši član SRS Borislav Pelević pogođen i, nažalost, pretrpeo teške posledice, a i životno je bio ugrožen. Mi poslanici SRS znamo da je veliki broj ljudi povređen. Reći ću vam da su Saša Ćirić iz Ražnja, Stame Zlatanović iz Niške Banje, Jovica Milovanović iz Merošine, Dušan Vujasinović iz Pančeva i mnogi drugi bili pogođeni ovakvim gumenim mecima i pretrpeli su lakše ili teške telesne povrede. Zbog čega? Da bi ministar unutrašnjih poslova podneo Skupštini Srbije jedan šturi izveštaj, gde ne može da se vidi, odnosno nema utvrđene odgovornosti niti onoga ko je organizovao, niti onoga ko je naredio, niti onoga ko je izvršio sve ono što se dogodilo na mitingu SRS 29. jula tekuće godine. Mi u SRS, s pravom, tražimo od vas, predsednika Narodne skupštine ili predsedavajućeg, ne znam ko mi je sada iza leđa za stolom ...
Gospodine Radovanoviću, govorite tri minuta i petnaest sekundi.
U redu je, završavam rečenicu ... da proslede ovo pitanje nadležnim državnim organima i nadležnim funkcionerima, konkretno ministru unutrašnjih poslova.
Ima reč gospodin Momir Marković, izvolite. Po Poslovniku, je li?
Gospodo predsedavajuća, hvala bogu da ste se vratili u salu.
Molim vas, indirektno vređate gospođu Čomić, koja krajnje korektno vodi i predsedava.
Rekao sam hvala bogu da ste se vi vratili. Gospođa Čomić ima govornu manu izgleda, s vremena na vreme prestane da priča da uzme vazduh. Ni jedan od narodnih poslanika nije mogao tri minuta da priča, da mu ona bar tri puta ne oduzme reč, ne pritisne to dugme pored i onda ona priča bar tri minuta. Javljam se po članu 226. jer hoću da budem informisan, s obzirom da ćemo na jednoj od sledećih sednica imati predlog zakona koji se zove - Predlog zakona o agenciji za borbu protiv korupcije i kriminala, naravno. Da li se pod korupcijom i kriminalom podrazumevaju sve korupcije i sva kriminalna dela? Da li se pod korupcijom i kriminalom takođe podrazumevaju krađe? Nema veće krađe ... Molim da prestanete da dobacujete. Prvo je to vrlo neukusno, nekulturno i nevaspitano. Ako imate šta da kažete izađite za ovu govornicu, jer osim tri reči koje ste sada rekli nisam vas čuo otkada ste u skupštinskim klupama. Da li se pod korupcijom, da li se pod kriminalom podrazumevaju i krađe izborne volje građana? Jer ako je tako, onda odmah da prekinemo i da usvojimo ovaj zakon - da počne zakon da se primenjuje. Po ovom zakonu će se onda vratiti ovi mandati koji su ukradeni SRS. Nisam video ni jednu listu poslaničku koja će se zvati napredna Srbija, nazadna Srbija, naprednjaci, nazadnjaci itd. Znam da postoji SRS, postoji ZEZ, postoje još neke poslaničke liste, ali ovakve liste nije bilo i u ovom slučaju bi bilo da je u parlament ušla i postala parlamentarna stranka, koja još i nije formirana. Molim da me obavestite da li je moguće da u parlament uđe stranka koja ne postoji, još uvek virtuelna, odnosno da li će ovaj zakon rešiti pitanje krađe poslaničkih mandata, odnosno narodne volje?
Prestanak mandata prema članu 88. je u sledećim slučajevima: podnošenjem ostavke, ako je pravosnažnom sudskom odlukom osuđen poslanik na kaznu zatvora, bezuslovnu, u trajanju od najmanje šest meseci; ako je pravosnažnom sudskom odlukom lišen poslovne sposobnosti; preuzimanjem posla ili funkcije koji su prema ovom zakonu nespojivi sa funkcijom poslanika; gubljenjem državljanstva, ako mu prestane prebivalište na teritoriji Republike Srbije; ako nastupi smrt poslanika. Dakle, tada prestaje da važi mandat. Poslaniku mandat prestaje da važi danom nastupanja bilo kog slučaja iz ovih tačaka člana koji sam pročitala. Dan prestanka mandata konstatuje Narodna skupština Republike Srbije na prvoj narednoj sednici posle prijema obaveštenja o razlozima za prestanak mandata poslanika. Dakle, Skupština može samo u ovim slučajevima da konstatuje prestanak mandata. Ima reč gospodin Dušan Marić. Izvolite.
Dame i gospodo narodni poslanici, javljam se po članu 226. Poslovnika Narodne skupštine. Tražim objašnjenje od Vlade Republike Srbije i Ministarstva pravde - šta Vlada Republike Srbije, država Srbija preduzimaju po pitanju pokušaja Haškog tribunala da nametne branioca Vojislavu Šešelju? Prva činjenica je da Tužilaštvo u Haškom tribunalu pokušava protivpravno da nametne branioca Vojislavu Šešelju. Druga činjenica, Vojislav Šešelj najavljuje da će u tom slučaju stupiti u štrajk glađu do smrti. Da postoji objektivna opasnost od još jedne haške žrtve govori i činjenica da je do sada Haški tribunal direktno ili posredno ubio 12 Srba. Podsetiću sada na te žrtve. Prva žrtva je bio policajac Simo Drljača iz Prijedora, koji je ubijen dok se zajedno sa sinom kupao na jezeru. Druga žrtva je Dragan Gagović iz Srbinja.
Gospodine poslaniče, zloupotrebljavate razlog zbog koga ste se javili. Ima reč gospodin Sulejman Spaho.
Dame i gospodo, reklamiram povredu Poslovnika 225. i 226. Danas ste u više navrata, hoću vama da se obratim gospođo predsednice, kaznili opomenom moje kolege iz SRS, a pošto je prva opomena 3.000 dinara, odvojio sam i staviću ovde ako me budete opomenuli. Ono za šta sam se javio, tražim objašnjenje zašto kolege poslanici iz pozicije izlaze i sve vreme govore da srpski radikali vrše opstrukciju. Želim, gospođo predsednice, da mi objasnite na koji način mi to vršimo opstrukciju kad imamo pravo po Poslovniku da se javimo i da iznosimo naše probleme. Vi dobro znate razlog zbog čega se ovo danas dešava. Mi tražimo da nam se vrate mandati Srpske radikalne stranke i ovo je razlog zbog čega se ovako i postupa u Skupštini Srbije. Verujte mi da ćemo biti uporni do onog trenutka dok nam ne vratite mandate koje su nam dali građani Srbije. Ono što moram da kažem, poznajem dugo građanina Nikolića i mislio sam da ima, kada je izašao, da je trunka morala ...
Udaljili ste se od razloga zbog koga ste dobili reč.
Zato što je građanin Nikolić izašao i rekao nešto za SRS i za poslanike SRS, kao navodno da je prešao u neki drugi... Verujte, kad je izlazio mislio sam da je kod njega proradila savest i da će da vrati mandat SRS-u, što je to normalno u čoveku koji je dugo godina bio nekad srpski radikal, i više nije. Razlog znamo. Ne sme ni on, ni oni njegovi sateliti koji su prešli kod njega, da vrati zbog Tadića, normalno i zbog ambasadora kod kojih ide svaki dan. Ono što vam moram reći, gospođice predsednice, gospođo predsednice, još lepše, ona je uvek ovako elegantna i mlađa je nego što vi izgledate, tražim gospođo predsednice... (Predsednik: Prošlo je tri minuta.) Ovo je vrlo važno. Evo, sad sam dobio tri preteće poruke ako izađem i nešto kažem protiv Tomislava Nikolića. Tražim zaštitu od vas, kao što imate i vi, kao što ima Tomislav Nikolić. Odavde ne idem dok ne budem zaštićen od vas.
Gospođica Nataša Jovanović. Izvolite.
Gospođo predsedniče, dame i gospodo narodni poslanici, javljam se po članu 238. Poslovnika, koji definiše ulogu delegacije parlamenta Republike Srbije u međunarodnim institucijama. Gospođo Kolundžija, vi kažete: kako ponovo! Moram, zato što moram tačku po tačku, nije mi dovoljno tri minuta da objasnim ono na šta su mi potrebni odgovori od vas i gospođe predsednika, kako bih se blagovremeno i kako treba pripremila za ono što će se desiti sledeće nedelje u Parlamentarnoj skupštini Saveta Evrope, pošto mi moramo da učestvujemo u raspravi ove rezolucije na osnovu izveštaja Monitoring komiteta o stanju u našoj zemlji. Vidite da se tendenciozno zadržavam samo na tački 13. ove rezolucije. Meni je žao i potrebno je bez obzira, niti sam više vredna niti bilo koji drugi član delegacije, ponosna sam na to što me je predložila SRS i što mogu da učestvujem u radu tog tela da zastupam naše jedinstvene zajedničke interese, ali kako, i to je uvek bio manir nas srpskih radikala, tome nas je učio dr Šešelj kada putujemo bilo gde u inostranstvo i kada bilo gde razgovaramo o Srbiji, da se držimo onoga što smo mi kao država, da ne radimo ono što je postao manir pojedinaca, sada ne samo iz Demokratske, nego i iz drugih stranaka, da opanjkavamo svoje političke neistomišljenike itd, nego da imamo jedan zajednički stav i da se tamo pojavimo snažno i odlučno i da kažemo - mi imamo naše institucije, mi poštujemo demokratska prava i načela i mi branimo ono što je naše. Tako je, verujte mi, do sada bilo u svim situacijama. Biće i sada, u to ne sumnjajte, kada je u pitanju ovaj deo koji se odnosi na Kosovo i Metohiju i na zaštitu našeg teritorijalnog integriteta i suvereniteta. Mi u svakoj prilici jedinstveno delujemo kada treba da podnosimo amandmane i kada imamo taj zajednički nastup. Doduše, profesor Mićunović nije želeo da učestvuje u diskusiji, on je jedini član naše delegacije na januarskom zasedanju kada je bio onaj monstruozni izveštaj odnosno rezolucija izvesnog lorda Rasela, ali dobro, verovatno je smatrao i verovatno je znao da će uskoro da usledi priznavanje te kvazišiptarske države. To je njegov problem, međutim, sada se nalazim u jednoj izuzetno teškoj situaciji kao član naše delegacije, gospođo predsedniče. Ovde je tačka 13. koja govori o funkcionisanju demokratskih institucija, dakle Narodne skupštine Republike Srbije. Tačka 13. kaže da Savet Evrope, pazite za ovo treba da glasaju parlamentarci 46 zemalja članica Parlamentarne Skupštine Saveta Evrope, žali što su srpske demokratske institucije još nedovoljno snažne i podvlači potrebu njihovog daljeg jačanja u oblastima izbornih zakona, parlamentarne demokratije i decentralizacije. Kako sada, pošto znam šta se dešava ovde, poslanik sam, izabrana sa liste Srpske radikalne stranke dr Vojislav Šešelj kojoj je ukradeno 20 poslaničkih mandata, da nastupim tamo i da branim našu demokratsku instituciju, a naravno da bih sve uradila za svoju državu i svoj narod i ovaj parlament, kada se na moje oči i oči svih ovih ljudi ovde i građana Srbije kradu poslanički mandati? Šta, da uverim poslanike u Parlamentarnoj skupštini Saveta Evrope da je u redu i da mi imamo jaku demokratsku instituciju? Nažalost, nemamo, i to je naš poraz. Posle 18 godina obnovljenog višestranačja u Srbiji, to je sramota, mi treba danas da razgovaramo ovde 26. septembra 2008. godine o krađi mandata sa jedne izborne liste. Kada je Bogoljub Karić ukrao jedan mandat SRS-u izvesnog Živadina Lekića i svakoga dana davao izjave, tada je imao svoju televiziju, da nastavlja dalje, da će ih biti 2, 3, 4, 5, tadašnji šef naše poslaničke grupe je izašao za govornicu i rekao da je to posao za javnog tužioca, da dođe javni tužilac u zgradu Skupštine, da vidi i da privede Bogoljuba Karića zbog toga što to radi. Danas se sve to ponavlja, a vi ćutite. Tako ne možemo da štitimo parlament i demokratske vrednosti našeg društva.
Gospođa Nada Kolundžija.
Poštovana gospođo predsednice, uvaženo predsedništvo, dame i gospodo narodni poslanici, javljam se po članu 103. stav 1, gde kaže da narodni poslanik može da govori samo o tački koja je na dnevnom redu. Želim da kažem da poslanici SRS već danima najgrublje zloupotrebljavaju Poslovnik pozivajući se na povredu Poslovnika, dakle prosto znam da oni to znaju, ali hoću da građani razumeju do koje mere se radi ovde o zloupotrebi. Pravo da se poslanik javi po povredi Poslovnika i da dobije reč pre svih drugih, bez obzira šta je na dnevnom redu i o čemu se raspravlja, jeste ona poslovnička mogućnost koja omogućava da se u slučaju povrede procedure zaustavi dalji tok sednice kako odluka, koja bi bila na taj način donesena, ne bi bila doneta na osnovu pogrešne procedure. Pozivanje na član 225. i 226. je zloupotreba Poslovnika, jer su ti članovi u Poslovniku u odeljku koji se zove prava i dužnosti narodnih poslanika. Onda kaže da je narodni poslanik dužan da učestvuje u radu Narodne skupštine, pa da narodni poslanik koji se nalazi na stalnom radu u Narodnoj skupštini Srbije je dužan da prilikom utvrđivanja kvoruma, kao i u toku rada sednice, bude prisutan na sednici. Dakle, 225. i 226. je deo korpusa prava i obaveza narodnih poslanika. Po tom članu niko ne može da dobije pravo da se javi i da dobije prvenstvo za obraćanje Skupštini. Molim vas da to prestanemo da dopuštamo kao praksu koja se pretvara u jedno zlostavljanje čitave zemlje.
Zahvaljujem. Gospodin Milorad Krstin.
Dame i gospodo narodni poslanici, evo, kako vi kažete, više dana SRS-dr Vojislav Šešelj ne dozvoljava rad parlamenta i usvajanje nekih zakona. Ne vidim šta je protivzakonito ako jedna stranka želi da kaže svoje mišljenje o izveštaju koji je podnelo Ministarstvo unutrašnjih poslova. Ne vidim šta je smetnja da poslanici SRS i poslaničkog kluba SRS-dr Vojislav Šešelj traže ono što im je ukradeno na izborima maja meseca.
Gospodine poslaniče, dozvolite da vas podsetim da ste dobili reč da biste reklamirali Poslovnik. Nije na dnevnom redu ni izveštaj Ministarstva unutrašnjih poslova, ni problem vaših mandata.
Želim samo da pojasnim da SRS...
I građanima i poslanicima je jasno.
Izvinite, molim vas, ako ste dali gospođi Kolundžiji, mislim da imam pravo i ja kao narodni poslanik...
Molim vas, recite koji član Poslovnika reklamirate i držite se objašnjenja vezanog za povredu Poslovnika.
Imam prava, kao jednaki među svima, da kažem svoje mišljenje. Rekao sam, povreda Poslovnika, član 226. Nikog ne vređam i nikome ništa ovde ne oduzimam, niti vreme niti išta. Hoću samo da vam kažem da imam pravo kao narodni poslanik koji sam potpisao blanko ostavku ispred poslaničke grupe SRS-dr Vojislav Šešelj da se ta blanko ostavka vrati poslaničkom klubu SRS-dr Vojislav Šešelj. Hoćete i to da mi zabranite? Vi ste navikli da tako uzimate mandate. Uzeli ste i sadašnjem koalicionom partneru, kad je bio Ivković. To je vaša navika, to je vaša demokratija. To je ta demokratija koja treba sada da nas odvede u Evropsku uniju. Vi ćete nas odvesti? Odvešće nas SRS-dr Vojislav Šešelj.
Gospodin Nikola Savić.
Dame i gospodo narodni poslanici, gospođo predsedavajuća, javljam se po Poslovniku - član 225, u vezi člana 109. Poslovnika Narodne skupštine Republike Srbije. U članu 225, to svi dobro znaju, stoji da poslanik ima pravo da bude obavešten o svim poslovima koji su vezani za obavljanje njegovog poslaničkog mandata. Pošto ste danas, gospođo predsedavajuća, mimo svih običaja, svih ovih nekoliko zadnjih godina parlamentarizma u Srbiji, izrekli veliki broj opomena većem broju poslanika SRS, pitam vas da li ćete, shodno članu 109. poslovnika o radu Narodne skupštine Republike Srbije, kazne koje se tamo predviđaju pretvoriti u osnivački ulog novoformirane Srpske retrogradne stranke?
O proceduri opomena koje su izrečene gospođa Čomić je već izvestila i javnost i poslanike. Gospođa Vjerica Radeta.
Dame i gospodo narodni poslanici, javljam se u skladu sa članom 1. Poslovnika Narodne skupštine i da jednom zasvagda, nadam se, objasnimo šta znače članovi 225. i 226. Poslovnika Narodne skupštine. Ako narodni poslanik, sad govorim o članu 226, ima pravo da traži obaveštenja i objašnjenja od predsednika Narodne skupštine, predsednika Odbora, ministara i funkcionera u drugim republičkim organima i organizacijama itd, a koja su mu potrebna za ostvarivanje funkcije narodnog poslanika. Mogu da razumem da vama smeta što se mi javljamo po tom članu, ali nemate mogućnosti da nas sprečite da to radimo. Svi u ovom parlamentu su nekad bili u situaciji da koriste ovaj član, kao i član 225. stav 1. Naravno, mi to radimo onda kada mislimo da imamo potrebu da građanima Srbije pre svega uputimo određene poruke, ali i kada želimo da poslanicima skupštinske većine skrenemo pažnju na nešto što oni možda i razumeju, ali moraju da se prave da ne razumeju. Više puta smo ovde danas čuli objašnjenje, pre svega od potpredsednika Narodne skupštine, gospođe Čomić, intervenisala sam jedanput kada je ona objašnjavala kako se dodeljuju mandati, kako se formiraju poslaničke grupe itd, sada želim da vam pročitam član 92. Zakona o izboru narodnih poslanika. To je u suštini osnov našeg javljanja, ali pronalazimo, naravno, u Poslovniku Narodne skupštine odredbu koja nam omogućava da to radimo. Član 92. kaže: "Ako na osnovu člana 88. stav 1. ovog zakona poslaniku prestane mandat pre isteka vremena na koje je izabran, mandat se dodeljuje novom poslaniku na način utvrđen ovim članom. Kada poslaniku prestane mandat pre isteka vremena na koje je izabran, u slučajevima iz stava 1. ovog člana, mandat pripada političkoj stranci sa čije je izborne liste bio izabran poslanik kome je prestao mandat i taj mandat se dodeljuje kandidatu na izbornoj listi za koga stranka nije dobila mandat. Kad poslaniku prestane mandat pre isteka vremena na koje je izabran, u slučajevima iz stava 1. ovog člana, a na izbornoj listi sa koje je poslanik bio izabran nema kandidata za koje podnosilac izborne liste nije dobio mandat, mandat pripada podnosiocu izborne liste koji ima sledeći najveći količnik, a za njega nije dobio mandat itd." Pošto prolazi tri minuta predviđena Poslovnikom, ja ću da obrazlažem u narednom javljanju ovo što sam dalje htela da vam kažem.
Reč ima Nada Kolundžija. (Nada Kolundžija, sa mesta: Prepuštam reč Vjerici Radeti.) Izvolite, gospođo Vjerice. To je najbolje kada najveća poziciona i najveća opoziciona stranka imaju takvu saradnju.
Poslanička grupa SRS je uopšte najveća poslanička grupa u ovom parlamentu, gospođo Đukić-Dejanović. Dakle, ovde ste imali pitanja upućena pre svega predsedniku parlamenta, a vi ste u obavezi, ako ne možete da odgovorite na pitanje, da prekinete sednicu ili bez prekida sednice da konsultujete određene organe koji bi mogli da vam pomognu i da narodne poslanike obavestite o onome što smo vas juče pitali vezano za Izveštaj MUP-a odnosno radne grupe, a koji se odnosi na okolnosti pod kojima je povređen, pa kasnije umro pokojni Ranko Panić. Ni o tome nam niste rekli ni jednu jedinu reč. Danas vas pitamo: kako će se primeniti član 92, u slučaju da neko iz ove poslaničke grupe koja je otela mandate SRS, ostane iz bilo kog razloga bez nekog od mandata? Sa koje izborne liste bi se u tom slučaju popunjavao taj mandat? Vi dobro znate, i vi gospođo Kolundžija i svi narodni poslanici, u čemu je suština ovog našeg pitanja. Ponavljam po ne znam koji put, mi znamo vi ne možete nama da odgovorite, a ne može ni predsednik parlamenta sve dok se Boris Tadić ne vrati i nama je to jasno, ali mi ćemo ga pored ove govornice čekati dok se ne vrati i dok vam ne kaže šta treba da uradite. Da li će imati potrebu da s građaninom Nikolićem ide kod američkog i engleskog ambasadora ili će to da dogovore telefonom, to zaista ne znam, ali ponavljam, danas je "Politika" objavila, do danas ste mogli da pričate kako mi srpski radikali izmišljamo, kako Vojislav Šešelj iz Haga izmišlja. Dakle, ono što je danas objavljeno u "Politici" i potvrđeno, tako stoji tamo, znači postalo je istina i mi govorimo, to je sada bilo javno, ali naravno, mi smo bili uvek sigurni, ali sada su sigurno i svi građani Srbije sigurni da je to bilo ranije i tajno. Nas to ne interesuje, neka oni razgovaraju s kim god hoće, neka primaju naloge od koga god hoće, to više nije naš problem. Naš problem, problem SRS je jedino u tome da mi znamo da je poslanička grupa SRS na poslednjim izborima osvojila 78 mandata i mi polažemo pravo na 78 mandata. To što se vama to ne dopada, to je zaista vaša stvar, vaš problem ili vaša stvar, svejedno. Prošla su tri minuta, zahvaljujem.
Što se tiče pitanja vezanih za izveštaj, u ovoj Skupštini Odbor za bezbednost ili eventualno pokretanje inicijative za posebnom sednicom koja bi imala tu tačku dnevnog reda su jedine poslovničke mogućnosti, drugih nema. Reč ima gospođa Kolundžija.
Poštovana predsednice, uvaženo predsedništvo, dame i gospodo poslanici, javljam se po članu 103. stav 1. Narodni poslanik je dužan da govori o tački dnevnog reda. Tačka dnevnog reda nisu odnosi, sukobi i problemi unutar bilo koje političke partije. Tačka dnevnog reda nije da li je neko ko je bio najveći patriota za nekoga sada najveći izdajnik, to nas ne zanima. Ono što mi ovde očekujemo i tražimo, da ne zloupotrebljavate Poslovnik i da na najgrubljem kršenju Poslovnika zapravo onemogućavate rad ove skupštine. Vi očigledno pokazujete da zloupotrebljavate Poslovnik i ne krijete da zloupotrebljavate Poslovnik, ne krijete da blokirate rad Skupštine. To je sada potpuno očigledno. Ono što vi tražite jeste miraz koji ste uneli i hoćete da vam ga mi damo. Mi za to niti smo nadležni, niti hoćemo da se u to mešamo, niti je nas baš briga za to. Dakle, ako vi to hoćete da razrešite, imate institucije koje to razrešavaju i zaista mislim da nemate prava i da moramo stati na put ovome što se sada dešava. Dakle, ako vi mislite da imate 78 mandata, dokažite da ih imate. Ako mislite da je istekao mandat nekome pre roka, dokažite da je istekao mandat i zamenite toga kome je istekao mandat po bilo kom osnovu. Ali, nemojte da kinjite sve građane ove zemlje zbog toga što vi imate problem jer ne znate da je neko ko je juče bio nešto danas nešto drugo ili vi tvrdite da je taj nešto drugo. To da treba da se vrati neko da bi nama rekao šta treba da uradimo, to je verovatno zbog toga što vama iz Haga stalno daju naloge, pa mislite da se nalozi dobijaju iz jedne kancelarije, iz jednih usta. Ono za šta ne može niko da nam da nalog jeste da dopustimo da se krši Poslovnik, ne može niko da nam da nalog da arbitriramo u unutrašnjim stvarima stranaka i niko ne može da nam da nalog da vi od nas tražite da mi uradimo nešto za šta nismo nadležni.
Gospodin Milan Avramović.
Gospođo Nado, znam da je vama Hag bliska institucija, vi ste dobili nalog da oterate neke u Hag, a ne da se odande vrate. Verujemo mi vama na reč. Dakle, gospođa Nada Kolundžija izađe u osam sati, ponovi ono što je rekla jutros u 12,00, u tri, i sada u osam zbog gledanosti i onda nam kaže ono što je već opštepoznato. Evo, ja ću da vas demantujem jednom jasnom činjenicom. Jeste li poslaničkoj grupi SRS smanjili vreme za raspravu u načelu? Jeste li poslaničkoj grupi SRS uskratili pravo na odbore koji joj pripadaju? Je li to tačno ili nije? Kakve to veze ima sa institucijom za vraćanje mandata? To je do sada pripadalo nama. Opšte je poznato, u sudu dok ne padne neko rešenje staro rešenje je na snazi. Vi ste već sproveli nešto što planirate tek kasnije zvanično da saopštite i ovde nas optužujete da vršimo opstrukciju u parlamentu. Gde je tu zdrava logika? Tu su principi jasni. Tražili smo naše, dajte nam naše. Nismo tražili vaše, daleko bilo da nam i to treba. Ne brinite vi za nas da li će nama iz Haga stići informacija ili ne, brinite da ispoštujete ono što je osnovno, principijelno pravo demokratije, da političkoj stranci na osnovu broja glasova koje je dobila date ono što pripada u republičkom parlamentu. Zato vam kažem, postavljam jedno pitanje u skladu sa članom 226. Gospođo Slavice Đukić-Dejanović, u moralnoj i u svakoj sam dilemi da će Tomislav Nikolić, kao predsednik Administrativnog odbora, sutra aktivirati i ostavke svih ostalih poslanika SRS. Šta ćemo mi onda? Onda ćemo opet imati ogroman broj poslanika da ne znamo ni čiji su, ni koji su. Naše je pravo da tražimo ono što je naše. Zato vam predlažem, dok ne stigne ono što je naše i zvanično ispoštujte član 98. stav 2. koji kaže - predsednik Narodne skupštine može odrediti pauzu u radu sednice Narodne skupštine da bi se izvršile potrebne konsultacije ili pribavilo mišljenje. Pazite tu rečenicu - pribavilo mišljenje. Nisu članovi 225. i 226. sporni. Vi pravite iks grešaka, možemo da se javljamo po kom god hoćete članu, posebno predsedavajući. Nije problem, ako vam je lakše, javljaćemo se po 103, 104. i po 105. Nije 225. i 226. problem. Problem je u vama. Nemojte biti toliko uporni, istrajni smo da kod ovoga dođemo do kraja. Vi terate vašu priču, mi ćemo našu. Mi samo tražimo naše, a vi otimate tuđe.
U Narodnoj skupštini članom 23. regulisano je obrazovanje poslaničkih grupa, Poslovnikom o radu, i ovaj član kaže da se u Narodnoj skupštini obrazuju poslaničke grupe najkasnije sedam dana od dana izbora predsednika Narodne skupštine, da poslaničku grupu čine narodni poslanici jedne političke stranke, drugih političkih organizacija ili grupe građana, a ima najmanje pet narodnih poslanika. To je u vezi sa prvim delom vašeg pitanja. U drugom delu odgovor je vezan za član 94. Poslovnika, koji kaže da ukupno vreme rasprave u načelu za političke grupe iznosi pet časova i da se vreme iz stava 1. ovog člana raspoređuje na poslaničke grupe srazmerno broju narodnih poslanika članova tih poslaničkih grupa. Htela bih da vam kažem da zaista nema nikakav problem, pošto ste konstatovali da imam problem u razumevanju toga što kažete. Građanima Srbije, poslanicima i meni je jasno da vi hoćete da pitanje mandata danas bude jedino pitanje i da vršite pritisak da određena kadrovska rešenja, koja se vama ne dopadaju, rešava ovaj parlament. Prosto nemamo mandat to da radimo, poslovnički je to nemoguće. Gospođa Kolundžija je u više navrata to objašnjavala detaljno, ona je citirala sebe, a uglavnom poslanici SRS jedni druge, tako da se ponavljaju ti sadržaji često. Molim gospodina Aleksandra Martinovića, on ima sada reč.
Dame i gospodo narodni poslanici, dok ste vi gospođo Đukić-Dejanović bili odsutni, gospođa Gordana Čomić je načinila niz povreda Poslovnika Narodne skupštine, između ostalog, to radi i sad, dobacuje iza leđa. Pre svega, povredila je član 96. Poslovnika, koji kaže sledeće - predsednik Narodne skupštine, odnosno predsedavajući, kada predsedava sednicom Narodne skupštine, ako želi da učestvuje u pretresu, prepušta predsedavanje jednom od potpredsednika Narodne skupštine. Gospođa Gordana Čomić je ovde pokušala da demantuje ono što sam rekao vezano za ulazak Srbije u EU. Nije sporno to što je ona iznela niz dezinformacija po tom pitanju, verovatno žena nije dovoljno upućena u to pitanje. Problem je što je ona te informacije iznosila sa mesta predsedavajućeg, pa vam skrećem pažnju, gospođo Đukić-Dejanović, da skrenete pažnju gospođi Gordani Čomić, ako želi da kaže nešto što interesuje sve narodne poslanike, a ne tiče se Poslovnika, da to kaže za ovom govornicom, a ne da zloupotrebljava funkciju predsednika Narodne skupštine Republike Srbije. Potpuno mi je jasno da je vama, a i gospođi Nadi Kolundžiji zapao jedan neprijatan zadatak. Boris Tadić i Tomislav Berluskoni su jeli kiselo grožđe, a vama sad trnu zubi. Ali, niko vas nije terao da ulazite sa njima u koaliciju. Meni su zaista zanimljive opservacije gospođe Nade Kolundžije oko toga šta u stvari znače čl. 225. i 226. Poslovnika i kako oni treba da se tumače. Nije bitno da li te opservacije prihvatam ili ne prihvatam. Jedino mi nije jasno da li je to tumačenje čl. 225. i 226. naučila od Nebojše Čovića ili Borisa Tadića.
Gospodine poslaniče, gospođa Čomić u funkciji predsedavajuće je bila dužna da da odgovore na postavljena pitanja poslanicima, pa i vama, i ona nije učestvovala u raspravi, te je sa mesta davala to objašnjenje, kako činim i ja. U vezi sa vašim konstatacijama vezanim za odnos gospodina Tadića, gospodina Nikolića i reperkusije koje se odnose na mene lično, htela bih da vam kažem da ste vi meni potpuno isto što i Tomislav Nikolić, a da je gospodin Tadić predsednik Republike i da je to funkcija koju uvažavam kao funkciju. Gospodin Dragan Stevanović ima reč.
Dame i gospodo narodni poslanici, reklamiram povredu člana Poslovnika na koji se pozvala i gospođa Nada Kolundžija malopre, član 104. stav 2, koji kaže da treba da se obraćamo jedni drugima sa uvažavanjem. Gospođo Kolundžija, vi ste sa ove govornice u jednoj svojoj tiradi ... (Predsednik: Zamolila bih da omogućite da čujemo gospodina poslanika. Izvinite, nisam čula koji član Poslovnika? Vratiću vam vreme, izvolite.) Hteo sam da reklamiram član 104. Poslovnika. Inspirisala me je tirada gospođe Nade Kolundžije o navodnom žaljenju građana Republike Srbije, kako ih maltretiramo, kako im zloupotrebljavamo i trošimo vreme, ali s obzirom da sam dobio neke sugestije, završiću svoju priču. Mislim da ova priča danas nije završena, dugujete nam nešto, odgovore o poslaničkim mandatima koji su mimo volje građana oduzeti SRS.
Zahvaljujem. Pošto na listi poslaničkih grupa nema prijavljenih za reč, pitam da li žele reč predsednici, odnosno predstavnici poslaničkih grupa ili još neko ko nije iskoristio svoje pravo iz člana 93. Poslovnika? (Ne.) Pre nego što zaključim jedinstveni pretres o predlozima odluka, da li predstavnik predlagača Branka Ljiljak, zamenik predsednika Odbora za finansije, želi završnu reč? (Ne.) Zaključujem jedinstveni pretres o predlozima odluka. Pošto smo obavili jedinstveni pretres, Narodna skupština će u danu za glasanje odlučiti o predlozima odluka. Rad nastavljamo po 2. tački dnevnog reda u ponedeljak u 10,00 časova. Poštovane dame i gospodo narodni poslanici, nastavljamo rad Petog vanrednog zasedanja Narodne skupštine Republike Srbije u 2008. godini. Na osnovu službene evidencije o prisutnosti narodnih poslanika, konstatujem da sednici prisustvuje 150 narodnih poslanika. Radi utvrđivanja broja narodnih poslanika prisutnih u sali, molim narodne poslanike da ubace svoje identifikacione kartice u poslaničke jedinice elektronskog sistema za glasanje. Konstatujem da je, primenom elektronskog sistema za glasanje, utvrđeno da su u sali prisutna 92 narodna poslanika, odnosno da je prisutno više od jedne trećine narodnih poslanika i da postoje uslovi za rad Narodne skupštine. Obaveštavam vas da je sprečena sednici da prisustvuje narodni poslanik Zlata Đerić. Obaveštavam vas da sam, saglasno članu 88. stav 1. Poslovnika Narodne skupštine, pozvala da sednici prisustvuje gospodin Saša Janković, zaštitnik građana. Prelazimo na 2. tačku dnevnog reda: – PREDLOG ODLUKE O IZBORU ZAMENIKA ZAŠTITNIKA GRAĐANA Gospodin Krasić ima reč, po Poslovniku. Izvolite.